
E  ceasul  al  unsprezecelea  din  noapte.  Din  înnoptarea 
istoriei  „veacului  luminii"  mai  ales.  Pentru  unii  din  noi, 
el  poate  fi  —  şi  este,  realmente  —  soroc  de  priveghere 
activă:  noaptea,  luminile  cari  ard  în  adâncurile  de  taină 
ale  inimilor  desmărginite  ’n  fervorile  meditaţiilor,  sunt  vii 
şi  purificatoare.  Gândul  e  mai  docil  decât  sub  revărsările 
dogoritoare  ale  astrului  pe  care  mâinile  sfinte  ce-au  durat 
oarecând  lumea  l-au  rânduit  luminător  zilei  şi  podoabă 
tăriei.  El  are  ceva  din  sensibilitatea  frunzelor  de  plop,  din 
tremurul  blând  al  luceafărului  ce  coboară  la  asfinţit.  Ţipă 
în  el  tot  râsetul  inocentelor  bucurii  cari  au  fost  cândva 
poveste  sfârşită  prea  curând. 

Şi  dacă  astăzi  acelaşi  gând  se  sbate  în  mine  şi  în  tine 
ca  apele  repezi  ale  pâraielor  de  munte,  vina  o  porţi  tu 
şi  cu  mine,  şi  toţi  cei  ce  am  fi  putut  fi  altfel  decât  vremile 
aspre  ce  le  străbatem. 

E  drept  că  Dumnezeu  este  îndrumător  al  vremilor, 
dar  răutatea  lor  e  în  întregime  consecinţa  firească  a  com¬ 
portării  spiţei  omeneşti,  comportare  vinovată  din  orice  per¬ 
spectivă  ai  privi-o.  In  această  chestiune,  sunt  sigur  că 
acordul  dintre  „nebunii  pentru  Hristos",  câţi  există  în  lume, 
şi  „nebunii"  cari  neagă  existenţa  lui  Dumnezeu,  urgisiţi 

precum  ştiţi  de  cuvântul  tăios  al  Psalmistului,  e  desăvârşit- 
Grumazul  tuturor  e  îngreunat  de  poverile  unui  jug  pe 
care  ni  l-am  pregătit  mai  puţin  „întru  ştiinţă",  şi  mai  ales 
„întru  neştiinţă".  Astăzi  scoarţa  pământului  arde  şi  vâlvă¬ 
tăile  ei  prefac  în  scrum  şi  cenuşe  roadele  unor  opintiri  de 
veacuri  ale  geniului  uman.  Focul  care  mistueşte  totul  cade 
mai  ales  din  înnalturi,  dar  nu  din  cer:  îl  aţâţă  oamenii, 
şi  nu  Dumnezeu.  Ori  cine  e  în  clar  cu  aşa  numitele  re¬ 
vărsări  ale  „mâniei  lui  Dumnezeu",  de-atâtea  ori  amintite 
în  Sfânta  Scriptură  —  şi,  mai  ales,  de-atâtea  ori  tăiate  la 
răboj  de  o  istorie  felurită  ca  provenienţă  şi  orientare  ideo¬ 
logică  —  a  putut  înţelege  că  numai  culpabilitatea  dovedită 
a  oamenilor  le-a  descuiat  zăgazurile :  Tatăl  care  pedepseşte, 
sufere  totdeauna  ;  în  ordinea  naturală,  mai  puţin  decât  în 
cea  religioasă.  N'am  văzut,  până  acum,  nici  o  icoană  în 
care  Dumnezeu  să  fie  reprezentat  plângându-ne  de  milă, 
deşi  nimeni  pe  lume  nu  l-a  egalat  vreo  dată  în  iubire  şi'n 
milostivire.  Ea  ar  trebui  zugrăvită  astăzi,  în  acest  veac  de 
tortură  sufletească,  pe  care  destule  pântece  rumene  per¬ 
sistă  încă  în  a-1  orna,  impertinent,  cu  cele  mai  lustruite 
superlative. 

Intr’adevăr,  vor  mai  fi  fost  vremuri  de  restrişte.  Orîce- 
carte  de  istorie  nepărtinitoare  —  iar  celor  mai  în  vârstă,, 
însăşi  memoria  —  evocă  fără  nici  un  efort  deosebit  para¬ 
lelele  reale  ale  tragediei  contimporane.  Dar  nu-mi  pot 
imagina  fiinţe  omeneşti  mai  neajutorate  în  faţa  primejdiilor 
cari  pustiesc  astăzi  lumea  decât  cele  cărora  le  aparţinem 
noi  toţi.  Geamătul  făpturii  în  suferinţă  şi  planşetele  celor 
loviţi  de  năpăstuirile  cumplitului  răsboiu  care  macină  vieţi 
şi  avuţii  nepreţuite,  pot  să  nu-1  audă  unii  dintre  noi,  mai 
favorizaţi  de  noroc.  Fapt  este  că  el  există,  subteran,  şi. 
tocmai  de  aceea  proporţiile  lui  sunt  nebănuite. 

Odată  cu  el,  creşte  o  certitudine  masivă,  care  va  ră¬ 
sturna  —  suntem  siguri  —  situaţia  nefirească  ale  cărei 
rigori  nu  ocolesc  astăzi  pe  nimeni,  E  certitudinea  suferinţei 
care  coboară  Cerul  pe  pământ  şi  lumea  o  împinge  în  în¬ 
nalturi, 

Mi-aduc  adeseori  aminte,  apăsat  de  povara  clipei,  cu 
câtă  îndurerată  părere  de  rău  îşi  rememora  Mântuitorul, 

ocazional,  infidelităţile  Ierusalimului.  L-a  vrut  ocrotit  la 
sânul  Său  precum  şi-adună  cloşca  puii  sub  aripile-i  pro¬ 
tectoare,  iar  el  a  stăruit  să  rămână  şi  pe  mai  departe 
omorîtor  de  prooroci.  L-a  vrut  ferit  de  amăgirile  învăţă¬ 
torilor  mincinoşi  şi  curat  ca  lanurile  de  grâne  plivite  de 
pălămidă,  iar  el  s’a  făcut  sălaş  al  atâtor  tâlhării  monstru¬ 
oase  îndreptate  împotriva  Casei  Domnului, 

Astăzi  ca  şi  atunci  —  şi  mai  întristat  ca  nici  odată  — 
Hristos  Domnul  şi  Mântuitorul  lumii  contemplează  moşte¬ 
nirea  Sa  căzută  între  tâlharii  ce  mişună  pe  calea  dintre 
sângerările  Golgotei  şi  transfigurările  Parusiei.  Sufletele 
răscumpărate  prin  jertfa  Lui  mântuitoare  cad  ca  iarba 
luncilor  sub  tăîuşul  coasei.  Cad  dela  altitudinea  credinţei 
cu  care  s’au  îndatorat  faţă  de  El  în  botez  şi'n  rugăciune, 
slăbesc  în  nădejdea  curmării  suferinţelor  actuale  şi  leapădă, 
cu  o  vinovată  uşurătate,  cătuşele  de  aur  ale  iubirii  faţa 
de  deaproapele  care  obligă  în  conştiinţă  pe  mic  şi  mare, 
bogat  şi  sărac,  stăpân  şi  serv,  să-şi  ofere  măcar  în  vremuri 
de  cumpănă  privilegiul  fără  pereche  al  uitării  de  tine  în¬ 
suţi  în  râvna  slujirii  fratelui  lovit  de  năpastă. 

Dezertarea,  infidelitatea,  lipsa  de  credincioşie  este  de 
obârşie  satanică.  Dumnezeu  n'a  agreat-o  nici  chiar  atunci 
când  neamul  omenesc  merita  —  măcar  temporal  —  pleasna 
ei  usturătoare. 

Noi?  Faţă  de  Cer  ne-am  complăcut  în  răsfăţul  atitu¬ 
dinilor  negative.  „Semnele"  lui,  pentru  a  fi  înţelese,  cereau 
alţi  ochi  decât  cei  îngreunaţi  de  somnolenţa  cu  care-i  cer¬ 
cetam  înnalturile  în  vremuri  de  pace  şi  berechet.  Scurt: 
i-am  fost  infideli! 

* 

Recunoaşterea  greşelii  făptuite  reprezintă  primul  pas 
spre  îndreptare.  Propoziţia  aceasta,  ori  cât  de  felurite  ar 
fi  formulările  ei,  e  adevărată  de  când  e  lumea  —  şi  cât 
va  fi  lumea.  In  Creştinism,  ca  nici  unde  altundeva. 

A  rămânea  numai  la  atât,  însemnează  să  fii  asemenea 
grăuntelui  căzut  în  pământ  sterp. 

Ca  nimeni  sub  soare,  Hristos  reclamă  întreaga  noastră 
fidelitate  faţă  de  prescripţiile  Evangheliei  Sale.  Lumea  nu 

1*. 


300 


REVISTA  TEOLOGICĂ 


va  putea  să-şi  redobândească  echilibrul  sdruncinat  de  eveni¬ 
mentele  actuale  atâta  vreme  cât  întârzie  să  se  arunce  in 
braţele  pe  cari  El  i  le  deschide,  cu  dragoste  ce  nu  obo¬ 
seşte,  de  aproape  două  mii  de  ani.  Iar  pacea  viitoare,  ca 
să  fie  pace  netrecătoare,  pretinde  acelaşi  efort  minimal : 
fidelitate  în  credinţă,  în  nădejde  şi’n  iubire.  Mai  ales  în 
iubire.  Căci  „iubirea  este  ardoare,  entusiasm,  generositate ; 
nimic  nu  i  se  poate  împotrivi ;  ea  este  un  simţământ  fără 
măsură  şi,  de  aceea,  puterea  majoră  ce  stăpâneşte  lumea“ 
(Mgr.  Chevrot),  Iubirea  —  spunea  sf.  Apostol  Pavel,  şi  mai 
spune  si  acum,  fără  contenire  —  nu  se  trece  niciodată 
(I  Cor.  13,  8). 

Scriu  pentru  tine,  frate  preote!  Adaogă  şi  tu  ceea  ce 
mai  trebueşte,  pentru  ca  toată  suflarea  să  merite  cununa 
vieţii,  pe  care  Cerul  a  gătit-o  celor  ce-i  îmbrăţişează  idea¬ 
lurile  netrecătoare  cu  ireproşabilă  fidelitate  (cf.  Apoc.  2,  10). 


(90) 


FAMILIA 

IN  ANTICHITATEA  PRECREŞTINĂ 

de 

MINODORA  N.  BELEA 

Licenţiată  în  Teologie 

FAMILIA  LA  PĂGÂNI 

La  toate  popoarele  vechi  din  antichitatea  păgână,  fa¬ 
milia  a  fost  cea  dintâi  instituţie  socială  şi  baza  ordinei 
publice  în  Stat,  In  vechime,  înainte  de  decadenţa  Impe¬ 
riului  greco-  roman,  moravurile  erau  mai  sobre.  Familia 
era  constituită  pe  principiul  religiei  casnice,  căci  pe  lângă 
zeii  adoraţi  de  poporul  întreg,  Grecii  şi  Romanii  mai 
aveau  şi  zeii  casei.  Familia  greco-romană  era  reglementată 
printr'un  fel  de  drept  religios,  deosebit  de  legislaţia  civilă 
şi  respectat  de  către  aceasta, 

a)  La  Greci ,  zeii  casei  se  numeau  „mani"  şi  nu  erau 
altceva  de  cât  strămoşii  morţi  ai  familiei,  pe  cari  cei  în 
viaţă  îî  considerau  sfinţi,  atribuindu-le  puteri  mari,  făcân- 
du-le  libaţiunî  şi  sacrificii  în  credinţa  că  eî  devin  zei  pro¬ 
tectori  pentru  familie  şi  mai  ales  pentru  cel  ce  aduce  sa¬ 
crificiile,’ 

Fiecare  familie  îşi  avea  focul  său  sacru,  căruia  îi  atri¬ 
buia  puteri  providenţiale  şi  care  proteja  numai  pe  membrii 
acelei  familii.  Ceremoniile  religioase  prescrise,  din  jurul  fo¬ 
cului  sacru,  erau  săvârşite  în  secret  şi  nu  era  permis  să 
fîe  zărite  de  străini.  Acestea  se  făceau  cu  o  deosebită  so¬ 
lemnitate.  De  trei  ori  pe  zi  familia  era  reunită  în  jurul 
altarului  şi  al  focului  sacru.  Limba  greacă  veche  avea  un 
cuvânt  foarte  semnificativ  pentru  a  desemna  familia :  acesta 
era  irctouov,  cuvânt  care  tradus  literal  însemnează  ceea  ce 
este  lângă  focul  sacru,  O  familie,  aşa  dar,  era  un  grup  de 


1  Fustei  de  Coulanges :  Cetatea  antică,  în  româneşte  de  A.  G.  Alexianu,  Bucu¬ 
reşti  1922,  p,  33. 

persoane  cărora  religia  le  îngăduia  să  invoace  acelaş  foc 
sfânt  şi  să  ofere  prânzul  funebru  aceloraşi  strămoşi.  Că  fa¬ 
milia  din  antichitate  este  o  asociaţie  mai  mult  religioasă 
decât  naturală,  ne-o  dovedeşte  şi  faptul  că  femeea  na  fost 
socotită  ca  făcând  parte  din  familie,  decât  în  măsura  în 
care  ceremonia  sacră  a  căsătoriei  a  iniţiat-o  în  cult.1 

Religia  casnică  se  propaga  într’un  mod  ciudat.  Ea  ră¬ 
mânea  moştenire  din  generaţie  în  generaţie,  însă  numai  în 
linie  bărbătească,  fiindcă  în  vremea  aceea  persista  părerea 
că  numai  bărbaţii,  sau  mai  bine  zis  numai  tatăl,  poartă  în 
sine  puterea  de  procreaţie. 

Femeea  la  Greci,  dealtfel  ca  şi  la  celelalte  popoare 
păgâne,  n'a  fost  niciodată  de  sine  stătătoare.  înainte  de  că¬ 
sătorie  ea  era  sub  tutela  tatălui  său,  iar  după  căsătorie 
sub  aceea  a  bărbatului.  Prin  căsătorie,  femeea  este  iniţiată 
apoi  în  religia  soţului,  ea  neavând  dreptul  să-şi  continue 
religia  sa  părintească.2  „Bărbatul  are  o  autoritate  atât  de 
mare  asupra  femeii,  încât  înainte  de  a  muri  el  are  dreptul 
să-i  desemneze  un  tutore  şi  chiar  să-i  aleagă  un  al  doilea 
bărbat",8  Cuvântul  nazq p,  care  era  consacrat  pentru  capul 
familiei,  nu  exprima  ideea  de  paternitate,  ci  pe  aceea  de 
putere,  de  autoritate.  Acest  „patir"  ţinea  concentrate  în 
mâna  sa  toate  puterile  casei :  era  preot  al  religiei  casnice, 
şef  al  proprietăţii  şi  judecător  suprem  al  familiei. 

Ca  preot,  avea  dreptul  să  orânduiască  ceremoniile  cui- 
tice,  consfinţind  modificările  cari  se  iveau  în  sânul  fami¬ 
liei  ;  el  admitea  sau  rupea  cu  puteri  discreţionare  căsă¬ 
toria  supuşilor  săi/  Avea  dreptul  de  a  recunoaşte  sau  a 
repudia  pe  copii  la  naştere. 

Ca  şef  al  proprietăţii  sau  administrator  al  ei,  dispunea 
singur  de  toată  averea  familiei  şi  avea  asupra  copiilor  un 
drept  de  quasi-posesiune.  Putea  să-i  vândă,  să-i  dea  în 
gaj,  sau  sa  închirieze  munca  lor  altora. 

Ca  judecător ,  tatăl  are  dreptul  de-a  pedepsi  toate  actele 
vrednice  de  dojană  ale  membrilor  familiei  sale,  căci  el 


1  Idem :  o.  c.  p.  41.  2  Idem ;  o.  c.  p.  93.  3  Idem :  o.  c.  p,  94. 

1  A.  d’ Ales :  Dictionnaire  Apologâtique  de  Ia  foi  catolique,  tome  II,  Paris 
1925.  col.  1884. 

singur  era  responsabil  de  delictele  săvârşite  de  întreaga 
familie.  In  antichitate,  nici  soţia,  nici  copiii  n'aveau  dreptul 
să  se  înfăţişeze  înaintea  justiţiei,  nici  ca  acuzaţi  şi  nici  ca 
acuzatori  sau  martori,  şi  nici  ca  apărători.  Femeile  şi  copiii 
nu  puteau  fi  judecaţi  de  către  Stat;  familia  singură  avea 
dreptul  să-i  judece,  adică  şeful  ei,  tatăl.1 

Pe  lângă  aceste  drepturi,  soţul  putea  să-şi  ţină  şi  o 
concubină,  ai  cărei  copii,  dacă  el  îi  legitima,  aveau  aceleaşi 
drepturi  ca  şi  copiii  soţiei  legitime.  Soţia  era  închisă  în 
„ghineceu“  de  unde  bărbatul  nu  o  scotea  decât  rar  de  tot, 
la  anumite  ocazii.  Acolo  nu  putea  primi  decât  pe  rudele 
sale  cele  mai  apropiate.  La  masă,  n'avea  voie  să  stea  cu 
soţul  său.2 

Astfel  se  prezenta,  în  linii  largi,  instituţia  familiei  la 
vechii  Greci.  Trebue  să  mai  amintim  însă  că  atât  la  Greci, 
cât  şi  la  celelalte  popoare  antice,  familia  nu  era  redusă 
la  proporţiile  celei  de  astăzi.  In  acele  timpuri,  când  oamenii 
n’au  cunoscut  altă  formă  de  societate  decât  familia,  ea  se 
întinde,  se  desvoltă,  se  ramifică,  fără  a  se  diviza.3 

Nevoia  celui  bogat  de  cel  sărac  şi  viceversa,  a  făcut 
apoi  să  mai  intre  în  familie  şi  un  alt  element:  sclavii. 
Religia  casnică  nu  admitea  însă  în  familie  străini,  de  aceea 
sclavul  trebuia  iniţiat  în  cult  şi  integrat  astfel  în  familie. 
Acum  sclavul  era  legat  pentru  toată  viaţa  de  familie.  Chiar 
atunci  când  stăpânul  său  îl  elibera,  sub  numele  de  libert 
sau  client,  el  continua  să  recunoască  autoritatea  familiei, 

b)  La  Romani,  familia  veche  era  constituită  după 
aceleaşi  principii  ca  şi  la  Greci.  întemeiată  pe  religie, 
această  religie  casnică  îi  aduna  pe  toţi  în  jurul  focului 
sacru. 

Cetăţeanul  roman  putea  fi  „sui  furiş "  sau  „alieni  juris ", 
Sui  juris  era  romanul  stăpân  în  casa  lui,  nesupus  vreunei 
puteri  străine.  Un  astfel  de  cetăţean  se  numea  „pater  fami- 
lias“.  Aici  termenul  familie  însemnează  averea  cetăţeanului. 


1  Fustei  de  Coulangest  o.  c,  p.  101. 

2  Pr.  Troian  Costea:  Căsătoria  din  p,  d.  v,  istoric,  dogmatic  şi  canonic,  Bucu-* 
ieşti  1935  p.  6. 

3  Fustei  de  Coulanges:  o.  c,  p.  225, 

Când  se  referă  la  oameni  însă,  familia  constitue  persoanele 
cari  stau  sub  aceeaşi  putere  paternă,  inclusiv  sclavii.  La 
Romani,  legătura  de  sânge  nu  e  necesară,  nici  suficientă, 
pentru  a  stabili  rudenia  juridică.  Rudenia  din  partea  bărbă¬ 
tească,  singura  recunoscută  de  lege,  se  confundă  cu  supu¬ 
nerea  faţă  de  stăpânul  casei,  care  compune  familia  cum 
vrea  el,  admiţând  şi  străini  prin  adopţiune  şi  excluzând 
câte  odată  pe  proprii  săi  fii,  fie  la  naşterea  lor,  prin  repu¬ 
diere,  fie  mai  târziu  prin  emancipare. 

Alieni  juris  era  cetăţeanul  supus  unei  puteri  străine. 
In  această  situaţie  erau  femeile,  copiii  şi  sclavii. 

In  ceea  ce  priveşte  căsătoria,  la  Romani  erau  cunoscute 
două  regimuri  matrimoniale:  căsătoria  numită  „conventio 
in  manum“  şi  aceea  încheiată  prin-  simplu  consimţământ, 
„consensu“. 

„Căsătoria  conventio  in  manum  pune  pe  soţie  sub* 
puterea  bărbatului  cu  acelaş  efect  juridic  ca  şi  cum  ar  fi 
fata  Iui;  pe  când  căsătoria  prin  „consensu"  nu  aduce  o 
schimbare  în  status  familiae  al  femeii  măritate". 1  Ea  rămâne 
integrată  în  familia  ei  de  origine,  prin  urmare  supusă  şi  pe 
mai  departe  tatălui  ei,  care  oricând  o  putea  cere  înapoi^ 
desfiinţând  astfel  căsătoria. 

In  familia  romană,  pater  famiîias  era  şeful  suprem  al 
cultului,  exercitându-şi  şi  mai  mult  de  cât  la  Greci  cele 
trei  ramuri  de  puteri:  preot,  administrator  şi  judecător. 
Această  putere  absolută  a  tatălui  se  numea  „patria  pote- 
stas“  şi  este  o  instituţie  specific  romană  (Gaius,  Instit.  I, 
55),  care  imprima  familiei  romane  un  caracter  deosebit  şi 
constitue  baza  rudeniei  civile  numită  „agnatio",2  Patria 
potestas  nu  înceta  asupra  copiilor  nici  atunci  când  aceştia 
ajungeau  la  o  vârstă  când  îşi  puteau  apăra  singuri  inte¬ 
resele. 

Această  putere  absolută  a  tatălui  asupra  copiilor  săi 
făcea  ca  copilul  să  nu  se  deosebească  juridiceşte  mult  de 
sclav.  Fiul  putea  fi  înstrăinat  prin  aceleaşi  moduri  vechi 
de  strămutare  a  proprietăţii,  întrebuinţate  şi  la  lucrurile 


1  I.  C.  Cătuneami;  Dreptul  Roman,  Cluj  1925  p,  146, 

2  I,  O.  Cătuneana:  o.  c,  p,  161. 

neînsufleţite :  prin  „mancipatîo"  şi  „in  jure  cessio".  Copilul 
fiind  un  obiect  de  drept,  pater  familias  putea  dispune  de 
existenţa  lui.  Avea  asupra  lui  „jus  vitae  ac  necis",  dreptul 
de  viaţă  şi  de  moarte. 

Romanii  considerau  căsătoria  şi  familia  ca  un  mijloc 
de  a  perpetua  cultul  familiar.  A  lăsa  să  cadă  în  părăsire 
acest  cult  prin  lipsa  de  urmaşi,  era  cel  mai  greu  dintre  nea¬ 
junsurile  ce  puteau  lovi  o  familie  romană.  Femeea  care  nu  avea 
copii,  putea  fi  repudiată  după  vechiul  drept  roman.  Avor¬ 
tul  era  socotit  şi  pedepsit  ca  o  crimă  contra  drepturilor 
tatălui.  La  Romanii  vechi,  părinţii  cari  aveau  copii  mulfi 
se  bucurau  de  mare  cinste.  Deja  Romulus  a  ales  pe  cei 
bogaţi  în  avere  şi  în  copii,  numindu-i  „patres"  (patriei» 
nobili).1 

Se  punea  mare  preţ  pe  educaţia  copiilor.  Aici,  femeea 
avea  rolul  principal.  Istoria  citează  atâtea  femei  devenite 
celebre  pentru  creşterea  aleasă  dată  fiilor  lor:  Cornelia 
mama  Grahilor,  Aurelia  mama  lui  Caesar,  Atia  mama  lui 
Octavianus  Augustus,  ş.  a. 

Aceasta  era  vechea  familie  romană,  consolidată  pe 
temeiul  religiei  casnice,  cu  copii  mulţi,  cari  erau  împărtăşiţi 
de  o  educaţie  aleasă,  Când  a  început  însă  să  năvălească 
în  Roma  avalanşa  moravurilor  stricate,  familia  a  început 
să  se  clatine  tot  mai  mult.  Celibatul  egoist  şi  depravarea 
femeii  au  pătruns  adânc  în  toate  clasele  sociale  şi  au  inspirat 
oroare  de  căsătorie  şi  acelora  cari  s’ar  fi  putut  gândi  la 
ea.  Divorţurile,  adulterul  şi  cele  mai  scandaloase  excese 
sexuale  au  devenit  ceva  obişnuit.  Religia  a  ajuns  un  con¬ 
glomerat  de  superstiţii,  educaţia  copiilor  aproape  nu  mai 
exista,  căci  n’avea  cine  s'o  facă  de  vreme  ce  părinţii  erau 
atât  de  corupţi. 

In  zadar  s'au  ivit  caractere  romane  cum  au  fost  Cato, 
Seneca  şi  Augustus,  cari  luptau  să  oprească  catastrofa,  căci 
nau  putut  reuşi.  Acesta  din  urmă  a  făurit  multe  legi  pentru 
încurajarea  unirii  şi  a  fecundităţii  familiei,  dar  fără  nici  un 
rezultat,  căci  răul  se  întindea  vertiginos.2  Decadenţa  morală 


1  Idem ;  p.  1 45. 

2  Cf,  V.  La  zar :  Creşterea  in  familie,  Bucureşti  1915,  p.  18. 

ducea  poporul  cu  paşi  repezi  spre  legăturile  libere,  cari 
luau  locul  căsătoriei  statornice  şi  durabile  de  altădată.  Divor¬ 
ţurile  se  ţineau  lanţ  şi  constituiau  un  titlu  de  mândrie 
pentru  bărbaţii  romani.  Demoralizarea  a  luat  proporţii 
îngrijorătoare  şi  astfel  Statul  roman  a  devenit  victima  deza¬ 
strului  moral  pe  care-1  plânge  şi-l  biciuieşte  sf.  Apostol 
Pavel  în  primele  capitole  ale  epistolei  scrise  Romanilor. 

FAMILIA  LA  IUDEI 

La  început,  Iudeii  considerau  familia  ca  sfântă,  căci 
ea  a  fost  instituită  de  Dumnezeu;  „Şi  a  făcut  Dumnezeu 
pe  om  după  chipul  Său ;  a  făcut  bărbat  şi  femee.  Şi  Dum¬ 
nezeu  i-a  binecuvântat,  zicând :  Creşteţi  şi  vă  înmulţiţi  şi 
umpleţi  pământul  şi-l  stăpâniţi".1 

Vechii  Evrei  erau  conştienţi  că  Dumnezeu  a  instituit 
căsătoria  nu  numai  pentru  înmulţirea  neamului  omenesc, 
ci  pentru  ca  şi  natura  spirituală  a  omului  să  se  desvolte 
conform  misiunii  sale,  astfel  ca  omul  sa  fie  în  stare  nu 
numai  să  se  facă  stăpânul  pământului  şi  al  vieţuitoarelor 
de  pe  el,  ci  să  devină  şi  cetăţean  al  împărăţiei  lui  Dum¬ 
nezeu.2 

Dar  această  ordine  primordială  şi  naturală,  conform 
căreia  căsătoria  trebuia  să  fie  o  legătură  indisolubilă  între 
un  bărbat  şi  o  femee,  a  fost  turburată  curând  prin  că¬ 
derea  în  păcat.  încă  Lameh  îşi  luă  două  soţii  şi  astfel  s’a 
întronat  poligamia.  După  potop,  poligamia  a  fost  în¬ 
găduită  patriarhilor  chiar  printr'o  dispoziţie  dumnezeească, 
prin  care  a  fost  suspendată  legea  monogamiei  pentru  un 
anumit  timp,  cu  scopul  de-a  se  înmulţi  poporul  ales;  „De 
vei  vedea  printre  robi  femee  frumoasă  la  chip,  şi  o  vei 
iubi  şi  vei  voi  s'o  iei  de  soţie,  s’o  duci  în  casa  ta.  De  va 
avea  cineva  două  femei,  una  iubită  şi  una  neiubită,  atât 
cea  iubită  cât  şi  cea  neiubită  îi  vor  naşte  copii"  (Deut, 
21,  11.  12.  15  urm.).  Epoca  patriarhilor  a  trecut  însă  şi 
scopul  pe  care  l-a  avut  Dumnezeu  în  vedere  s’a  înde- 


1  Facere  1,  27  —28. 

2  Dr.  V,  Tarnavscht :  Arheologia  biblică,  Cernăuţi  1930,  p,  173 — 174. 

plinit-  Cu  toate  acestea,  Iudeii  în  loc  să  revină  la  starea 
normală  a  vieţii  familiare,  făceau  excese  tot  mai  mari. 
Moisi  a  luptat  mult  să  desfiinţeze  poligamia,  care  în  vremea 
sa  ajunsese  generală,  dar  n'a  isbutit.  Această  stare  a  durat 
mult,  prelungindu-se  vizibil  şi  în  epoca  dominaţiei  ro¬ 
mane.  Astfel  Iosif  Flaviu  aminteşte  de  cele  două  soţii  ale 
lui  Irod  cel  mare,  iar  sf.  Iustin  Martirul  şi  Filosoful,  în  Dia¬ 
logul  său  cu  Iudeul  Trifon,  mustră  pe  Iudei  că  se  căsă¬ 
toresc  cu  câte  4—5  femei.1 

Cu  toate  acestea,  în  ceea  ce  priveşte  situaţia  femeii 
în  familie,  ea  era  mult  mai  ocrotită  la  Iudei  decât  la  po¬ 
poarele  păgâne  din  antichitate,  Femeea  se  bucură  de 
multe  drepturi,  deşi  nu  era  considerată  egală  cu  bărbatul. 
La  Iudei,  bărbatul  n'avea  voie  să-şi  vândă  soţia.  Sclavele 
casei  nu  erau  supuse,  ca  la  popoarele  păgâne,  autorităţii 
bărbatului,  ci  stăteau  sub  cârma  stăpânei  casei. 

Această  stare  mai  ridicată  a  femeii  în  V,  T.  se  vede 
şl  din  faptul  că  raportul  între  Iahve  şi  poporului  Israel  a 
fost  prezentat  de  profeţi  sub  icoana  căsătoriei, 2  Asemenea 
idei  frumoase  se  găsesc  şi  în  proverbele  lui  Soîomon : 
„Femeea  virtuoasă  este  o  cunună  pentru  bărbatul  ei" : 
„Cel  ce  găseşte  o  femee  bună,  află  un  lucru  de  mare  preţ 
şi  dobândeşte  bunăvoinţa  lui  Dumnezeu"  (12,  4  şi  18,  22}. 
Psalmul  128  proslăveşte  casa  omului  cinstit,  care  are  o 
femee  vrednică  şi  copii  buni. 

Totuşi  femeea  trebuia  să  îndure  poligamia  bărbatului, 
iar  în  cazul  când  nu  putea  să  aibă  copii,  ea  era  silită  să  dea 
bărbatului  său  servitoarea  drept  concubină.  Copiii  aceştia 
erau  apoi  adoptaţi  şi  încorporaţi  familiei. 

Copiii  erau  foarte  preţuiţi  la  Evrei,  Băieţii,  ca  unii 
cari  propagau  numele  tatălui  în  spiţa  neamului,  erau  mai 
bine  primiţi  pe  lume  decât  fetele,  întâiul  născut  trebuia 
răscumpărat  dela  serviciul  divin  cu  5  sicii  de  argint,  după 
legea  lui  Moisi.  Acesta  avea  mai  multe  drepturi  faţă  de 
ceilalţi  fraţi.  Dreptul  de  progenitură  îl  avea  numai  primul 


1  Idem:  o,  c.  p.  176. 

2  Dr.  V.  Tarnavschi :  o.  c.  p,  101. 

născut  dm  soţia  legitimă;  primii  născuţi  din  concubine  nu 
se  socoteau.  Astfel  se  explică  de  ce  Ismail,  deşi  mai  în 
vârstă  decât  Isaac,  n'a  fost  socotit  ca  întâiul  născut 
(Facere  21,  10).  înainte  de  Moisi,  tatăl  putea  da  dreptul  de 
întâiu  născut  oricărui  fiu;  Deuteronomul  însă,  desfiinţa 
acest  drept  al  tatălui,  pentru  a  nu  înstrăina  inimile  celor¬ 
lalţi  fraţi. 

Creşterea  copiilor  se  făcea  cu  multa  grije.  In  casa 
părintească  ei  învăţau  Legea  şi  revelaţiile  divine.  Scopul 
principal  al  educaţiei  era  frica  de  Dumnezeu  ca  început 
al  înţelepciunii,  care  întemeia  totodată  pietatea  copiilor 
faţă  de  părinţi.  1 

Autoritatea  părintească,  sancţionată  şi  în  Decalog,  era 
considerată  sfântă.  Se  impunea  copiilor  dragostea  şi  stima 
faţă  de  părinţi  ca  o  condiţie  esenţială  pentru  fericirea  lor. 

In  familia  iudeilor  intrau  şi  sclavii,  Starea  acestora  însă 
era  mult  mai  bună  decât  a  sclavilor  celorlalte  po¬ 
poare  din  antichitate,  la  cari  stăpânul  avea  dreptul  de  viaţă  şi 
de  moarte  asupra  lor.  Iudeii,  având  credinţa  într'un  singur 
Dumnezeu  şi  în  aceeaşi  origine  a  întregului  neam  omenesc 
din  Adam,  considerau  şi  pe  sclavi  drept  fraţi  ai  lor  şi  îi 
tratau  cât  se  poate  de  uman.2 

Aşa  dar,  în  general  privită,  familia  la  poporul  iudeu 
însemna  mai  mult  decât  la  celelalte  popoare  păgâne.  Con¬ 
cepţia  ce  o  aveau  Evreii  despre  familie  era  mult  superi¬ 
oară  acestor  popoare ;  aceasta,  din  cauza  credinţei  lor 
monoteiste  şi  a  conştiinţei  lor  că  familia  a  fost  instituita 
de  însuşi  Dumnezeu,  Ia  creaţiune. 

Cu  toate  acestea,  căderea  în  păcat  şi  mai  apoi  influinţa 
popoarelor  păgâne  ale  Răsăritului,  făcură  ca  în  decursul 
vremurilor  morala  familiei  poporului  ales  să  decadă  mult. 
Poligamia  şi  desfrâul  întunecaseră  rând  pe  rând  icoana 
curată  a  familiei  instituită  de  Creator,  astfel  încât  la  na¬ 
şterea  Mântuitorului  moravurile  familiei  iudaice  erau  de¬ 
căzute  într’un  mod  înspăimântător. 


1  Idem:  p.  186. 

2  Dr,  V,  Tarnauschi :  o.  c.  p.  169. 

CARACTER1STICELE  GENERALE 
ALE  FAMILIEI  ANTICE 

Familia  păgână.  Din  cele  spuse  până  aici,  am  văzut 
că  cea  dintâi  caracteristică  a  familiei  păgâne  din  antichi¬ 
tate  este  constituirea  sa  pe  temeiul  religiei  casnice. 

Intre  religie  şi  familie  exista  o  întrepătrundere  adâncă. 
Religia  casnică  este  principiul  care  încheagă  laolaltă  pe 
membrii  unei  familii,  iar  familia  este  aceea  care  oferă 
leagăn  şi  desvoltare  religiei. 

Religia  casnică,  atât  timp  cât  a  fost  respectată,  a  conso¬ 
lidat  şi  moralizat  în  mare  măsură  familia  veche  a  păgâ¬ 
nilor,  deşi  în  esenţă  această  religie,  care  diviniza  strămoşul 
comun  al  familiei,  era  mai  mult  o  superstiţie.  A  face  din 
om  un  zeu,  este  tocmai  opusul  religiei  (în  gândirea  cre¬ 
ştină).  Aceste  credinţe  ale  lor  îşi  găsesc  explicaţia  în  fap¬ 
tul  că  păgânii  n’aveau  idei  clare  despre  creaţie.  „Pentru 
ei,  misterul  generaţiei  era  ceea  ce  ar  putea  fi  pentru  noi 
acel  al  creaţiunii.  Generatorul  li  se  părea  o  fiinţă  divină 
şi  de  aceea  îi  adorau  strămoşul".1 

Tatăl  avea  puteri  discreţionare  asupra  familiei.  Pa¬ 
tria  protestas  conţinea  în  sine  ceva  tiranic.  Dreptul  de 
viaţă  şi  de  moarte  asupra  soţiei  şi  copiilor  este  de  prove¬ 
nienţă  tipic  păgână. 

Femeea  era  cu  adevărat  alieni  juris.  Sub  tutoratul  ta¬ 
tălui  său  înainte  de  căsătorie,  ea  continua  apoi  să  stea 
după  căsătorie  sub  tutoratul  soţului.  Femeea  n'a  fost  nici 
odată  o  fiinţă  de  sine  stătătoare,  care  să  se  poată  mani¬ 
festa  liber  în  viaţă.  Considerată  ca  quasi-om,  rudenia  din 
partea  ei  nu  conta  niciodată,  nici  la  propagarea  religiei 
casnice,  nici  la  moştenire.  Singura  rudenie  recunoscută  era 
numai  cea  din  partea  bărbătească,  Sclavia  femeii  păgâne 
este  şi  mai  evidentă  din  obiceiurile  Grecilor  de  a  o  ţinea 
închisă  în  ghineceu.  Femeile  cari  nu  puteau  avea  copii, 
erau  repudiate  fără  nici  o  remuşcare, 

In  antichitatea  păgână,  bărbatul  avea  apoi  aproape 
întotdeauna  mai  multe  femei.  Poligamia  şi  concubinajul  se 
pot  considera  ca  un  fapt  aproape  genera]  la  cei  vechi. 


1  Fastei  de  Coulanges:  o.  c.  p.  33. 

Copiii  am  văzut  că  nu  se  deosebeau  juridiceşte  mult  de 
sclavi.  Tatăl  putea  să-i  ucidă  sau  să-i  vândă  după  bunul 
lui  plac. 

In  sfârşit,  familia  la  păgâni  era  condusă  de  către  tatăl , 
care  prin  patria  potestas  avea  dreptul  să  primească  şi  să 
excludă  pe  cine  voia  el  în  şi  din  sânul  familiei.  Astfel  în 
familia  păgânilor  nu  toţi  membrii  erau  într’o  legătura  de 
sânge  între  ei.  Copiii  proprii  puteau  fi  excluşi  din  familie 
şi  în  acelaş  timp  introduşi  alţii  străini,  prin  adopţiune. 

In  familia  păgână  mai  intrau  apoi  şi  sclavii.  Ei  erau 
trataţi  barbar  de  tot,  dar  aveau  conştiinţa  că  trebue  să 
se  supună  oricărei  torturi  din  partea  capului  familiei  (pater 
familias). 

Familia  iudaică.  La  Iudei,  cari  credeau  în  adevăratul 
Dumnezeu,  această  credinţă  a  lor  a  avut  influinţele  ei 
binefăcătoare  şi  asupra  vieţii  familiare. 

In  familia  lor,  după  cum  am  văzut,  tatăl  nu  era  atât 
de  tiran  cu  supuşii  săi,  Femeea,  deşi  n'a  fost  considerată 
egală  cu  bărbatul,  era  tratată  mult  mai  omeneşte  decât 
la  păgâni. 

Copiii,  socotiţi  fiind  ca  un  dar  al  lui  Dumnezeu,  se 
bucurau  de-o  îngrijire  şi  educaţie  aleasă.  La  Iudei  nu 
putea  fi  vorba  de  înstrăinarea  copiilor  sau  de  tratarea 
lor  vitregă,  ca  la  păgâni. 

Cu  toate  acestea,  plaga  poligamiei  şi  a  desfrăului  a  in¬ 
fectat  şi  la  ei  armonia  vieţii  familiare,  care  fusese  la  în¬ 
ceput  monogamă  şi  indisolubilă,  aşa  cum  a  instîtuit-o  Dum- 
nezeu-Tatăl  la  creaţiune. 

Privind  acum  în  general  familia  veche,  atât  la  păgâni 
cât  şi  la  Iudei,  pe  lângă  caracteristicele  generale  pe  cari 
le-am  amintit  mai  sus,  observăm  faptul  că  între  credinţa 
religioasă  şi  moralitatea  vieţii  familiare  a  existat  totdeauna 
o  strânsă  legătură.  Moralitatea  era  în  raport  direct  pro¬ 
porţional  cu  intensitatea  sentimentului  religios,  aşadar  cu 
legătura  strânsă  dintre  om  şi  zeitate  sau  divinitate.  In 
vremurile  îndepărtate,  deşi  păgânii  nu  cunoşteau  pe  ade¬ 
văratul  Dumnezeu,  totuşi  când  familia  se  strângea  zilnic  in 
jurul  focului  sacru  aducând  jertfă  zeilor  pentru  toate  bine- 

facerile  de  cari  era  împărtăşită,  ea  a  avut  oarecare 
tărie  şi  durabilitate,  Acelaş  fenomen  se  observă  şi  la  Iudei,, 
cari  atâta  timp  cât  au  păstrat  şi  practicat  credinţa  în  ade¬ 
văratul  Dumnezeu,  aveau  o  familie  onestă  şi  consolidată. 

Pe  măsură  însă  ce  credinţa  şi  practicele  religioase 
dispar,  imoralitatea  sapă  tot  mai  adânc  la  temelia  familiei- 
antice.  Ea  se  desmembrează  rând  pe  rând  prin  generali¬ 
zarea  poligamiei,  a  vieţii  desfrânate  şi  înmulţirea  vertigi¬ 
noasă  a  divorţurilor. 

Intr'o  astfel  de  situaţie  decăzută  se  afla  familia  în  în¬ 
treg  Imperiul  greco-roman  din  epoca  antecedenţă  „pli¬ 
nirii  vremii".  In  această  atmosferă  încărcată  de  vicii,  toată 
suflarea  aştepta  parcă  să  respire  un  duh  nou.  Toţi  aş¬ 
teptau  salvarea  morală  dela  Cel  ce  trebuia  să  vină  ca  să, 
reclădescă  din  temelii  instituţia  sfântă  a  familiei,  dându-ii 
ca  pavăză  împotriva  duşmanilor  harul  Său  sfinţitor. 


EDUCAŢIE  Şl  CARACTER 

de 

Preot  Prof.  IOAN  BUNEA 

Una  din  caracteristicele  de  bază  ale  creştinismului 
este  desăvârşirea  fiinţei  omeneşti.  Această  desăvârşire  nu 
este  produsul  hazardului  sau  un  dar  primit  de  aiurea,  ci 
rezultanta  unor  eforturi  coordonate  şi  permanente  ale  omului. 

Principiul  activ  al  doctrinei  creştine  se  acopere  in¬ 
tegral  cu  aspiraţiile  profunde  ale  omului,  cu  dorul  lui  ire- 
sistibil  după  perfecţiune,  îndrumând  persoana  omenească 
spre  tărâmul  izbăvitor  al  Dumnezeirii,  de  unde,  prin  Iisus 
Hristos,  i  se  dă  harul  prin  care  puterile  naturale  se  în- 
zdrăvenesc  şl  dobândesc  putinţa  de  a  intui  —  cu  certi¬ 
tudine  —  finalitatea  faptelor  omeneşti,  Cuvintele  Mântui¬ 
torului  :  „Fiţi  desăvârşiţi,  precum  şi  Tatăl  vostru  desăvârşit 
este“  (Mateiu  5,  48),  constituie  o  dovadă  peremptorie  că 
doctrina  creştină  are  în  vedere  omul,  cu  suspinul  lui  după 
fericire  şi  desăvârşire.  Pentru  om  şi  a  lui  întremare  mo¬ 
rală,  Cuvântul  trup  s'a  făcut,  întinzând  mâna  —  întocmai 
ca  sf.  apostol  Petru,  când  era  în  primejdie  pe  mare  —  tu¬ 
turor  oamenilor  şi  învăţându-i  să  urce  culmea  perfecţiunii, 
prin  virtute. 

Aici,  ca  şi  în  toate  articulaţiile  lui,  creştinismul  se 
distanţează  considerabil  de  budism,  care  preconizează  de¬ 
zertarea  omului  dela  îndatoririle  pe  cari  i  le  impune  viaţa 
şi  îndeamnă  pe  om  să-şi  extirpe  dorinţa  de  a  trăi,  trecând 
în  neexistenţă,  în  Nirvana.  Budismul  e  pentru  nimicirea 
existenţei  individuale,  pentru  suprimarea  trebuinţelor  fireşti 
ale  omului,  lucru  neîngăduit  în  creştinism,  unde  satisfa¬ 
cerea  ordonată  a  trebuinţelor  fireşti  —  în  vederea  desă¬ 
vârşirii  —  constituie  o  virtute  dintre  cele  mai  înalte, 

* 

A-ţi  desăvârşi  fiinţa  —  după  învăţătura  creştină  — 
însemnează  în  primul  rând  a-ţi  valorifica  darurile  cu  cari 

ai  fost  înzestrat  nativ.  Valorificarea  constă  în  actualizarea 
puterilor  spirituale  şi  morale  din  noi  şi  în  cultivarea  lor 
ordonată,  metodică  şi  armonică.  Aceasta  e  posibilă  antre¬ 
nând  intelectul  să  perceapă  totdeauna  adevărul,  fără  a  se 
lăsa  stăpânit  de  prejudecăţi  sau  influinţat  de  fluctuacţiile 
momentului,  dispunând  afectivitatea  să  îmbrăţişeze  senti¬ 
mente  altruiste  şi  disciplinând  puterile  voinţei  să  lucreze 
permanent  pentru  promovarea  a  tot  ce  este  bun  şi  înăl¬ 
ţător  în  om  şi  pentru  om, 

Desvoltarea  şi  cultivarea  ordonată,  metodică  şi  armo¬ 
nioasă  a  acestor  trei  facultăţi,  în  felul  arătat  mai  sus,  duce 
către  desăvârşirea  fiinţei  omeneşti,  contribuind  la  formarea 
caracterului  moral ,  care  după  expresia  unui  scriitor  englez 
este  chezăşia  „siguranţei  publice  şi  a  progresului  naţional" 
(S,  Smiles). 

Educaţia  —  înclinăm  să  credem  —  trebue  să  aibă  ca 
obiectiv  principal  formarea  de  caractere  morale.  Când  se 
abate  dela  acest  scop,  dând  prioritate  balastului  ştiinţific, 
riscă  să-l  facă  pe  om  rob  al  efemerului  şi  să-i  suscite  cu¬ 
riozitatea  pentru  voluptăţi  păgubitoare.  Ceea  ce  e  în  detri¬ 
mentul  lui,  pentru  că  îl  privează  de  atributul  moralităţii  şi 
îl  apropie  de  animalitate,  O  astfel  de  educaţie  poate  să 
dea  omului  o  cultură  intelectuală,  care  nefiind  însă  sub¬ 
ordonată  culturii  conştiinţei  şi  desvoltării  voinţei,  devine 
o  primejdie  şi  totodată  o  piedecă  pentru  desăvârşirea  lui 
morală,  Rolul  ei  Foerster  îl  aseamănă  cu  al*unei  lămpi  de 
buzunar,  purtată  de  hoţi,  care  nu  luminează  decât  do¬ 
rinţei  exclusiv  biologice,  josnice,1 

Nu  intenţionăm  să  diminuăm  valoarea  şi  importanţa 
educaţiei  intelectuale.  Ceea  ce  vrem  să  risipim  este  iluzia 
pe  care  şi-o  fac  unii  că  această  educaţie  —  exclusiv  inte- 
lectualistă  —  este  deajuns,  singură,  ca  să  asigure  progresul 
moral.  Sunt  cazuri  când  inteligenţa  unora  depăşeşte  media 
sau  chiar  are  un  coeficient  extrem  de  ridicat,  dar  compor¬ 
tarea  lor  morală  e  deficitară.  Ceea  ce  e  o  dovadă  că  nu-i 
totdeauna  un  raport  just  între  gradul  de  inteligenţă  sau  can¬ 
titatea  cunoştinţelor  şi  formarea  caracterului  moral  al  cuiva.2 

1  Fi  W.  Foerster :  Şcoala  şi  Caracterul,  trad,  de  Stelian  Constantinescu  p.  7. 

2  Idem,  loc.  cit. 

Istoria  pomeneşte  de  epoci  când  intelectualismul  avea 
pretenţia  să  substitue  orice  metodă  educativă.  Acordând 
suveranitate  şi  autonomie  raţiunii  —  ca  şi  cum  celelalte 
puteri  sufleteşti  ar  fi  inexistente  sau  ar  putea  fi  ignorate  — 
omenirea  sec.  al  XVIII-lea  şi  al  XlX-lea  lovea  cu  străşnicie  în 
tradiţie  şi  mai  ales  în  credinţă,  considerată  ca  valoare  di¬ 
riguitoare  şi  precumpănitoare  a  vieţii  morale.  Grija  peda¬ 
gogiei,  în  acest  timp,  era  să  lumineze  mintea  şi  să  o  do¬ 
teze  cu  precepte  bune,  ca  şi  cum  omul  cunoscând  binele, 
l-ar  făptui  fără  întârziere.  Neavând  un  îndreptar  sau  o 
frână  care  să-i  stăvilească  pornirile,  unele  deviate  dela 
scopul  originar,  raţiunea  a  dat  şi  moralei  un  colorit  ma¬ 
terialist,  evdemonist,  hedonist  şi  utilitarist.  Ceea  ce  echivala 
cu  o  depreciere  a  virtuţilor  şî  cu  o  condiţionare  a  ză¬ 
mislirii  lor  de  un  concurs  de  împrejurări  exclusiv  materiale. 

O  pedagogie  cu  astfel  de  principii  la  bază,  ducea 
persoana  omenească  la  un  dezastru  iremediabil  din  punct 
de  vedere  moral.  Neavând  priză  asupra  adâncurilor  sufle¬ 
teşti  şi  neputând  stăpâni  şi  disciplina  instinctele,  ea  se 
aşeza  deacurmezişul  desvoltărîi  personalităţii  morale,  dând 
naştere  la  atleţi  muşculoşi,  capabili  să  mute  fălcile,  dar 
incapabili  de  apostolat  jertfelnic,  de  generozitate  sau  de 
dăruire  a  propriei  lor  energii  unor  scopuri  obşteşti. 

încercări  de  a  înlătura  concepţia  întelectualistă  întâlnim 
încă  dela  sfârşitul  evului  mediu.  Cele  mai  îndrăsneţe  în¬ 
cercări,  însă,  se  manifestă  în  sistemul  naturalist  a  lui  J.  J. 
Rousseau  şi  în  pedagogia  lui  Pestalozzi,  bazată  pe  credinţă 
şi  iubire,  E  demnă  de  a  fi  semnalată  în  mod  deosebit 
concepţia  lui  Pestalozzi,  care  afirma  că  fondul  vieţii  su¬ 
fleteşti  a  tuturor  copiilor,  bogaţi  sau  săraci,  cuprinde  o 
comoară  de  daruri  —  el  le  spune  forţe  —  morale,  inte¬ 
lectuale  şi  fizice,  pe  cari  suntem  datori  a  le  stimula  şi  a 
le  trezi  la  viaţă,  curăţindu-le  de  nămolul  brutalităţii  şi  săl- 
bătăcieî.1  Vorbind  de  scopul  suprem  al  educaţiei,  Pestalozzi 
îl  defineşte  ca  fiind  înălţarea  naturii  omeneşti  la  umanitate, 
prin  credinţă  şi  iubire. 2 


1  Citat  după  G,  G.  Antonescu :  Istoria  pedagogiei  p,  322. 

2  Citat  după  G.  G.  Antonescu:  O.  c.  p.  32/. 

In  pofida  tuturor  rezultatelor  dezastruoase  pe  cari 
Ie-a  dat  în  materie  de  educaţie,  intelectualismul  dăinueşte 
încă.  Parcă  anume  ne  ţinem  de  el,  pentru  a  perpetua  răul. 

In  momentul  de  faţă,  substituirea  intelectualismului  e 
mai  imperios  cerută  decât  oricând.  Se  cere  să  fie  substi¬ 
tuit  cu  o  pedagogie  a  inimii ,  care  să  creieze  un  climat 
prielnic  nu  numai  exigenţelor  rigide  şi  implacabile  ale  ra¬ 
ţiunii,  ci  şi  virtualităţilor  morale  din  om.  Această  peda¬ 
gogie  a  inimii  se  adresează  educatorului  şi-l  invită  să  scru¬ 
teze,  cu  dragoste,  toate  colţurile  sufletului  şcolăresc  şi  să 
creieze  o  ambianţă  familiară  pentru  desvoltarea  la  maximum 
a  comorilor  descoperite  acolo.  Ea  cere  să  privim  copilul 
întreg,  revelând  profilul  lui  spiritual  şi  cointeresându-1  şi 
pe  el  în  acest  proces  al  vieţii  lui  proprii. 

Astăzi  —  după  îndelungate  şi  pustiitoare  rătăciri  în 
materie  de  educaţie  —  ni  se  cere  să  privim  c-mul  întreg, 
să  preţuim  copilul  cu  zestrea  lui  întreagă,  înlesnindu-i  o 
desvoltare  adecvată  naturii  lui  intime.  Dacă  ne  lăsăm  ispi¬ 
tiţi  de  prejudecăţile  detractorilor  morali  —  cari  jonglează 
cu  ideile  cele  mai  năstruşnice  şi  privesc  viaţa  ca  un  raiu 
a  lui  Epicur  —  cădem  pradă  greşelilor  trecutului  şi  cu¬ 
legem  aceleaşi  roade  amare.  E  timpul  suprem  de  a  coborî 
în  adâncimile  fiinţei  omeneşti  şi  de  a  sesiza  nu  numai  cu¬ 
riozitatea  intelectuală,  ci  şi  trebuinţele  etice,  pentru  a  fi 
canalizate  în  direcţia  formării  caracterului  moral.  Ne 
trebue  oameni  viguroşi  nu  numai  din  punct  de  vedere 
fizic,  ci  şi  din  punct  de  vedere  moral.  Oameni  în  stare 
să-şi  încălzească  conştiinţa  la  flacăra  idealismului  celui  mai 
curat  şi  să  exceleze  —  în  manifestarea  lor  —  printr'un 
altruism  dus  până  la  sacrificiul  propriei  lor  vieţi.  Ne 
trebue  oameni  cari,  pe  lângă  erudiţie,  să  aibă  şi  o  inimă 
bună,  un  suflet  generos,  când  e  vorba  de  a  sluji  obştea 
căreia~i  aparţin. 

Copiii  aduc,  la  naştere,  pe  lângă  dispoziţiile  intelec¬ 
tuale,  şi  un  buchet  de  virtualităţi  morale,  în  suflet.  In  struc¬ 
tura  sufletească  a  copiilor  rezidă,  dela  început,  anumite 
însuşiri  etice  naturale,  cari  trebuie  actualizate  şi  fructifi¬ 
cate  potrivit  destinaţiei  atribuite  lor  de  Creatorul.  Copiii 
reprezintă  puritatea  morală,  neprihănirea  sufletească;  de 

aceea  zice  Mântuitorul:  „Lăsaţi  copiii  să  vină  la  Mine  şi 
nu-i  opriţi,  că  a  unora  ca  aceştia  este  împărăţia  lui  Dum- 
nezeu“  (Marcu  10,  14),  Foarte  nimerit  se  exprimă  dl  prof, 
Nichifor  Crainic,  când  zice  că  între  Iisus  Hristos  şi  copii  e  o, 
atracţie  spontană,  Iisus  îşi  deschide  braţele  către  toţi  copiii 
din  lume  şi-i  înfăţişează  cu  frăgezimea  lor  neatinsă  de  ar¬ 
şiţa  patimilor  din  lume.  Pictura  bisericească  redă  foarte 
expresiv  această  comuniune  spirituală  între  copii  şi  Mân¬ 
tuitorul  lumii.  Icoanele  cari  înfăţişează  intrarea  triumfală 
a  lui  Iisus  în  Ierusalim  ne  arată  că  entuziasmul  cel  mai 
fierbinte  îl  stârnesc  copiii.  In  aceste  icoane  e  un  amănunt 
demn  de  a  fi  semnalat:  un  copii  se  pleacă  cu  cucernicie 
şi  sărută  din  mers  piciorul  Mântuitorului  călare  pe  asin,1 2 

Ce  bine  ar  fi  dacă  această  puritate  morală  iniţială 
s’ar  păstra  nealterată  şi  ar  fi  captată  pentru  scopuri  su¬ 
perioare.  înclinările  către  patimă  se  vor  ivi  progresiv,  deo¬ 
dată  cu  creşterea  şi  desvoltarea  instinctelor  din  natura 
omenească/  Aici,  însă,  intervine  educaţia  (sau  ar  trebui 
să  intervină),  având  menirea  tocmai  de  a  asigura  o  bună 
şi  normală  funcţionare  a  instinctelor.  După  expresia  unui 
mare  fiziolog  român,  Dr.  N,  Pauîescu,  instinctele  sunt  legi 
divine,  cari  funcţionează  ireproşabil  în  viaţa  animală.  La 
om,  însă,  aceste  instincte  adeseori  devin  conştiente,  iar 
conştiinţa  care  le  însoţeşte  se  lasă  sedusă  de  voluptate, 
transformând  această  voluptate  în  scop,  în  loc  de  a  fi  un 
mijloc  accesoriu,  —  cum  ar  fi  firesc.  Lipsind  o  îndru¬ 
mare  înţeleaptă,  fiinţa  omenească  este  primejduită  să-şi 
piardă  neprihănirea  sufletească  —  cu  care  a  venit  în  lume  — 
uşor  deviază  dela  făgaşul  statornicit  de  Creatorul  şi  se 
aruncă  în  braţele  desmăţului,  devenind  un  monstru  din 
punct  de  vedere  moral.  Cred  că  dacă  ne  este  dat  să  în¬ 
registrăm  atâtea  rezultate  dezastruoase  în  educaţie,  să  vedem 
tineri  îmbătrâniţi  fără  vreme,  desfiguraţi  şi  semănători  de 
anarhie,  cauza  rezidă  tocmai  aici,  în  pervertirea  instinc¬ 
telor  —  de  cele  mai  multe  ori  din  lipsă  de  îndrumare  — 
iar  consecinţa  imediată  e  şi  o  pervertire  morală,  o  pân- 
gărire  a  purităţii  morale  iniţiale, 

1  N.  Crainic:  Ortodoxie  ţi  elnocraţie,  p,  12. 

2  N,  Crainic:  O.  c.  p.  13. 

Câtă  grijă,  precauţiune,  pricepere  şi  tact  se  cer  edu¬ 
catorului,  ori  cine  ar  fi  el,  în  această  muncă  de  frămân¬ 
tare  a  aluatului  curat  pe  care-1  prezintă  sufletul  copiilor. 
Munca  e  analoagă  cu  a  călugărului  dintr'o  mănăstire,  care 
se  plângea  superiorului  său,  în  fiecare  seară,  de  necazurile, 
greutăţile,  poverile  şi  fierbinţelile  zilei,  Intr’o  zi,  superiorul 
îl  întrebă;  „Care  este  pricina  plângerilor  tale?  Ce  muncă 
te  apasă  şi- ţi  face  viaţa  amară"  ? 

—  Vai  —  zise  călugărul  —  este  un  lucru  şi  o  muncă, 
pentru  care  puterile  mele  nu  sunt  suficiente,  dacă  nu  m'ar 
întări  şi  nu  m’ar  însufleţi  darul  lui  Dumnezeu.  Lucrul 
meu  este  lucru  mare:  eu  am  să  îmblânzesc  doi  şoimi,  să 
păzesc  doi  iepuri,  să  dresez  doi  ulii,  să  înving  un  balaur 
şi  să  mă  lupt  cu  un  leu. 

—  Ce  vrea  să  însemneze  gluma  aceasta,  zise  supe¬ 
riorul  ? 

—  Nu  e  glumă,  ci  adevăr.  Cei  doi  şoimi  sunt  ochii, 
pe  cari  trebue  să-i  îmblânzesc  şi  să-i  păzesc,  ca  să  nu 
privească  cu  poftă  la  fructele  oprite,  ce  ar  strica  inimii  dacă 
le-aş  lua  şi  le-aş  mânca.  Cei  doi  iepuri  sunt  picioarele 
mele,  pe  cari  trebue  să  le  păzesc  ca  să  nu  umble  pe  urmele 
păcatului. 

Cei  doi  ulii  sunt  mâinile,  pe  cari  trebue  să  le  silesc 
să  lucreze. 

Balaurul  este  limba,  care  vecinie  trebue  ţinută  în 
frâu,  şi  leul  este  inima  mea,  cu  care  neîncetat  trebue  să 
mă  lupt.  Acesta  este  lucrul  meu,  aceasta  este  munca  mea 
de  toate  zilele,  aceasta  este  povara,  acestea  sunt  fierbin¬ 
ţelile  mele  zilnice,  care  mă  fac  să  oftez,  să  mă  topesc  şi 
să  mă  usuc. 

—  Dacă  vrea  Dumnezeu,  răspunse  superiorul,  să  ne 
apucăm  toţi,  cu  seriositate  sfântă,  luptând  în  fiecare  zi, 
contra  ruinii  inimii  noastre,*  sau,  am  spune  noi,  contra 
tentativelor  satanice  de  a  diforma  conţinutul  imaculat  al 
fiinţei  sufleteşti  a  copiilor. 

Munca  educatorilor,  responsabili  direct  de  felul  cum 
au  păstrat  şî  au  desăvârşit  puritatea  morală  a  copiilor, 
este  excesiv  de  grea,  E  similară  cu  a  călugărului  despre 


1  D.  Făgărăşiana  :  Tânărule,  ţle-ţi  zic  scoală- te  I  voi.  I  p.  2—3. 

care  am  pomenit.  La  darurile  native ,  pe  lângă  reprezen¬ 
tarea  unui  scop,  trebue  sâ  adaogi  şi  tehnica  unei  deprinderi 
în  săvârşirea  binelui.  Se  cere,  cum  spune  di  prof.  Nîchifor 
Crainic,  un  exerciţiu  eroic  al  voinţei,  o  sforţare  de  a  păstra 
pe  om  la  nivelul  sublim  al  purităţii,  cu  care  a  venit  în 
lume  ca  prunc.1  Şi  nu  e  paradoxală  această  afirmaţie, 
fiindcă  dacă  sfinţii  au  ajuns  să  se  desăvârşească,  practicând 
efectiv  lepădarea  de  sine,  e  un  indiciu  că  strădania  ome¬ 
nească  —  străfulgerată  de  lumina  unei  finalităţi  transcen¬ 
dente  —  îi  asigură  omului  curăţenia  inimii  şi  biruinţă 
asupra  năpraznicelor  adversităţi  demonice.  Insuccesele  din 
trecut  provin  din  ascultarea  —  cu  exclusivitate  —  de  ra¬ 
ţiune,  care  singură  nu  era  în  stare  să  stăvilească  şi  să 
suprime  clocotul  de  patimi  din  om.  Aceste  patimi  se  su¬ 
prapuneau,  covârşiau  şi  întunecau  candoarea  sufletească 
a  copiilor.  Dumnezeu,  care  înnobilează  inima,  era  ostracizat 
şi  astfel  îi  lipsea  copilului  icoana,  idealul  potrivit  căruia 
să-şi  modeleze  şi  să-şi  adapteze  viaţa. 

Azi,  educaţia  creştină  —  ca  întotdeauna  de  altfel  — 
pleacă  dela  cuvintele  sf.  Apostol  Pavel,  care  zice:  „Bine 
este  ca  prin  har  să  se  întărească  inima'*  (Evrei  13,  9), 
adică  să  nu  ne  sprijinim  numai  pe  firavele  noastre  puteri 
naturale  —  când  e  vorba  de  mântuirea  copiilor  noştri  — 
ci  să  solicităm  ajutorul  binevoitor  al  divinităţii.  Dacă  vrem 
să  avem  oameni  împodobiţi  cu  floarea  rară  a  caracterului 
moral,  e  de  absolută  nevoie  să-L  luăm  pe  Iisus  ca  pedagog 
şi  să-I  cerem  ajutorul. 

întrebarea  care  se  pune  este:  In  ce  constă  acest  ca¬ 
racter  moral,  cerut  cu  insistenţă  de  pedagogia  creştină? 
Este  o  zestre  moştenită  dela  înaintaşi  ?  Nu !  Este  rodul 
muncii,  după  luptă  dramatică  cu  potrivniciile  binelui.  Acest 
adevăr  este  exprimat  de  Goethe  în  următoarele  cuvinte : 
„Talentul  se  formează  în  tăcerea  vieţii  private,  iar  carac¬ 
terul  în  vijelia  vieţii  publice".  Dar  mai  potrivite  sunt  cu¬ 
vintele  Mântuitorului,  care  zice:  împărăţia  lui  Dum¬ 

nezeu  se  ia  cu  asalt  şi  osârduitorii  pun  mâna  pe  ea" 
(Mateiu  11,  12).  Vrei  să  ajungi  la  o  stare  de  statornicie  a 


1  N,  Crainic-,  O.  c,  p.  14. 

voinţei  în  a  săvârşi  fapte  virtuoase,  vrei  să  ai  un  catehism  de 
principii  normative  —  de  cari  să  te  ţii  morţiş  ?  Ţi  se 
cer  sacrificii,  luptă  cu  propriul  tău  suflet,  pentru  a  su¬ 
prima  orice  pornire  feroce  care  ar  încerca  să  te  facă  îm¬ 
pilator  al  semenilor  sau  să  te  îndepărteze  de  altruism.  In 
această  încăierare  între  forţele  întunerecului  şi  ale  luminii, 
i  se  cer  omului  eforturi  gigantice  şi  îndelungate  pentru  a 
putea  înfrânge  egoismul,  vanitatea,  dorul  de  răsbunare  şi 
păcatul  idoloîatriei  personale.  Când  cineva  a  ajuns  să  aşeze 
în  locul  acestor  patimi  spiritul  de  jertfeînicie,  modestia, 
iubirea  necondiţionată  sau  caritatea,  nu  accidental  ci  per¬ 
manent,  a  dobândit  cea  mai  frumoasă  podoabă  din  lume : 
nobleţă  de  caracter. 

Pe  aceşti  oameni  nu-i  întâlnim  la  fiecare  pas.  Lumea 
civilizată  ar  trebui  să  ne  dea  cel  mai  mare  contingent.  In 
realitate,  însă,  nu  este  aşa.  In  ce  priveşte  comportarea  noa¬ 
stră  faţă  de  semeni,  avem  de  învăţat  dela  Eschimoşi,  cari 
îşi  pun  viaţa  în  primejdie  pentru  deaproapele  lor-  Dl  prof. 
S.  Mehedinţi  ne  dă  şi  explicaţia  faptului  că  Eschimoşii  ne 
întrec  în  deprinderile  de  a  ajuta  pe  aproapele.  Iat-o: 
Ştiinţa  lor  şi  deprinderile  lor  nu  se  învaţă  din  cărţi,  ci  din 
munca  adevărată,  începând  chiar  din  copilărie.  îndeletni¬ 
cirea  Eschimoşilor,  încă  din  copilărie,  este  vânatul.  Dacă 
unul  cade  sub  ghiaţă  şi  tovarăşii  lui  nu-i  sar  într 'ajutor, 
viaţa  lui  este  pierdută.  Dela  7 — 8  ani  sunt  deprinşi  a  veni 
într'ajutorul  aproapelui.  Deci  a  sări  în  apă  pentru  a  mântui 
pe  cel  primejduit,  nu  li  se  pare  un  lucru  extraordinar,  ci 
obişnuinţă  de  toate  zilele  —  adică  drumul  cel  mai  drept 
spre  caracter.  Munca  lasă  urme  în  palma,  în  creer,  de¬ 
şteaptă  anume  simţiri  şi  aduce  pe  buze  anume  cuvinte,  po¬ 
trivite  cu  gândurile,  după  cum  haina  se  mlădiază  potri- 
vindu-se  după  trup  —  cum  munceşti,  aşa  gândeşti  şi  tot 
aşa  vorbeşti. 

Caracterul  nu-i  un  dar  de  sus,  ci  un  obiceiu  sau  o 
sumă  de  obiceiuri,  însă  atât  de  tari  încât  nu  poţi  lucra  altfel, 
decât  într’un  chip  ştiut  mai  dinainte  de  toţi  cei  cari  te 
cunosc/ 


1  S.  Mehedinţii  Altă  creştere-Şcoala  muncii,  p.  41 — 42, 

Meditând  asupra  celor  constatate,  ni  se  impune  şi  nouă 
să  lucrăm  cu  o  pedagogie  care  să  ne  dea  creştini  nu  numai 
după  creer,  ci  şi  după  inimă  şi  mai  ales  deprinşi  a  exe¬ 
cuta  cu  neşovăire  cerinţele  legilor  morale,  adecă  oameni 
curăţiţi  de  nămolul  brutalităţii  şi  al  sălbătăciei,  după  cum 
se  exprimă  Pestalozzi. 

Dintre  mijloacele  numeroase  cari  ne  stau  la  îndemână 
pentru  a  împlini  acest  înalt  deziderat,  cu  acest  prilej  nu 
voiu  pomeni  decât  două  —  ca  fiind  cele  mai  caracteri¬ 
stice:  influinfa  pildei  educatorilor  în  formarea  deprinderilor 
morale  şi  auioeducaţia  tineretului. 

Mântuitorul  le  spune  Apostolilor  Săi:  „Aşa  să  lumineze 
lumina  voastră  înaintea  oamenilor,  ca  să  vadă  faptele  voa¬ 
stre  cele  bune  şi  să  mărească  pe  Tatăl  vostru  cel  din  ce¬ 
ruri"  (Mateiu  5,  16).  Le  cere  să  influinţeze  şi  prin  ţinuta 
lor  morală.  Adevărul  are  valabilitate  universală  şi  veşnică. 
Eşti  mamă  şi  vrei  ca  odrasla  să-ţi  fie  virtuoasă  ?  Fii  vir¬ 
tuoasă.  Eşti  tată  şi  vrei  ca  vlăstarul  tău  să  exceleze  prin 
sobrietate,  onestitate  şi  muncă  ordonată  ?  Fii  tu  sobru,  onest, 
muncitor  şi  ordonat.  Aceste  reguli  privesc  şi  pe  ceilalţi 
educatori.  Dragostea  faţă  de  copii  trebue  frânată  de  o  se¬ 
veritate  înţeleaptă,  pentru  a  le  dăltui  în  suflet  credinţa  că 
„nu  toate  câte  sunt  permise  sunt  şi  folositoare"  şi  pentru 
a  preîntâmpina  o  stare  de  anarhie  în  manifestările  lor  so¬ 
ciale,  consecinţă  a  unei  libertăţi  excesive  pe  care  părinţii 
o  acordă  —  se'nţelege  eronat  —  copiilor. 

In  această  lucrare  de  zidire  sufletească  a  tineretului, 
rolul  precumpănitor  îl  are  familia. 

La  noi,  în  trecut,  familia  şi-a  îndeplinit  această  sfântă 
chemare,  potrivit  învăţăturilor  inspirate  de  Evanghelie. 

Cu  începutul  veacului  acestuia,  curăţenia  familiei  ro¬ 
mâneşti  a  suferit  oarecari  întinăciuni  —  ne  gândim  în 
primul  rând  la  familia  burgheză.  In  dorinţa  de  a  fi  în 
nota  actualităţii  —  chiar  cu  riscul  sacrificării  propriului 
nostru  jdestin  —  am  împrumutat  de  aiurea  moravuri  viciate, 
în  loc  să  menţinem  familia  pe  temeiul  tradiţiilor  noastre 
sfinte  şi  să-i  fortificăm  bazele  ei  spirituale  şi  morale.  In- 
fluinţaţi  de  curentele  ostile  valorii  religioase  a  credinţei, 
am  creat  în  familiile  noastre  o  ambianţă  potrivnică  des- 

voltării  ordonate  a  necesităţilor  morale  ale  copiilor  noştri. 
Fără  să  ne  dam  seama,  am  devenit  duşmanii  educaţiei  co¬ 
piilor  noştri.  Să  nu  ne  ascundem  in  dosul  unor  formule 
de  estetism  rău  înţeles  —  în  dauna  vieţii  sufleteşti  a  co¬ 
piilor  noştri.  Nudurile  —  contrafacere  a  adevăratei  arte 
—  aşezate  pe  pereţii  caselor,  în  locul  icoanelor  sau  ală¬ 
turi  de  icoane,  smintesc  sufletul  copiilor.  Melodiile  tran¬ 
sparente  ale  saloanelor  de  azi  gâdilă  şi  promovează  sensu- 
alitatea.  Cuvintele  indecente  seduc  şi  pervertesc  inima  co¬ 
piilor,  Dezastrul  e  şi  mai  mare  când  femeea  a  abdicat  dela 
datoria  şi  demnitatea  ei  de  soţie  şi  mamă,  vânând  senza¬ 
ţiile  zilei  şi  ale  străzii,  sau  solicitând,  în  întruniri  publice, 
drepturi  incompatibile  cu  menirea  ei  socială. 

Cu  receptivitatea  lui  spirituală  foarte  pronunţată,  co¬ 
pilul  îşi  va  modela  fondul  Iui  de  viaţă  sufletească  po¬ 
trivit  exemplelor  sau  imaginilor  pe  cari  le  va  găsi  în  me¬ 
diul  familiar.  Pilda  e  cel  dintâi  dascăl  al  copilului.  Povaţa 
rămâne  fără  efect  dacă  nu  e  însoţită  de  pilda  vieţii  edu¬ 
catorului,  La  aparenţă  pilda  e  mută,  dar  are  adânci  reper- 
cursiuni  asupra  copiilor.  Dacă  este  adevărat  că  se  transmit 
descendenţilor  trăsături  biologice,  tot  aşa  de  adevărat  este 
că  „pildele  de  dragoste,  de  disciplină,  de  muncă  şi  de  stă¬ 
pânire  de  sine4',1  pe  cari  părinţii  le-au  dat,  zi  de  zi,  co¬ 
piilor,  se  întipăresc  mai  curând  în  conştiinţa  lor  decât  po- 
văţuirile  teoretice.  Un  învăţat  spunea  că  „viaţa  sa  viitoare 
o  constitue  copiii".  Şi  într'adevăr  aşa  este,  fiindcă  pe  lângă 
înlesnirile  şi  comodităţile  materiale,  pe  cari  părinţii  se 
trudesc  să  le  asigure  copiilor,  acestora  le  rămâne  întreg 
mănunchiul  de  fapte  cu  cari  au  trecut  ei  prin  viaţă.  Copiii 
îşi  însuşesc  fie  viciile,  fie  virtuţile  părinţilor. 

Poveţele  şi  pildele  educatorilor  rămân  infructuoase  fără 
adeziunea  consimţită  a  tineretului,  sau  fără  autoeducaţie . 
A  fi  muncitor,  cumpătat,  generos  sau  virtuos  nu  se  dobân¬ 
deşte  într’o  zi  sau  într’un  an,  printr'un  gest  sau  printr’o 
judecată  ticluită  mintal  şi  închisă  în  carapacea  raţiunii.  In 
drumul  de  cucerire  şi  de  parvenire  la  perfecţiune,  poţi 


!  S.  Smiles  :  Ajută-te  singur,  p,  276. 

fi  lovit  de  vrăjmaşii  binelui,  fără  a  abdica,  însă,  dela  da¬ 
toria  de  a-ţi  întări  conştiinţa  şi  de  a-ţi  oţeli  puterile  pentru 
asigurarea  finală  a  supremaţiei  binelui.  Făcând  apel  la 
harul  care  întăreşte  inima  şi  mobilizând  toate  energiile  spiri¬ 
tuale,  tânărul  poate  ajunge  stăpân  pe  propria  sa  fiinţă,  capabil 
de  a  mărturisi  —  în  orice  împrejurare  —  adevărul  şi  ho- 
tărît  de  a  înfrunta  tentaţiile  cari  ar  încerca  să-l  abată 
din  drumul  desăvârşirii  şi  să-l  oprească  de  a-şi  forma  o 
personalitate  distinctă,  generoasă  şi  altruistă.  Dacă  Hellen 
Keller,  oarbă,  surdă  şi  mută,  a  învăţat  să  scrie  şi  a  de¬ 
venit  celebră  prin  scrierile  ei  —  şi  aceasta  numai  prin 
perseverenţă  —  cu  atât  mai  mult  tineretul  dotat  e  în¬ 
datorat  să  crească  în  disciplina  muncii  şi  a  frumuseţii  mo¬ 
rale,  Să  ia  pildă  dela  o  floare  foarte  rară,  numită  Agave, 
care  înfloreşte  numai  la  o  sută  de  ani.  O  sută  de  ani  se 
pregăteşte  în  taină  şi  în  linişte  îşi  continuă  lucrarea;  dar 
când  îi  vine  ceasul  desvoltării,  ea  uimeşte  prin  farmecul 
ei  pe  admiratori,' 

Ca  Agave  trebue  să  se  prepare  tineretul.  Obiectivul 
pentru  care  să-şi  adune  puterile,  să  fie  floarea  caracte¬ 
rului  moral.  Să  fie  un  mugur  în  desvoltare.  In  tinereţe,  co¬ 
piii  să  taie  din  suflet  mlădiţele  sălbatice,  acumulând  de¬ 
prinderi  sănătoase,  sub  auspiciile  familiei  creştine  şi  ale 
şcoalei  româneşti-  Cine  se  sustrage  cu  încăpăţânare  îndru¬ 
mărilor  înţelepte  ale  educatorilor,  gustă  din  plin  paharul 
suferinţei  şi  este  asemenea  unui  naufragiat  religios,  despre 
care  vestitul  scriitor  Jean  Paul  spune  următoarele :  In  ul¬ 
tima  seara  a  anului,  omul  stătea  la  fereastră  şi  privea  cerul 
înstelat  şi  pământul  acoperit  cu  zăpadă.  Simţea  că  nu 
mai  există  un  alt  suflet  aşa  de  pustiu  ca  al  lui,  îşi  dădea 
seama  că  e  aproape  de  mormânt  şi  el  na  cules  în  întreaga 
lui  viaţă  decât  greşeli,  păcate,  boale,  şi  nu  are  decât  un 
trup  istovit  de  voluptăţi  şi  un  suflet  înveninat  de  rele. 

îşi  aminti  de  frumoasa  zi  de  Maiu  când  tatăl  său  i-a 
arătat  calea  vieţii,  dar  el  a  apucat  calea  plăcerilor  ce  l-au 
dus  la  ruină.  „0,  dacă  maş  mai  întoarce  odată  în  anii  ti¬ 
nereţii  î  O,  Părinte,  mai  aşează*mă  odată  la  răscrucea  dru- 


Di.  T.  Toth:  Tânărul  de  caracter,  p.  Il7. 

murilor,  ca  să  mai  pot  alege".  Şi  izbucni  în  plâns  amar  că 
nu  mai  are  ocazie  de  a  alege".1 


Astăzi,  mai  insistent  decât  oricând,  se  cer  suflete  mi- 
ruite  cu  harul  bunătăţii  şi  cu  puterea  taumaturgică  a  al¬ 
truismului  creştin.  Dincolo  de  vicisitudinile  şi  exibiţiunile 
vremurilor,  pe  firmamentul  curat  al  eternităţii  se  înscriu 
numai  faptele  virtuoase,  isvorîte  dintr  o  înaltă  conştiinţă 
morală  şi  dintr'o  neostoită  nostalgie  după  desăvârşire. 

Cine  trăieşte  viaţa  la  o  superbă  altitudine  etică  şi, 
dacă  i  se  cere,  îşi  sacrifică  propria  lui  fiinţă  materială  — 
asigurând  în  felul  acesta  hegemonia  valorilor  ideale  în  lume 
—  a  înţeles  tâlcul  şoaptelor  divine  şi  chemarea  insistentă 
ce  i  se  face  de  a  deveni  o  „făptură  nouă".  Cine  a  adău¬ 
gat  la  erudiţie,  bunătatea  inimii  şi  şi-a  subordonat  voinţa 
comandamentelor  etice  —  inspirate  de  creştinism  —  se  si- 
tuiază  în  rândul  elitelor  morale  ale  omenirii.  Acestor 
elite  aparţin  oamenii  de  caracter,  cari  după  expresia  lui 
Emerson  „sunt  conştiinţa  societăţii  căreia-i  aparţin". 

Pentru  statornicirea  unei  rânduieli  înţelepte  şi  fericite 
în  viaţa  naţiunilor,  se  cer  apostoli  sinceri  şi  sârguitori  în 
a  crea  o  lume  mai  bună,  mai  austeră  şi  mai  dreaptă,  pi- 
onerî  ai  jertfelniciei  curate  şi  exponenţi  ai  caracterului 
moral.  Spre  crearea  acestora  se  îndreaptă  educaţia  creştină, 
cerând  tineretului  să  urmeze  drumul  ce  i  se  indică  pentru 
a  ajunge  la  desăvârşire.  E  singurul  drum  izbăvitor  care-1 
scuteşte  de  rătăciri  costisitoare  şi  dezastruoase  mai  târziu. 


1  T,  Tolh :  o  c.  p.  118. 


DUH  COMUNITAR 

de 

Diacon  NICOLAE  MLADIN 

Proletar  la  Academia  teologică  „Andreiaaâ" 


Se  despică  zări  de  lumină  dincolo  de  haosul  vremii. 
Se  prăvălesc  construcţiile  iluzorii  ale  unui  veac  libertar  şi 
individualist.  Se  năruesc  viziunile  de  nebunie  şi  sânge  ale 
comunismului.  Individualismul  excesiv  şi  colectivismul  sang- 
vinar  se  prăbuşesc  într'o  simbolică  îmbrăţişare :  reprezintă 
aspecte  variate  ale  aceluiaş  duh.  Sunt  Europa  ce  apune, 
Europa  agoniei:  primul  pentru  că  şi-a  epuizat  potenţiali- 
tăţile  creatoare  şi  a  căzut  pradă  propriilor  sale  erezii; 
celălalt  pentru  că  este  numai  un  sîmpton  al  crizei  şi  al  di- 
soluţiei.  Peste  ruinele  lor  fumegânde  se  ridică  biruitoare 
lumina  unui  veac  nou:  Europa  clădeşte  temelii,  de  destin 
pentru  o  viaţă  mai  plina  de  adevăr,  de  dreptate  şi  mai 
dinamică.  O  nouă  atitudine  spirituală,  o  nouă  concepţie  de 
viaţă,  noui  forme  sociale,  economice,  politice,  prind  a  lua 
contur  şi  se  impun  neamurilor  cu  necesitate  de  destin 
istoric.  Se  pare  că  istoria  îşi  are  sufletul  ei,  că  veacul  îşi 
are  duhul  lui,  atmosfera  lui,  care  ne  învălue  şi  îndrumează 
omenirea  spre  anumite  orizonturi.  De  sigur  vizionarii  sunt 
necesari  întotdeauna  şi  nici  un  veac  n'a  devenit  realitate 
decât  prin  intermediul  oamenilor  mari,  a  profeţilor  ce  prind 
şoaptele  de  taină  ale  viitorului  şi  le  descopăr  prezentului, 
a  conducătorilor  cari  transformă  şoapta  în  uragan  şi  ctito¬ 
resc  istoria.  Dar  toţi  aceştia  —  profeţi,  vizionari,  condu¬ 
cători,  luptători  —  au  conştiinţa  că  sunt  simpli  slujitori  ai 
unei  misiuni,  iluminaţi  ai  unei  chemări,  eroi  ai  unui  ideal. 
Ei  se  deosebesc  de  ceilalţi  muritori  nu  prin  faptul  că  ar 
avea  puterea  să  dea  istoriei  un  curs  arbitrar  născocit  de 
propria  lor  raţiune  şi  impus  de  neînduplecarea  voinţîi  lor, 
ci  prin  receptivitatea  lor  extraordinară,  prin  puterea  lor 
de  intuiţie,  de  descifrare  a  sensurilor  tainice,  adânci,  spre 

care  se  îndreaptă  veacul-  Istoria  nu  o  fac  oamenii  decât 
întrucât  luptă  pentru  ea  şi  întrucât  —  adesea  —  o  desfi¬ 
gurează  :  ea  are  o  urzeală  de  mister,  care  îi  dă  intensitate 
şi  o  aşează  ca  un  ideal  de  înfăptuit  în  zarea  veacurilor. 
Ceea  ce  se  realizează,  ceea  ce  devine  faptă  este  numai  o 
exteriorizare,  mai  mult  sau  mai  puţin  adecvată,  a  ceea  ce 
intuim,  a  ceea  ce  presimţim  că  este  adevărata  culme  de 
plinire  a  istoriei.  Există,  în  evoluţia  istoriei,  o  taină  care 
coboară  din  altă  lume  ca  să  umplă  veacurile  cu  înfiorarea 
ei  şi  să  le  dea  iluminarea  veşniciei:  fiecare  veac  este  un 
aspect  al  istoriei  de  dincolo  de  veac,  a  cărei  desăvârşită 
plinire  o  vom  vedea  numai  la  capătul  istoriei  terestre. 

Stăm  la  răscruce  de  veac:  o  lume  noua  se  zămisleşte 
sub  ochii  noştri.  Şi,  deşi  n'am  depăşit  deplin  stadiul  vizionar 
al  presimţirilor,  totuşi  astăzi  e  mai  uşor  decât  cu  câţiva 
ani  în  urmă  să  fixezi,  cu  oarecare  aproximaţie,  fizionomia 
noului  veac. 

Biruinţa  este  aproape:  ea  trebue  să  dea  formă  con¬ 
cretă  presentimentelor  vagi  şi  idealurilor  înnalte.  In  orice 
caz  e  evident  că  în  Europa  întinerirea,  înnoirea  nu  poate 
veni  din  partea  individualismului  democratic,  cu  atât  mai 
puţin  din  partea  colectivismului  comunist.  Principiile  liber- 
tare  —  formulate  de  Revoluţia  franceză  —  au  rodit  tot 
ceea  ce  puteau  rodi:  conştiinţa  cetăţeanului,  subiect  de 
drepturi,  descătuşat  de  formele  sclaviei.  Democraţia  a  făcut 
din  robi  cetăţeni,  a  transformat  societatea  într’o  sumă  arit¬ 
metică  de  indivizi  liberi  şi  egali  în  executarea  drepturilor 
lor.  De  aici  sentimentul  valorii  individuale;  dar  de  aici  şi 
primejdia  anarhiei,  a  destrăbălării  şi  a  disoluţiei. 

Libertatea  fără  frâu  este  anarhie:  acesta  este  viciul 
democraţiei,  care  a  dus  statele  pe  pragul  destrămării. 
Aceasta  cu  atât  mai  mult  cu  cât  libertatea  nu  era  ancorată 
în  adâncuri  spirituale:  era  o  libertate  formală,  de  esenţă 
juridică,  a  cărei  transpunere  socială,  prin  paradox,  se  re¬ 
zuma  într'o  exploatare  deghizată.  Protagoniştii  libertăţii  au 
devenit  sclavii  argintului.  Şi  argintul  poartă  în  sine  —  în 
asemenea  cazuri  —  toate  valenţele  prăbuşirii. 

Libertatea  a  scos  în  relief  valoarea  individului,  dar 
şi  abisul  anarhiei  spre  care  se  îndreaptă  orice  societate 

temeinicită  numai  pe  principii  individualiste.  Ultimele  de¬ 
cenii  au  fost  mărturia  clară  a  neputinţelor  şi  erorilor  indivi¬ 
dualismului  exclusiv-  De  aceea  cei  ce  confundau  destinul 
Europei  cu  democraţia,  făcând  diagnosticul  societăţii  con¬ 
timporane,  aruncau  peste  veac  lozinci  alarmante,  cu  accente 
de  gravă  tragedie :  apusul  Europei,  stingerea  civilizaţiei 
europene  părea  o  fatalitate  implacabilă,  fără  nici  o  soluţie 
salvatoare.  Alţii  proectau  în  zarea  viitorului  apropiat  fla¬ 
mura  incendiară  a  bolşevismului,  ca  şi  când  aceasta  ar  fi 
ultima  şi  inevitabila  perioadă  a  istoriei.  Aceasta  ar  fi  fost 
egal  nu  cu  înnoirea  Europei,  ci  cu  asasinarea  ei, 

Fie  că  ar  fi  murit  de  bătrâneţe,  fie  că  s'ar  fi  prăbuşit 
sub  valurile  barbariei  comuniste,  soarta  era  aceeaşi :  se 
schimbau  numai  decorurile,  cadrul, 

E  ştiut  însă  că  perspectivele  profetice  sunt  adesea  con¬ 
fuze,  mai  ales  când  profeţii  aceştia  sunt  nişte  bocitoare 
peste  ruine.  Lor  li  se  pare  că  dacă  s'a  năruit  căsuţa  lor 
se  prăbuşeşte  întreg  universul,  Adevărul  e  că  nu  Europa 
era  în  agonie,  ci  o  anumită  formă  de  viaţă  europeană : 
liberalismul  individualist,  comunismul  fiind  numai  manife¬ 
starea  crizei  şi  dîsoluţiei  democratice,  cu  toate  consecinţele 
lui.  Spiritul  european,  eliberat  de  formele  acestea,  renăştea 
la  o  viaţă  nouă.  De  altfel  cine  ar  fi  privit  atent  procesul 
de  cristalizare  şi-ar  fi  dat  seama  că  libertatea  democratică, 
cu  toate  defectele  ei,  purta  în  germene  liniile  de  desfă¬ 
şurare  ale  unei  orânduri  ce  aveau  s'o  depăşească.  In  acest 
sens  epoca  libertăţii  apare  ca  o  fază  de  tranziţie,  un  veac 
de  pregătire  pentru  veacul  ce  va  să  vie.  Intr  adevăr,  liber¬ 
tatea  aceasta  a  fost  un  gest  de  descătuşare  din  lanţurile 
sclaviei.  Descătuşare  a  individului  şi  descătuşare  a  naţiunii. 
Democraţia  a  proclamat  libertatea  individului,  dar  şi  liber¬ 
tatea  naţiunilor.  In  felul  acesta  ea  dărâmat  nu  numai  ce¬ 
tăţile  feudalismului  intern,  ci  şi  zidurile  împărăţiilor  arti¬ 
ficiale  cari  ţineau  în  cătuşe  popoarele.  Este  aici  o  contri¬ 
buţie,  fără  voie,  la  zămislirea  noului  veac.  In  consecinţele 
sale  ultime,  democraţia  este  negaţie  a  naţiunilor  :  univer¬ 
salism  cosmopolit.  Comunismul  era  manifestarea  acestei  ne¬ 
gaţii  şi  acestei  nivelări :  de  aceea  el  se  prăbuşeşte  odată 
cu  rezolvarea  crizei  europene. 

Care  este  rezolvarea  ?  Ea  cuprinde  ambele  elemente 
pozitive  pe  care  libertatea  le- a  scos  la  iveală  fără  ger- 
menele  anarhiei-  Sensul  ei  se  poate  concretiza  în  ceea  ce 
numim  duh  comunitar.  Comunitarismul  este  sinteza  —  pe 
plan  superior  —  dintre  individualism  şi  colectivism.  Indivi¬ 
dualismul,  lipsit  de  autoritate,  este  desmăt ;  colectivismul 
este  tiranie.  Sunt  extreme  cari  se  întâlnesc  în  prăbuşirea 
aceleiaşi  catastrofe  sociale  şi  spirituale,  împăcarea  nu  este 
posibilă  decât  în  şuvoiul  viu  al  vieţii.  Viaţa  respinge  am¬ 
bele  extreme :  ea  realizează  armonia  dintre  colectivitate  şi 
individ.  Omul  este  o  fiinţă  socială  prin  natură :  de  aceea 
el  se  desvoltă  în  mediul  social,  nu  în  afara  lui.  Individul 
nu-şi  atinge  plenitudinea  trăirii  în  individualism,  aceasta  e 
o  plutire  la  suprafaţă,  ci  prin  încadrare  şi  înrădăcinare  în 
ambiaţa  socială  respectivă.  Personalitatea  creşte  dintr’un 
anumit  sol,  sub  un  anumit  climat :  ea  e  dăruire  pentru 
realităţi  ce  depăşesc,  învăluie  şi  înnalţă.  Când  individul  se 
simte  inundat  de  lumina  acelor  realităţi,  punându-se  în  ser¬ 
viciul  lor,  el  sparge  coaja  superficialităţii  individualiste, 
ca  să  trăiască  bucuria  adevăratei  plenitudini,  adevăratei 
realizări.  Precum  sămânţa  atâta  vreme  cât  e  purtată  de 
vânt  nu  încolţeşte,  nici  nu  rodeşte,  tot  aşa  şi  individul  atât 
timp  cât  înnoată  în  apele  tulburi  ale  libertăţii  anarhizante 
nu-şi  simte  fiinţa  rodind  în  adâncuri :  roada  este  rezultatul 
fixării  într'un  mediu  prielnic. 

Comunitarismul  pune  individul  în  slujba  comunităţii, 
fără  a-1  nimici-  Dimpotrivă,  prin  aceasta  el  desvoltă  toate 
potenţele  creatoare  ale  lui.  Cum?  Prin  faptul  că  îl  pla¬ 
sează  în  mediul  desvoltării  lui  organice.  Privit  în  concret, 
individul  nu  e  niciodată  singur.  El  creşte  în  sânul  unei  fa¬ 
milii:  e  fiul  unui  neam.  Neamul,  ca  fiinţă  obectivă,  cu 
toate  notele  lui  specifice,  este  mediul  în  care  se  naşte  şi 
trăeşte ;  nu  numai  mediu  exterior,  ci  şi  lăuntric.  Un  mediu 
ale  cărui  seve  Ie  purtăm  în  noi.  încadrarea  in  naţiune 
este  un  instinct  al  firii.  El  se  temeinîceşte  pe  unitatea  de 
sânge  (rasa),  unitatea  de  limbă,  de  datini,  de  istorie,  O 
unitate  biologica  şi  spirituală.  Unitatea  aceasta  este  at¬ 
mosfera  care  învăluie  indivizii  şi  îi  uneşte  într'o  singură 
comunitate,  îi  face  să  se  simtă  solidari,  să  înţeleagă  că 

desvoltarea  fiecărui  ins  depinde  de  desvoltarea  întregului. 
Aşa  cum  diferitele  membre  ale  organismului  se  hrănesc 
din  acelaş  sânge,  fără  a-şi  pierde,  prin  aceasta,  calitatea 
specifică,  indivizii  îşi  hrănesc  rădăcinile  vieţii  din  aceeaşi 
sevă,  cresc  prin  aceleaşi  energii  şi  tind  către  aceleaşi  zări, 
fără  ca  prin  această  comuniune,  ce-i  leagă  într’o  unitate 
de  duh,  să  se  anihileze  ca  persoană.  Dimpotrivă :  numai 
în  felul  acesta  individul  înfloreşte  în  personalitate  creatoare, 
capabilă  de  jertfă,  de  muncă  desinteresată,  de  luptă.  E  la 
mijloc  paradoxul  care  face  ca  individualitatea  să  se  super- 
ficializeze,  să  se  închircească  atunci  când  trăeşte  egoistic, 
închisă  în  sine  însuşi,  mărginită  Ia  propriile  sale  interese, 
—  aşa  cum  ne*a  învăţat  să  fim  liberalismul  democratic  — 
şi  să  se  adâncească,  să  se  desvolte  în  toată  plenitudinea  ei 
când  se  dărueşte  unui  ideal,  când  se  dedică  unei  misiuni 
comunitare,  când  se  jertfeşte  pentru  alţii.  In  felul  acesta, 
dacă  individul  este  pus  în  serviciul  comunităţii,  prin  faptul 
că  această  servire  este  înnălţare  nu  coborîre,  desfăşurare  nu 
închircire,  luminare  nu  înnegurare,  perfecţionare  nu  difor- 
mare,  se  poate  spune,  cu  drept  cuvânt,  că  şi  comunitatea 
este  pusă  în  serviciul  individului:  ea  e  calea  şi  energia 
care  desăvârşeşte  individualitatea  în  personalitate.  In  con¬ 
cret,  este  o  aşa  întrepătrundere  între  individ  şi  comunitate, 
încât  sunt  valabile  ambele  formulări:  dăruirea  pentru  co¬ 
munitate  însemnează  valorificarea  reală  a  individului. 

De  sigur  aceasta  presupune  anumite  afinităţi  organice 
între  individ  şi  comunitate :  dăruirea  nu  e  posibilă  şi  tran¬ 
sfiguratoare  pentru  orice  societate,  Trebue  să  fie  socie¬ 
tatea  în  care  să  se  realizeze  creşterea  organică  a  indivi¬ 
dualităţii  prin  încadrare.  De  aceea  comunitarismul  este  ne¬ 
despărţit  de  naţionalism :  mediul  lui  firesc  de  împlinire 
este  în  sânul  naţiunii.  Naţiunea  singură,  ca  organism  na¬ 
tural,  poate  realiza  sinteza  comunitară  dintre  individualism 
şi  colectivism.  Ea  are  un  fond  biologic,  moral,  spiritual, 
istoric,  care  este  comun  tuturor,  care  îi  uneşte  pe  toţi,  din 
care  răsar  toate,  spre  care  tind  toate.  Cu  zestrea  aceasta 
ne  naştem,  o  purtăm  în  sânge  şi’n  suflet,  în  ea  creştem, 
pentru  ea  suntem  în  stare  să  ne  jertfim.  Rădăcinile  fiinţei 
noastre  sunt  înfipte  în  solul  sevelor  naţionale:  smulgerea 

lor  e  identică  cu  desrădăcinarea,  cu  ofilirea.  De  ceea  ce 
purtăm  în  inimă  şi  sânge  nu  ne  putem  lepăda  decât  cu 
preţul  anihilării  propriei  noastre  individualităţi.  Ancorarea 
în  sevele  acestea  comunitare  pe  care  le  simţim  gâlgâind  în 
noi,  prin  care  suntem  legaţi  cu  toţi  fiii  aceluiaş  neam,  dă- 
ruindu-ne  astfel  unui  destin  comun,  este  adevărata  me¬ 
nire  a  individului  şi  calea  reală,  vie,  dinamică  a  desvol- 
tării  puterilor  lui  creatoare.  Individul,  în  perspectiva  de¬ 
mocratică,  era  o  noţiune  abstractă,  suspendat  într'o  singu¬ 
laritate,  o  izolare  ciudată:  un  subiect  cu  drepturi  nelimi¬ 
tate.  El  trăia  în  vid.  Ce  erau  pentru  individ  ceilalţi  mem¬ 
brii  ai  societăţii?  Obiecte  externe  de  care  se  loveau  în 
exerciţiul  drepturilor  sale,  obiecte  limitative  în  lipsa  de 
limită  a  drepturilor  libertare.  Un  raport  de  limitare,  un 
raport  pur  extern,  juridic,  formal,  ca  raporturile  dintre 
două  monade  între  cari  n’ar  exista  nici  o  forţă  de  cohe- 
ziune,  ci  numai  graniţe  delimitative.  Era  firesc  ca,  în  felul 
acesta,  societatea  să  nu  fie  o  realitate  vie,  ci  o  sumă 
aritmetică,  lipsită  de  orice  unitate  şi  înclinată  iremediabil 
spre  disoluţie,  iar  viaţa  să  fie  într 'adevăr  „un  răsboi  al 
tuturor  împotriva  tuturor**. 

Individul,  subiect  de  drepturi  nelimitate,  cari  se  cioc¬ 
neau  totuşi  de  ceilalţi  membri  tot  atât  de  nelimitaţi  în 
drepturi,  pluteşte  astfel  în  superficialitate,  egoism  şi  pre- 
sumţie;  el  e  element  lipsit  de  orice  axă  şi  orice  disci¬ 
plină  creatoare.  E  o  figură  ştearsă  ca  un  număr,  dar  umflată 
de  încrederea  în  sine.  Dacă  plasarea  individului  în  vidul 
abstract  al  drepturilor  cetăţeneşti  şi  stabilirea  raporturilor 
sociale  pur  juridice  a  fost  o  descătuşare  din  sclavie,  o  reac- 
ţiune  necesară,  ea  nu  mai  putea  dăinui  ca  principiu  po¬ 
zitiv  de  organizare  socială.  Individul,  spre  a  trăi,  se  cere 
încadrat  în  realităţi  concrete,  în  care  să  respire,  să  se  înră¬ 
dăcineze,  Aceasta  presupune  transformarea  raportului  extern 
dintre  membrii  aceleiaşi  societăţi  într’un  raport  lăuntric, 
de  comuniune.  Intre  monadele  închise  în  sine  se  întind 
punţi  de  legătură,  se  deschid  braţe  de  înţelegere,  circulă 
îmbrăţişarea  unei  vieţi  comune.  Societatea  devine  astfel  o 
realitate,  iar  indivizii  scăldaţi  de  aceleaşi  energii,  înfloresc 
într'o  trăire  mai  adâncă,  mai  înnaltă,  mai  plină  de  miez 

şi  de  bucurii.  Se  simt  fraţi  de  sânge,  fraţi  de  destin, 
fraţi  de  crez.  Comuniunea  aceasta  se  manifestă  extern 
în  simţământul  de  camaraderie,  de  frăţietate,  de  iubire 
care  îi  uneşte  pe  toţi.  Legăturile  comunitare  cari  încheagă 
societatea  nu  sunt  abstracţiuni :  sunt  elemente  vii,  concrete, 
cari  trăiesc  în  noi,  prin  care  trăim  şi  ne  împlinim,  pentru 
că  naţiunea  este  cea  care  le  constitue.  Şi  naţiunea  e  o 
realitate  biologică  şi  spirituală  care  pune  pecetea  specifi¬ 
cităţii  ei  în  toţi  cei  ce  îi  aparţin.  De  aceea  a  trăi  în  comu¬ 
nitatea  naţională  este  a  desvolta  la  maximum  potenţialită- 
ţile  individului,  dar  şi  a  realiza  o  societate  năpădită  cu 
adevărat  de  duhul  comunitar,  prin  care  toţi  slujesc  binelui 
obştesc  şi  toţi  se  împărtăşesc  din  aceleaşi,  drepturi  şi  datorii. 

Acest  nou  sens  al  trăirii  umane,  duhul  comunitar,  se 
cere  concretizat  politic,  social  şi  economic.  Politic  —  prin 
partidul  unic;  social  —  prin  dreptate  socială  şi  cama¬ 
raderie;  economic  —  prin  punerea  economiei,  a  capita¬ 
lului  în  serviciul  comunităţii  naţionale,  nu  în  serviciul  capa¬ 
cităţii  individuale.  Se  tinde  astfel  la  o  nivelare  a  deosebi¬ 
rilor  de  clasă,  la  o  armonizare  a  profesiunilor,  la  o  mai 
dreaptă  împărţire  a  bunurilor.  De  sigur  ierarhia  socială  se 
menţine,  dar  clasele  nu  mai  sunt  etaje  fără  comunicaţie 
între  ele,  ci  profesiuni  cari  constitue  tot  atâtea  funcţii 
naţionale  ce  se  întregesc  reciproc.  Proprietatea  privată  îşi 
păstrează  prerogativele,  dar  nu  mai  are  un  sens  egoistic, 
ci  un  sens  comunitar :  e  un  bun  cu  funcţie  socială  şi  naţio¬ 
nală,  De  unde  sub  regimul  democratic  capitalistul  realiza 
câştiguri  fantastice,  plătind  muncitorimea  cu  leafă  de 
mizerie,  în  noul  regim  câştigul  care  depăşeşte  o  anumită 
limită  este  fructificat  pentru  bunăstarea  muncitorimii,  căci 
capitalul  trebue  să  aibă  sens  comunitar:  nu  e  admisibil 
ca  muncitorul  să  nu  fie  tratat  ca  un  om,  ca  un  camarad 
care  trebue  să  se  bucure  de  binefacerile  culturii  şi  civili¬ 
zaţiei.  In  felul  acesta  se  tinde  spre  o  ridicare  a  standar¬ 
dului  de  viaţă  pentru  toţi  fiii  naţiunii,  fără  prăpăstioase 

şi  nedrepte  contraste  sociale. 

* 

•  * 

Am  descris,  rezumativ  şi  fugar,  fizionomia  noului  veac. 
Care  e  poziţia  creştinismului  ?  S’o  spunem  lămurit :  duhul 

comunitar  este  o  paralelă,  în  ordinea  firii,  a  duhului  ecu¬ 
menic  creştin.  De  aceea  nu  trebue  să  existe  conflict  între 
creştinism  şi  noua  orânduire,..  Dimpotrivă:  e  o  împlinire 
necesară.  De  ce?  1.  Ca  element  component  şi  central  al 
fiinţei  spirituale  naţionale;  2.  Ca  ideal  de  perfecţiune  cerească. 
Comunitarismul  se  temeiniceşte  pe  factorul  material-bio- 
logic  (rasa)  şi  pe  factorul  spiritual  (tradiţia,  cultura,  credinţa). 
Biologia  e  temelia  organică:  ea  interesează  sănătatea  nea¬ 
mului.  Spiritul  e  elementul  dinamic,  creator :  comunitarismul 
este  opera  lui,  Fără  spirit,  comuniunea  e  imposibilă, 
pentru  că  duhul  comunitar  e  trăire  lăuntrică,  nu  solidaritate 
de  hoardă :  comuniunea  începe  numai  din  momentul  în  care 
zările  raselor  sunt  luminate  de  razele  duhului.  Cu  cât  se 
adâncesc  dimensiunile  spirituale,  cu  atât  şi  comuniunea  e 
mai  vie,  mai  adâncă,  mai  rodnică.  Numai  viaţa  duhului  poate 
realiza  miracolul  personalităţii  care  se  desăvârşeşte  dăru- 
indu-se.  Comuniunea  este  biruinţa  iubirii,  a  iubirii  ce  ţâş¬ 
neşte  din  taina  de  azur  a  duhului.  Pe  linia  aceasta  de 
trăire,  cele  mai  adânci,  mai  rodnice  perspective  le  deschide 
credinţa  creştină.  Creştinismul  a  adus  în  lume  spiritul:  el 
este  isvoruL  vieţii  spirituale.  Pentru  că  viaţa  spirituală  e 
rezultatul  harului :  fără  revărsarea  iubirii  divine  peste  zările 
sufletului  nu  există  viaţă  spirituală. 

Viaţa  spirituală  este  viaţă  care  se  hrăneşte  cu  sevă 
divină,  viaţă  cu  rădăcini  în  Dumnezeu.  Hrănindu-se  din 
aceeaş  iubire  divină,  sufletele  ce  trăesc  sub  revărsarea  de 
foc  a  harului,  păşesc  spre  desăvârşire  şi  realizează  real 
comunitatea  adevărată,  ale  cărei  legături  au  aroma  veşniciei. 
Comuniunea  lui  Iisus  Hristos,  prin  care  toţi  cei  ce  cred 
constitue  un  singur  trup,  este  idealul  oricărei  comunităţi 
umane.  A  intensifica  iubirea  creştină  este  a  pune  temelii 
nesdruncinate  comunitarismului  naţional.  Aceasta  cu  atât 
mai  mult  cu  cât  creştinismul  nu  e  un  element  străin,  exte¬ 
rior  naţiunilor  europene.  El  e  centrul  vieţii  lor  spirituale : 
e  o  forţă  de  care  nu  se  pot  lipsi.  A  visa,  în  numele  rasis¬ 
mului,  o  întoarcere  la  religia  barbară,  primitivă,  este 
o  absurditate  şi  o  eroare  ce  poate  fi  fatală.  Rasismul  este 
valabil  în  ordinea  biologică  —  întrucât  e  valabil.  Ordinea 
morală  şi  spirituală  depăşeşte  biologicul:  ea  creşte  sub 

3*. 


332 


REVISTA  TEOLOGICA 


ocrotirea  lui  Dumnezeu,  Reînvierea  păgânismului  este  o 
decadenţă,  un  regres.  Zeii  au  murit  de  mult  şi  omenirea 
niciodată  nu  va  renunţa  la  luminile  cerului  creştin  pentru 
negurile  mitologiei  antice.  De  altfel  creştinismul  face  parte 
din  sufletul  european:  e  aureola  specificităţii  sale.  El  nu 
poate  fi  dat  la  o  parte  ca  o  haină  învechită,  pentru  că  rădă¬ 
cinile  Iui  sunt  prea  adânci  şi  viaţa  lui  prea  evidentă,  E 
deci  o  necesitate  a  duhului  comunitar  să  acorde  toată 
atenţia  credinţei  creştine,  atât  pentru  că  aşa  o  cere  neamul, 
cât  şi  pentru  că  ea  este  cel  mai  puternic  factor  al  comuni¬ 
unii  sociale. 

Comunitar ismul,  alături  de  unitatea  biologică  şi  spi¬ 
rituală,  presupune  şi  o  comunitate  de  ideal.  El  nu  priveşte 
numai  spre  trecut,  nici  numai  spre  prezent:  viitorul  este 
zarea  dinamizatoare,  zămislitoare  de  elanuri.  Fără  un  ideal 
crescut  pe  creste  de  destin,  trecutul  n'are  sens,  prezentul 
lâncezeşte.  Care  este  idealul  pentru  care  luptă  naţiunea? 
Pe  sine  însăşi  nu  se  poate  avea  ca  ideal,  cel  puţin  nu  în 
starea  în  care  se  găseşte.  Idealul  ei  trebue  să  tindă  spre 
un  prototip  al  perfecţiunii,  care  străluceşte  peste  veacuri, 
sub  harul  veşniciei.  Există  în  toate  faptele  istoriei  o  sete 
de  universalitate,  un  dor  de  înveşnicire.  Neamurile  nu  se 
trudesc  numai  pentru  bunuri  materiale  sau  pentru  ambiţii 
imperiale:  ele  vor  să-şi  înscrie  numele  in  cartea  veşniciei. 
Să  facă  fapte  vrednice  de-a  fi  pomenite  din  neam  în  neam. 
Şi  veşnicia  nu  aparţine  lutului,  ci  spiritului:  veşnicia  este 
a  acelor  popoare  care  au  întruchipat  în  lume  un  cer  mai 
înnalt,  mai  plin  de  lumină  şi  de  frumuseţe.  Idealul  neamu¬ 
rilor  este  să  concretizeze  în  istorie  modelul  de  frumuseţe 
şi  strălucire  divină  care  le  atrage  de  dincolo  de  veac.  Căci 
istoria  adevărată  este  plăsmuire  a  pământului  după  luminile 
cerului,  desăvârşirea  neamurilor  după  forma  desăvârşirii 
divine,  formare  a  indivizilor  după  statura  sfinţeniei  lui 
Hristos,  Prin  aceasta  nici  indivizii  nu-şi  pierd  personalitatea, 
nici  neamurile  nu  sunt  lipsite  de  nota  specifică  prin  care 
se  disting  unele  de  altele.  Dimpotrivă :  ele  strălucesc  de 
mai  multă  lumină.  In  acest  sens  creştinismul  este  temelie, 
unica  temelie  valabilă,  şi  pentru  o  altă  împlinire :  unitatea 
Europei.  El  transpune  Duhul  comunitar  între  naţiuni.  Na- 

ţiunea  prezintă  elemente  de  comuniune  în  interior:  creşti¬ 
nismul  este  necesar  şi  în  acest  domeniu.  Dar  în  afară, 
în  relaţiunile  interstatale,  naţiunea  are  prea  slabe  punţi  de 
legătură  spre  a  realiza  atmosfera  unei  comunităţi  europene. 
Aceasta  nu  poate  fi  decât  opera  unui  factor  care  este,  în 
acelaşi  timp,  naţional  şi  universal,  specific  şi  comun.  Acesta 
este  duhul  creştin.  Naţional  în  trăire  şi  totuşi  comun  prin 
unitatea  vieţii  în  Hristos  care  este  pretutindeni.  El  poate 
uni  comunităţile  naţionale  într’o  vastă  comuniune  de  duh 
şi  trăire  creştină.  Prin  el,  neamurile  constitue  o  simfonie, 
în  care  fiecare  îşi  păstrează  locul  specific,  dar  toate,  tin¬ 
zând  spre  prototipul  perfecţiunii  veşnice,  se  întregesc  în 
unitatea  aceleiaşi  armonii. 

Comuniunea  presupune  un  fond  spiritual  comun,  care 
să  hrănească,  fără  a  le  diforma,  toate  individualităţile : 
creştinismul  posedă  această  substanţă  comunitară  atât  pentru 
viaţa  fiecărei  naţiuni,  cât  şi  pentru  viaţa  de  creaţie  şi 
armonie  dintre  neamuri.  Energia  harului  divin,  care  lumi¬ 
nează  inimile,  desăvârşeşte  naţiunile  şi  uneşte  cu  Hristos, 
constitue  cheagul  divin  al  unei  comunităţi  care  e  răsfrân¬ 
gere  a  veşniciei  în  vâltoarea  vremelnică  a  veacului. 

Rezumativ :  Naţiunea  e  elementul  uman  al  comuniunii ; 
creştinismul  e  elementul  divin  prin  care  comuniunea  se 
desăvârşeşte,  fără  care  însă  comunitarismul  este  deficient: 
respiră  în  el  duhul  unui  despotism  mascat, 

In  sfârşit,  e  un  fapt  incontestabil  că  dintre  toate  confe¬ 
siunile  existente,  Ortodoxia  reprezintă  forma  creştină  cea  mai 
apropiată  de  duhul  comunitar  al  veacului.  Catolicismul 
corespunde  principiului  autoritar,  care  nu  vrea  să  cunoască 
drepturile  individului,  drepturile  mirenilor.  Protestantismul 
reprezintă  principiul  individualist,  liber  tar.  Ortodoxia  este 
sinteza  acestor  poziţii :  ea  cuprinde  plenitudinea  comuniunii 
creştine  în  Iisus  Hristos.  Dacă,  deci,  pe  plan  politic,  social, 
economic,  vrerea  veacului  se  îndreaptă  neîndoielnic  spre 
comunitarism,  pe  plan  religios  ne  aşteptăm  —  ca  un  cores¬ 
pondent  firesc  —  la  o  mai  vie  manifestare  a  Ortodoxiei. 
Se  deschid  zări  de  mai  largă  înţelegere  a  adevărului 
ortodox  şi  —  cine  ştie  ?  —  de  o  nouă  epocă  de  mărire  a 
pravoslaviei. 


334 


REVISTA  TEOLOGICA 


Pentru  aceasta,  însă,  nu  sunt  suficiente  tendinţele  vea¬ 
cului.  Noi  am  descifrat  în  duhul  comunitar  o  icoană  con¬ 
cretă,  politică- socială,  a  duhului  creştin,  care  prin  viziunea 
trupului  mistic  al  lui  Hristos  oferă  un  prototip  haric  nouilor 
tendinţe  de  organizare  a  omenirii.  Deviaţiunile  totuşi  sunt 
posibile,  mai  ales  prin  idolatrizarea  naţiunii.  De  aceea  Bi¬ 
serica  trebue  să  fie  dinamică,  să  deschidă  elanurilor  co¬ 
munitare  zările  duhului  creştin,  ca  în  felul  acesta  să  nu  se 
piardă  în  erezii  neopăgâne  un  veac  care  se  osârdueşte  să 
realizeze  ceea  ce  Hristos  a  dăruit  primelor  generaţii  de 
creştini,  O  atitudine  de  duşmănie  neînţelegătoare  —  asemenea 
celei  catolice  —  nu  poate  fi  decât  dăunătoare.  Ea  este 
imposibilă  în  statele  ortodoxe,  cu  atât  mai  mult  în  ţara 
aceasta  a  cucerniciilor  voevodale.  De  aceea  n'ar  fi  surprin¬ 
zător  ca  aici,  la  graniţele  răsăritului,  să  se  realizeze  cea 
mai  deplină  imagine  de  viaţă  comunitară;  un  stat  în  care 
Ortodoxia,  cu  puterile  ei  harice,  să  constitue  seva  spirituală 
a  comuniunii  în  veac  şi  peste  veac,.. 


COSMOSUL  Şl  SUFLETUL, CHIPURI 
ALE  BISERICII' 

de 

Protopop-Stavrofor  Dr.  DUMITRU  STĂNILOAE 

Rectorul  Academiei  teologice  „Andfeiene“ 


CAPITOLUL  VI 

CUM  ŞI  ÎN  CE  FEL  E  NUMITĂ  ŞI  SFÂNTA 
SCRIPTURĂ  OM? 

Precum  după  un  înţeles  mai  înalt  a  numit  biserica  om 
duhovnicesc,  iar  pe  om  biserică  tainică,  la  fel  zicea  că  şi 
Sfânta  Scriptură,  privită  toată  deodată,  este  ca  un  om, 
care  are  Testamentul  Vechiu  drept  trup,  iar  pe  cel  Nou 
drept  suflet,  duh  şi  minte;  sau  istoria  literală  a  întregei 
Sfinte  Scripturi,  a  celei  Vechi  şi  Noui,  trup,  iar  sensul 
celor  scrise  şi  scopul  spre  care  tinde  acel  sens,  suflet. 
Auzind  aceasta,  am  admirat  potriveala  asemănării  şi  am 
lăudat  cât  am  putut  pe  Cel  ce  împarte  fiecăruia  darurile 
Sale  după  vrednicie.  Căci  precum  omul  e  muritor  după 
ceea  ce  e  văzut  şi  nemuritor  după  ceea  ce  e  nevăzut,  la  fel 
şi  Sfânta  Scriptură  are  litera  trecătoare,  iar  duhul  ascuns 
în  litera  ei  niciodată  nu  încetează  de-a  fi.  Şi  precum  omul, 
stăpânind  prin  înţelepciune  dorinţa  şi  pornirea  pătimaşe, 
veştejeşte  trupul,  la  fel  şi  Sfânta  Scriptură,  înţeleasă  du- 
hovniceşte,  taie  dela  sine  litera.  Căci  zice  dumnezeescul 
Apostol;  „Pe  măsură  ce  se  strică  omul  nostru  cel  dinafară, 
cel  dinlăuntru  se  înoeşte  zi  de  zi"  (II  Cor.  4,  16).  Aceasta 
s'o  înţelegem  şi  s’o  zicem  şi  despre  Sfânta  Scriptură,  înţe¬ 
leasă  figurat  ca  om.  Pe  măsură  ce  se  retrage  litera  ei, 
sporeşte  duhul.  Şi  pe  măsură  ce  trec  umbrele  slujirii  vre¬ 
melnice,  iese  la  arătare  adevărul  credinţei,  atotluminos  şi 
neumbrit,  prin  care  şi  pentru  care  este  şi  s'a  scris  şi  se 
numeşte  Scriptură,  întipărită  fiind  în  minte  prin  harul  du- 


1  Urmare  dela  p.  181, 

hovnicesc.  Precum  şi  omul  este  şi  se  zice  om  pentru  su¬ 
fletul  raţional  şi  mintal,  prin  care  şi  pentru  care  este  chip 
şi  asemănare  a  lui  Dumnezeu,  Cel  ce  l-a  făcut  pe  el,  şi  a 
fost  deosebit  de,  celelalte  animale  prin  natură,  neavând  cu 
ele  nici  o  relaţie  lăuntrică. 

CAPITOLUL  VII 

CUM  E  NUMIT  COSMOSUL  OM  ŞI  ÎN  CE  CHIP 
OMUL  E  NUMIT  COSMOS? 

Urmărind  aceeaşi  asemănare,  uşor  de  observat,  spunea 
că  şi  cosmosul  întreg,  cOnstătător  din  cele  văzute  şi  nevă¬ 
zute,  este  om;  iar  omul  constătător  din  suflet  şi  trup,  este 
cosmos.  Căci  cele  inteligibile  au  rostul  sufletului,  precum 
sufletul  are  acelaş  rost  ca  cele  inteligibile.  Iar  cele  sen¬ 
sibile  sunt  chipul  trupului,  precum  trupul  e  chipul  celor 
sensibile.  Cele  inteligibile  sunt  sufletul  celor  sensibile,  iar 
cele  sensibile  trupul  celor  inteligibile.  Şi  precum  sufletul 
se  află  în  trup,  aşa  cosmosul  inteligibil  în  cel  sensibil.  Iar 
cosmosul  sensibil  este  ţinut  la  un  loc  de  cel  inteligibil, 
precum  trupul  este  ţinut  de  suflet.  Şi  din  amândouă 
se  constitue  un  singur  cosmos,  precum  din  suflet  şi  trup 
un  singur  om.  Nici  una  din  cele  două  părţi  ale  ace¬ 
stora,  cari  sunt  unite  întreolaltă,  nu  neagă  şi  nu  refuză 
pe  cealaltă,  existând  o  lege  care  le  leagă  împreună.  In 
ele  este  sădită  raţiunea  unei  puteri  unificatoare,  care  nu 
îngădue  să  se  slăbească  identitatea  în  baza  unirii  după  ipostas, 
din  pricina  deosebirii  de  natură;  nici  să  apară  particula¬ 
ritatea  care  circumscrie  pe  fiecare  din  acestea  în  ea  însăşi, 
deosebind-o  şi  desfăcând-o  de  cealaltă,  mai  puternică  decât 
înrudirea,  sădită  în  ele  în  chip  tainic  prin  faptul  unirii. 
Prin  înrudirea  aceasta  se  arată  existând  în  toate  în  chip 
diferit  modul  universal  şi  unic  al  cauzei  ascunse  şi  necu¬ 
noscute,  care  ţine  adunate  toate,  susţinând  toate  în  ele 
însele  şi  unele  în  altele  neameslecate  şi  nedivizate  şi  înfăţi- 
şându-le  ca  fiind  mai  degrabă  unele  pentru  altele  decât 
pentru  ele  însele,  prin  această  relaţie  unificatoare.  Aceasta, 
până  ce  va  socoti  de  bine  Cel  ce  le-a  legat  întreolaltă  să 
le  deslege,  când  va  veni  vremea  sfârşitului  obştesc  cel 

nădăjduit.  Atunci  şi  lumea  celor  văzute  va  muri,  ca  şi 
omul,  şi  va  învia  iarăşi  ca  o  lume  nouă  din  cea  îmbătrâ¬ 
nită,  la  învierea  pe  care  de  abia  pentru  atunci  o  aşteptăm. 
Atunci  şi  omul  de  acum  va  învia  împreună  cu  lumea,  ca 
partea  cu  întregul  şi  ca  lumea  mică  împreună  cu  lumea 
mare,  dobândind  puterea  să  nu  se  mai  poată  strica.  Şi 
tot  atunci  trupul  se  va  face  asemenea  sufletului,  iar  cele 
sensibile  asemenea  celor  inteligibile,  în  privinţa  cinstei  şi 
a  slavei,  arătându-se  în  toate  o  singură  putere  dumne- 
zească  printr’o  prezenţă  luminoasă  şi  activă,  potrivit  cu 
fiecare.  Iar  această  putere  va  păstra  prin  ea  nedesfăcută 
legătura  unirii  pentru  veacurile  nesfârşite. 

Dacă  vrea  aşadar  cineva  să  aibă  viaţa  şi  raţiunea  iu¬ 
bitoare  de  Dumnezeu  şi  plăcută  Iui  Dumnezeu,  să  se  în¬ 
grijească  de  părţile  mai  înalte  şi  mai  cinstite  ale  acestor 
trei  oameni,  adică  a  cosmosului,  a  Sfintei  Scripturi  şi  a 
omului  nostru,  Să  se  îngrijească  cu  toată  puterea  de  suflet, 
făcându-I  nemuritor,  dumnezeesc  şi  îndumnezeit  prin  vir¬ 
tuţi  ;  şi  să  dispreţuiască  trupul,  care  e  supus  stricăciunii 
şi  morţii  şi  care  poate  să  întineze  demnitatea  neîngrijită  a 
sufletului.  „Căci  trupul  stricăcios,  zice,  îngreuiază  sufletul 
şi  locaşul  cel  pământesc  împovărează  mintea  cea  plină  de 
griji"  (Inţelep.  Sol.  9,  15),  Şi  iarăşi:  „Cel  ce  samănă  în 
trupul  său,  din  trup  va  culege  stricăciune"  (Gal.  5,  17). 

Acela  să-şi  îndrepteze  râvna  gândurilor  minţii  spre 
puterile  trupeşti  şi  spirituale,  pentru  a  se  face  asemenea 
lor,  părăsind  cele  prezente  şi  văzute.  „Căci  cele  ce  se  văd 
sunt  vremelnice,  zice ;  iar  cele  ce  nu  se  văd  sunt  veşnice" 
(Gal  6,  8).  In  acestea  se  odihneşte  Dumnezeu,  peniru  mă¬ 
rimea  deprinderii  lor  în  pace. 

De  asemenea  să  se  înalţe  cu  înţelepciune  spre  Duhul 
Sfânt  prin  studiul  pătrunzător  al  Sfintei  Scripturi,  ridicân- 
du-se  deasupra  literei.  Căci  în  El  se  află  plinătatea  bună¬ 
tăţilor  şi  comorile  ascunse  ale  cunoştinţei  şi  ale  înţelepciunii, 
înlăuntrul  cărora  cel  ce  se  învredniceşte  să  ajungă  va  afla 
pe  Dumnezeu  însuşi,  înscris  în  tablele  inimii  prin  harul 
Duhului,  oglindind  cu  faţă  descoperită  slava  lui  Dumnezeu, 
prin  ridicarea  zăbranicului  literii  (II  Cor.  3,  18). 


33â 


REVISTA  TEOLOGICA 


CAPITOLUL  VIII 

CE  SIMBOLIZEAZĂ  PRIMA  INTRARE  A  SFINTEI  ADU- 
NĂRI  (LITURGHII)  ŞI  CELE  SĂVÂRŞITE  DUPĂ  EA? 

Cuvântul  nostru,  după  ce  a  înfăţişat  pe  scurt  vederile 
comunicate  de  fericitul  bătrân  despre  sfânta  biserică,  va 
face  acum  o  povestire  şi  mai  scurtă  despre  Liturghia  din 
sfânta  biserică.  Prima  intrare  a  arhiereului  în  sfânta  bise¬ 
rică  la  sfânta  adunare,  este  chipul  şi  icoana  primei  veniri 
în  lume  a  Fiului  lui  Dumnezeu  şi  Mântuitorului  nostru 
Hristos  prin  trup.  Prin  aceasta  El  a  eliberat  şi  răscum¬ 
părat  firea  oamenilor,  robită  stricăciunii  şi  vândută  prin  ea 
însăşi  morţii,  în  urma  păcatului,  şi  stăpânită  silnic  de  diavol, 
plătind  toată  datoria  pentru  ea  ca  un  vinovat  Cel  nevino¬ 
vat  şi  fără  de  păcat.  Astfel  a  readus-o  la  harul  împărăţiei 
dela  început,  dându-Se  pe  Sine  preţ  de  răscumpărare  şi 
schimb  pentru  noi  şi  punând  patima  Sa  de  viaţă  făcătoare 
ca  leac  de  vindecare  a  patimilor  noastre  pricinuitoare  de 
stricăciune  şi  ca  mijloc  de  mântuire  a  întregei  lumi. 

Iar  prin  intrarea  arhiereului  în  ieration  şi  prin  ur¬ 
carea  pe  tronul  preoţesc  se  închipueşte  simbolic  înălţarea 
şi  reaşezarea  Aceluia  în  ceruri  şi  pe  tronul  mai  presus 
de  ceruri,  după  petrecerea  în  lume, 

CAPITOLUL  IX 

CE  ÎNSEAMNĂ  ÎNTRAREA  POPORULUI 
ÎN  SFÂNTA  BISERICĂ? 

Intrarea  poporului,  care  se  face  odată  cu  a  ierarhului, 
în  sfânta  biserică,  înseamnă  întoarcerea  necredincioşilor 
dela  neştiinţă  şi  rătăcire  la  cunoaşterea  lui  Dumnezeu  şi 
mutarea  credincioşilor  dela  păcat  şi  necunoştinţă  la  virtute 
şi  cunoştinţă,  —  spunea  fericitul  bătrân.  Căci  intrarea  în 
biserică  nu  înfăţişează  numai  întoarcerea  necredincioşilor 
la  adevăratul  Dumnezeu,  ci  şi  îndreptarea  prin  pocăinţă 
a  fiecăruia  dintre  noi  cei  ce  credem,  dar  nesocotim  po¬ 
runcile  Domnului  prin  traiu  neînfrânat  şi  prin  viaţă  ne¬ 
cuviincioasă,  Fiindcă  tot  omul,  fie  ucigaş,  fie  desfrânat,  fie 
fur,  fie  îngâmfat,  fie  mândru  sau  înjurător,  sau  lacom,  sau 

iubitor  de  argint,  sau  bârfitor,  sau  neuitător  de  rău,  sau 
uşor  de  mişcat  spre  mânie  şi  furie,  sau  vorbitor  de  rău, 
sau  sămănător  de  vrajbă,  sau  şoptitor,  sau  pizmaş,  sau 
beţiv  şi  rău,  simplu  vorbind,  ca  să  nu  mai  lungesc  cuvântul, 
numărând  toate  felurile  păcatului,  orice  om  care,  fiind 
stăpânit  de  oricare  păcat,  încetează  pe  urmă  de-a  se 
mai  lăsa  stăpânit  de  bună  voie  de-o  asemenea  deprin¬ 
dere  şi  de-a  mai  lucra  cu  intenţie  potrivit  cu  ea,  şi-şi 
schimbă  viaţa  în  spre  bine,  alegând  virtutea  în  locul  pă¬ 
catului  —  orice  astfel  de  om  are  să  fie  socotit  că  intră 
într'adevăr  cu  Hristos  Dumnezeul  şi  Arhiereul  nostru  la 
virtute,  care  înţeleasă  figurat  este  biserica. 

CAPITOLUL  X 

CE  SIMBOLIZEAZĂ  CETIRILE  DUMNEZEEŞTI  ? 

Cetirile  dumnezeeşti  ale  preasfintelor  cărţi,  spunea  în¬ 
văţătorul  că  indică  voile  şi  sfaturile  dumnezeeşti  şi  fericite 
ale  atotsfântului  Dumnezeu.  Prin  ele  aflăm  îndatoririle  ce 
le  avem  de  îndeplinit,  potrivit  cu  fiecare  dintre  noi,  după 
puterea  ce-i  este  înăscută.  De  asemenea  învăţăm  legile  lup¬ 
telor  dumnezeeşti  şi  fericite,  după  cari  răsboindu-ne  ne 
învrednicim  de  cununile  biruinţii  din  împărăţia  lui  Hristos. 

CAPITOLUL  XI 

CE  SIMBOLIZEAZĂ  CÂNTĂRILE  DUMNEZEEŞTI  ? 

Dulceaţa  duhovnicească  a  cântărilor  dumnezeeşti  spunea 
că  indică  bucuria  care  vădeşte  împărtăşirea  de  bunătăţile 
dumnezeeşti  şi  care  pe  de-oparte  mişcă  sufletele  spre  dra¬ 
gostea  curată  şi  fericită  a  lui  Dumnezeu,  iar  pe  de  alta  le 
stârneşte  şi  mai  mult  spre  ura  păcatului. 

CAPITOLUL  XII 

CE  ÎNSEAMNĂ  STRIGĂRILE  PĂCII  ? 

Prin  strigările  păcii,  săvârşite  dinlăuntrul  ierationului 
la  porunca  arhiereului,  la  fiecare  cetire,  după  precizarea 
acelui  înţelept,  se  indică  satisfacţiile  şi  aprobările  dumne- 

zeeşti  aduse  de  sfinţii  îngeri-  Prin  ele,  Dumnezeu  pune 
hotar  luptelor  purtate  pentru  adevăr  împotriva  puterilor 
duşmane,  împrăştiind  nevăzutele  îngrămădiri,  dăruind  pace 
prin  desfiinţarea  trupului  păcatului  şi  dând  sfinţilor  harul 
nepătimirii,  drept  cunună  a  ostenelilor  pentru  virtute,  ca 
părăsind  lupta  să-şi  îndrepte  puterile  sufletului  spre  cul¬ 
tivarea  duhovnicească,  adecă  spre  desvoltarea  virtuţilor. 
Prin  acestea  împrăştie  oştile  duhurilor  rele,  având  de  că¬ 
petenie  a  luptei  lor  pe  Dumnezeu  şi  Cuvântul,  care  risipeşte 
meşteşugiriîe  duşmănoase  şi  greu  de  ocolit  ale  diavolului. 

CAPITOLUL  XIII 

CE  SIMBOLIZEAZĂ  CETIREA  SFINTEI  EVANGHELII  ŞI 
ACTELE  MISTICE  DE  DUPĂ  ACEEA  IN  PARTICULAR  ? 

îndată  după  acestea  rânduiala  sfintei  Biserici  a  stabilit 
să  se  facă  cetirea  dumnezeească  a  sfintei  Evanghelii.  Aceasta 
arată  în  particular  celor  ce  se  străduesc,  năcazurile  ce  au  să 
să  fie  suportate  pentru  cuvânt.  După  aceea  venind  la  ei  din 
cer  Cuvântul  contemplafiei  şi  al  cunoştinţei  ca  un  Arhiereu, 
înlătură  ca  pe  o  lume  sensibilă  cugetul  trupului,  depărtează 
gândurile  lor  ce  caută  spre  pământ  şi  îi  duce  spre  privirea 
celor  spirituale,  prin  închiderea  uşilor  şi  prin  intrarea  sfin¬ 
telor  taine,  după  ce  şi-au  închis  simţirile  de  către  cuvinte  şi 
lucruri.  Şi  aşa,  după  ce  au  ajuns  afară  de  trup  şi  de  lume,  îi  în¬ 
vaţă  cele  ascunse  şi  tainice,  sărutare  intre  ei  înşişi  şi  la  El 
adunându-i,  ca  apoi  pentru  multa  binefacere  de  care  le-a 
făcut  parte,  ca  singură  mulţumire,  mărturisirea  recuno¬ 
ştinţei  pentru  mântuirea  lor,  pe  care  o  tălmăceşte  Simbolul 
credinţei.  Apoi  punându-i  între  îngeri  prin  cântarea  întreit 
sfântă  şi  dăruindu-le  aceeaş  ştiinţă  a  teologiei  sfintitoare, 
pe  care  o  au  şi  aceia,  îi  aduce  lui  Dumnnzeu  şi  Tatăl, 
înfiindu-i  în  Duhul  prin  rugăciunea  prin  care  s’au  învred¬ 
nicit  să-L  numească  pe  Dumnezeu  Tată,  De  aci  iarăşi,  după 
ce  au  străbătut  cu  ştiinţă  toate  raţiunile  din  lucruri,  îi 
duce  în  chip  neînţeles  spre  monada  necunoscută  prin  cân¬ 
tarea  „Unul  Sfânt ",  care  s'au  unit  prin  har  şi  au  devenit 
asemenea  după  participare,  într’o  identitate  neîmpărţită, 
după  putinţă. 

CAPITOLUL  XIV 

CE  SIMBOLIZEAZĂ  IN  ÎNŢELESUL  EI  GENERAL  CE¬ 
TIREA  DUMNEZEEASCĂ  A  SFINTEI  EVANGHELII? 

In  aplicare  generală  ea  înseamnă  sfârşitul  lumii  ace¬ 
steia.  Căci  după  cetirea  dumnezeească  a  sfintei  Evanghelii, 
arhiereul  coboară  de  pe  tron  şi  se  face  slobozirea  şi  scoa¬ 
terea  afară  prin  slujitori  a  catehumenilor  şi  a  celorlalţi, 
cari  nu  sunt  vrednici  de  vederea  dumnezeească  a  tainelor 
ce  se  vor  arăta.  Aceasta  indică  şi  preînchipueşte  prin  ea 
adevărul,  al  cărei  tip  şi  icoană  este  şi  pe  care  îl  strigă 
oarecum  prin  aceste  acte,  că  după  ce  se  va  vesti  Evan¬ 
ghelia  împărăţiei,  precum  s'a  scris,  în  toată  lumea,  spre 
mărturie  tuturor  popoarelor,  va  sosi  sfârşitul,  venind  a  doua 
oară  din  cer  cu  slavă  multă  marele  Dumnezeu  şi  Mântui¬ 
torul  nostru  Iisus  Hristos;  „căci  însuşi  Domnul  în  strigăt 
de  arhanghel  şi  cu  trâmbiţa  lui  Dumnezeu  se  va  coborî 
din  cer"  (I  Tes.  4,  15),  zice  dumnezeescul  Apostol.  Iar 
venind,  se  va  răsbuna  împotriva  vrăjmaşilor  şi  va  despărţi 
prin  sfinţii  îngeri  pe  cei  credincioşi  de  cei  necredincioşi, 
pe  cei  nedrepţi  de  cei  drepţi,  pe  cei  ticăloşi  de  cei  sfinţi 
şi,  ca  să  spun  pe  scurt,  pe  cei  ce  au  păşit  pe  urmele  tru¬ 
pului  de  cei  ce-au  umblat  în  Duhul  lui  Dumnezeu,  dând 
fiecăruia  dintre  cei  ce  au  trăit  pe  pământ  plata  cea  dreaptă, 
după  vrednicia  lor,  cum  spune  adevărul  cuvintelor  dum- 
nezeeşti. 


CAPITOLUL  XV 

CE  SIMBOLIZEAZĂ  ÎNCHIDEREA  UŞILOR  SFINTEI  BI¬ 
SERICI  CARE  SE  FACE  DUPĂ  SFÂNTA  EVANGHELIE? 

închiderea  uşilor  sfintei  biserici  a  lui  Dumnezeu,  care 
se  face  după  sfinţita  cetire  a  sfintei  Evanghelii  şi  după 
scoaterea  catehumenilor,  arată  trecerea  celor  pământeşti  şi 
intrarea  viitoare  a  celor  vrednici  în  lumea  inteligibilă  sau 
la  ospăţul  de  nuntă  al  lui  Hristos,  după  acea  despărţire 
înfricoşată  şi  sentinţă  şi  mai  înfricoşată ;  de  asemenea  lepă¬ 
darea  desăvârşită  a  lucrării  rătăcite  din  simţiri. 

CAPITOLUL  XVI 

CE  ÎNSEAMNĂ  INTRAREA  SFINTELOR  TAINE? 

Intrarea  sfintelor  şi  cinstitelor  taine  este  începutul  şi 
sfârşitul  (cum  spunea  acel  mare  bătrân)  învăţăturii  celei 
nouă,  care  ni  se  va  împărtăşi  în  cer,  cu  privire  la  iconomia 
lui  Dumnezeu  cea  cătră  noi  şi  descoperirea  tainei  mân¬ 
tuirii  noastre,  care  se  află  în  adâncurile  nepătrunse  ale  ascun- 
zîmii  dumnezeeşti.  „Căci  nu  voiu  mai  bea,  zice  către  uce¬ 
nicii  Săi  Dumnezeu  şi  Cuvântul,  de  acum  din  rodul  viţei, 
până  în  ziua  aceea,  când  îl  voiu  bea  pe  el  cu  voi  în  îm¬ 
părăţia  Tatălui  meu"  (Mat.  26,  29). 

CAPITOLUL  XVII 

CE  SIMBOLIZEAZĂ  ŞI  SĂRUTAREA  DUMNEZEEASCA  ? 

Sărutarea  duhovnicească,  vestită  tuturor,  preînchipu- 
eşte  şi  zugrăveşte  unirea  în  cuget  şi  mărturisirea  într’un 
gând  şi  identitatea  pe  care  o  vor  avea  cu  toţii  întreolaltă 
prin  credinţă  şi  iubire,  când  se  va  face  descoperirea  bu¬ 
nurilor  viitoare  negrăite.  Prin  ea,  cei  vrednici  vor  primi 
împreunarea  cu  Cuvântul  şi  Dumnezeu.  Căci  gura  este 
simbolul  cuvântului  şi  al  raţiunii,  prin  cari  toţi  cei  părtaşi 
de  cuvânt  şi  de  raţiune,  ca  fiinţe  raţionale,  vor  deveni  una 
cu  toţii  şi  cu  Cuvântul  prim  şi  unic  şi  cauză  a  tot  cu¬ 
vântul  şi  raţiunea. 


CAPITOLUL  XVIII 

CE  ÎNSEMNEAZĂ  SIMBOLUL  DUMNEZEESC  AL 

CREDINŢII? 

Mărturisirea  dumnezeescului  Simbol  al  credinţii,  care 
se  face  de  toţi,  arată  mulţumirea  tainică  pentru  raţiunile  şi 
modurile  înţeleptei  providente  dumnezeeşti  cu  privire  la 
noi,  prin  cari  ne-am  mântuit,  mulţumire  care  va  avea  loc 
în  veacul  viitor.  Prin  ea,  cei  vrednici  îşi  vor  arăta  recu¬ 
noştinţa  pentru  binefacerea  dumnezeească,  neavând,  afară 
de  ea,  nimic  altceva  ce  să  dea  pentru  bunătăţile  dumne¬ 
zeeşti  fără  de  margini,  cari  îi  s’au  hărăzit. 

CAPITOLUL  XIX 

CE  ÎNSEMNEAZĂ  DOXOLOGIA  ÎNTREIT  SFÂNTĂ? 

Rostirea  înlreită  a  cântării  sfinţeniei  dumnezeeşti  de 
către  tot  poporul  credincios  preînchipueşte  unirea  şi  deo¬ 
potrivă  cinste  pe  care  o  vom  avea  în  veacul  viitor  cu 
puterile  netrupeşti  şi  spirituale.  In  acea  stare,  într'un  cuget 
cu  puterile  de  sus,  firea  oamenilor  va  fi  învăţată  să  laude 
şi  să  sfinţească  prin  trei  sfinţiri  dumnezeirea  treiipostatică 
cea  una. 

CAPITOLUL  XX 

CE  SIMBOLIZEAZĂ  SFÂNTA  RUGĂCIUNE: 
„TATĂL  NOSTRU  CARELE  EŞTI  ÎN  CERURI"  ? 

Chemarea  atotsfântă  şi  preacinstită  a  marelui  şi  feri¬ 
citului  Dumnezeu  şi  Tată  este  simbolul  înfierii  adevărate 
şi  reale,  care  ni  se  va  da  prin  darul  şi  harul  Duhului  Sfânt. 
Prin  această  înfiere  biruindu-se  şi  acoperindu-se  tot  ce-i 
însuşire  omenească,  prin  coborîrea  harului,  se  vor  face  şi 
vor  fi  fiii  lui  Dumnezeu  toţi  sfinţii,  cari  s'au  luminat  încă 
de  aici  cu  frumuseţea  dumnezeească  a  bunătăţii. 

CAPITOLUL  XXI 

CE  ÎNSEAMNĂ  SFÂRŞITUL  CÂNTĂRILOR  ROSTITE 
LA  SFÂNTA  SLUJBĂ  TAINICĂ,  ADECĂ:  „UNUL 
SFÂNT,  UNUL  DOMN"  ŞI  CELE  URMĂTOARE? 

Mărturisirea  pe  care  o  face  întregul  popor  la  sfârşitul 
sfintei  slujbe  tainice,  rostind:  „Unul  Sfânt"  şi  cele  ce  ur¬ 
mează,  arată  adunarea  şi  unirea  mai  presus  de  raţiune  şi 
de  minte  a  celor  iniţiaţi  tainic  şi  înţelept  în  unitatea  cea 
ascunsă  a  simplităţii  dumnezeeşti,  în  veacul  nestricăcios  al 
celor  inteligibile,  când  privind  la  lumina  slavei  nevăzute 
şi  mai  presus  de  graiu  vor  ajunge  şi  ei  în  stare  să  pri¬ 
mească,  împreună  cu  puterile  de  sus,  fericita  puritate.  După 
aceasta,  la  sfârşitul  tuturor,  se  face  împărtăşirea  tainei  care-i 
preface,  pe  cei  ce  se  împărtăşesc  cu  vrednicie,  în  chipul  ei 
şi  asemenea,  după  har  şi  participare,  Binelui  prin  esenţă, 
nefiind  lipsiţi  întru  nimic  de  El,  pe  cât  este  îngăduit  şi  cu 

putinţă  oamenilor.  Aşa  încât  şi  ei  pot  fi  şi  se  pot  numi 
prin  lucrarea  voinţii  (diast)  şi  prin  har,  dumnezei,  în  urma 
faptului  că  Dumnezeu  întreg  îi  umple  deplin  şi  nu  lasă 
nimic  din  ei  gol  de  prezenţa  Lui. 

CAPITOLUL  XXII 

CUM  ŞI  ÎN  CE  CHIP  ŞI  STAREA  SUFLETULUI,  PRIVIT 
ÎN  EL  ÎNSUŞI  LA  FIECARE  OM  ÎN  PARTE,  E  ÎNDUM- 
NEZEITOARE  ŞI  FĂCĂTOARE  DE  DESĂVÂRŞIRE, 
PRIN  CELE  SPUSE? 

Să  căutăm  acum,  trecând  cu  privirea  prin  aceleaşi 
momente,  ca  pe  o  cale  şi  o  ordine  bună,  să  le  înţelegem 
şi  cu  referire  la  sufletul  cunoscător.  Şi  să  nu  împedecăm 
mintea,  care  doreşte  şi  voeşte  să  se  urce,  sub  îndrumarea 
lui  Dumnezeu,  treptat,  prin  raţiune,  după  putere,  cu  toată 
evlavia,  spre  contemplarea  mai  înaltă  şi  să  privească  şi  să 
înţeleagă  cum  orânduirile  dumnezeeşti  ale  sfintei  Biserici 
duc  sufletul  spre  desăvârşirea  lui  prin  cunoştinţă  adevărată 
şi  efectivă. 

CAPITOLUL  XXIII 

PRIMA  INTRARE  A  SFINTEI  ADUNĂRI  («*«*«)  ESTE 
SIMBOLUL  VIRTUŢILOR  SUFLETULUI 

Priveşte  aşadar,  tu  cel  ce  ţi-ai  câştigat  adevărata  iu¬ 
bire  a  înţelepciunii  lui  Hristos,  cu  ochii  minţii  la  prima 
intrare  a  sfintei  adunări  dela  rătăcirea  şi  tulburarea  dinafară 
a  celor  pământeşti  (după  cum  s'a  scris:  „Femei,  ce  ve¬ 
niţi  dela  vedere  apropiaţi- vă“  Is.  27,  11);  dela  vagabon¬ 
darea  printre  chipurile  şi  formele  văzute  ale  celor  sensi¬ 
bile.  Căci  nu  e  drept  să  fie  numită  contemplare,  după 
neînţelepţii  aşa  zişilor  înţelepţi  ai  Elinilor  (să  nu  cumva 
să-i  numiţi  înţelepţi  pe  aceia  cari  nu  au  putut  sau  n'au 
voit  să  cunoască  pe  Dumnezeu  din  făpturile  Lui),  vederea 
celor  sensibile,  în  planul  căreia  subsistă  răsboiul  neîntre¬ 
rupt  al  celor  sensibile  întreolaltă,  răsboiu  care  produce 
stricăciunea  tuturor  prin  ele  înşile,  toate  stricându-le  pe 
altele  şi  stricându-se  prin  altele  şi  neavând  altă  statornicie 

decât  pe  aceea  a  nestatorniciei  şi  a  stricăciunii  şi  neputând 
rămânea  vreodată  întreolaltă  fără  răsboiu  şi  fără  desbi- 
nare.  Prin  acea  intrare  însuşi  sufletul  vine  dela  acelea  şi 
fuge  şi  intră,  ca  într'o  biserică  şi  ca  într’un  asii  al  păcii, 
la  contemplarea  naturală  în  duh,  în  care  nu  se  află  răs- 
boire  şi  nici  tulburare,  împreună  cu  Cuvântul  şi  condus  de 
Cuvântul,  marele  şi  adevăratul  nostru  Dumnezeu  şi  ar¬ 
hiereu.  Iar  dela  dumnezeeştile  cetiri  ce  se  fac,  învaţă,  ca 
prin  nişte  simboale,  raţiunile  lucrurilor  şi  marea  şi  minu¬ 
nata  taină  a  Providenţei  dumnezeeşti,  arătată  în  lege  şi 
prooroci.  Prin  fiecare  primeşte,  ca  răsplată  a  bunei  sale 
ucenicii  întru  acestea,  dela  Dumnezeu,  prin  sfintele  Puteri, 
cari  vorbesc  cu  el  spiritual,  întipăririle  dătătoare  de  pace, 
deodată  cu  farmecul  întăritor  şi  susţinător,  cu  dorinţa  dum- 
nezeească  şi  arzătoare  a  lui  Dumnezeu,  prin  plăcerea  pro¬ 
dusă  în  el  tainic  de  cântarea  imnelor  dumnezeeşti. 

Trecând  iarăşi  dela  acestea,  se  concentrează  pe  culmea 
cea  una  şi  singură,  care  adună  unitar  aceste  raţiuni.  Adecă 
în  jurul  sfintei  Evanghelii,  în  care  au  preexistat  unitar 
toate  raţiunile  Providenţei  şi  ale  lucrurilor  îmbrăţişate 
printr'o  singură  putere.  După  aceasta  se  îngădue  ochilor 
minţii,  iubitori  de  Dumnezeu  şi  netulburaţi,  să  privească 
printr'o  simţire  dumnezeească  pe  însuşi  Cuvântul  şi  Dum¬ 
nezeu,  care  coboară  în  suflet  din  cer,  (ceea  ce  se  arată  prin 
coborârea  arhiereului  de  pe  tronul  sacerdotal)  şi  depărtează 
ca  pe  nişte  catehumeni  cugetările  cari  sunt  legate  încă 
prin  fantazie  de  simţuri  şi  de  diviziunea  lor.  Pe  urmă, 
iarăşi,  Cuvântul  duce  suiletul  ieşit  afară  din  cele  sensibile, 
cum  dă  să  înţelegem  închiderea  uşilor  sfintei  lui  Dumnezeu 
biserici,  spre  ştiinţa  imaterială,  simplă,  neschimbată,  dum¬ 
nezeească,  liberă  de  orice  chip  şi  figură,  a  celor  inteligibile, 
indicată  prin  intrarea  tainelor  negrăite.  Ajuns  aci,  sufletul 
îşi  concentrează  în  sine  însuşi  puterile  sale  şi  pe  sine  în 
Cuvântul,  unind  prin  sărutarea  duhovnicească  raţiunile  şi 
chipurile  negrăite  referitoare  la  mântuirea  sa.  Iar  Cuvântul 
îl  învaţă  prin  Simbolul  credinţei,  să  mărturisească  aceasta 
cu  mulţumire. 

După  acestea  sufletul,  fiind  deja  în  ce  priveşte  mintea 
simplu  şi  neîmpărţit  în  cunoaştere,  prin  ucenicie  făcută,  şi 

cuprinzând  raţiunile  celor  sensibile  şi  celor  inteligibile,  e  dus 
de  Cuvântul  spre  cunoştinţa  lămurită  a  lui  Dumnezeu,  după 
trecerea  peste  toate,  dăruindu-i-se  o  înţelegere  egală,  după 
putinţă,  cu  a  îngerilor.  Şi  aşa  de  mult  îl  învaţă  Cuvântul 
încât  cunoaşte  pe  Dumnezeu  ca  unul,  o  singură  fiinţă,  dar 
în  trei  ipostasuri;  unitate  a  fiinţii  în  trei  ipostasuri  şi 
treime  a  ipostasurilor  de  o  fiinţă;  unitate  în  treime  şi 
treime  în  unitate;  nu  alta  şi  alta;  nici  una  deosebită  de 
alta,  sau  una  prin  alta ;  nici  una  în  alta,  sau  una  din  alta ; 
ci  una  şi  aceeaşi  în  ea  însăşi  şi  prin  ea  însăşi,  având 
identică  cu  sine  însăşi  atât  unitatea  cât  şi  treimea  fără  nici 
o  confuzie;  unirea  lor  este  fără  confuzie,  iar  deosebirea 
nedivizată  şi  fără  părţi;  unitate  după  raţiunea  fiinţii  sau 
a  existenţii,  dar  nu  prin  compoziţie,  prin  contracţiune  sau 
prin  vreo  contopire ;  şi  treime  după  raţiunea  felului  cum 
există  sau  subsistă,  dar  nu  prin  vreo  divizare,  sau  în¬ 
străinare,  sau  prin  vreo  împărţire.  Căci  nu  se  divizează 
unitatea  prin  ipostasuri,  nici  nu  se  cuprinde  şi  se  contemplă 
în  ele  în  virtutea  relaţiei.  De  asemenea  nu  se  adună  ipostasu- 
rile  într’o  unitate,  nici  nu  o  înfăptuesc  pe  aceasta  prin 
contracţiune.  Ci  aceeaşi  este  identică  aceleiaşi,  desigur 
altfel  şi  altfel.  Sfânta  Treime  a  ipostasurilor  este  unitate 
neamestecată  după  fiinţă  şi  după  raţiunea  simplă  a  ei.  Iar 
sfânta  unitate  este  treime  după  ipostasuri  şi  după  modul 
de  existenţă.  Aceeaşi  întreagă  este  şi  aceea  şi  aceasta  în 
chip  diferit,  înţeleasă  după  altă  şi  altă  raţiune,  precum  s’a 
spus;  una  şi  singură,  dumnezeire  nedivizată  şi  fără  con¬ 
fuzie,  dumnezeire  simplă,  nemicşorată  şi  netransformabilă, 
va  fi,  fiind  întreagă  unitate  după  fiinţă  şi  întreagă  treime 
după  ipostasuri,  o  singură  rază  a  unei  lumini  de  întreită 
strălucire  care  luminează  în  chip  unitar.  Prin  această  lu¬ 
mină  şi  sufletul,  egal  în  cinste  cu  sfinţii  îngeri,  primind 
raţiunile  despre  dumnezeire,  cari  pot  fi  cunoscute  de  crea- 
ţiune,  şi  învăţând  să  laude  împreună  cu  aceia  fără  cuvinte 
în  chip  întreit  dumnezeirea  cea  una,  e  dus  spre  înfierea 
după  har  prin  cea  mai  accentuată  asemănare.  In  temeiul 
acesteia,  având  pe  Dumnezeu  ca  Tată  tainic  şi  unic  prin 
har,  va  fi  dus  totodată  spre  ascunsul  cel  unul  al  Aceluia,  prin 
ieşirea  sa  din  toate.  Şi  atât  de  mult  va  spori  în  pătimirea 

sau  în  cunoaşterea  celor  dumnezeeşti,  încât  nu  va  mai  vrea 
să  fie  al  său  însuşi  şi  nu  va  mai  putea  să  se  cunoască  din 
sine,  de  către  sine  sau  din  altcineva,  ci  numai  din  şi  de 
către  Dumnezeu,  care  întreg  l-a  primit  în  întregime  cu  bu¬ 
nătate  şi  s’a  sălăşluit  întreg  în  întregimea  lui,  fără  pătimire 
şi  în  chip  cuvenit  cu  Dumnezeu,  şi  l-a  îndumnezeit  întreg. 
Astfel,  cum  zice  preasfântul  Dionisie  Areopagitul,  sufletul 
devine  chip  şi  arătare  a  luminii  ascunse,  oglindă  curată, 
atotstrăvezie,  neştirbită,  nepătată,  neprihănită,  ce  prinde, 
dacă  se  poate  spune,  întreaga  frumuseţe  a  arhetipului  binelui, 
care  străluceşte  în  el  în  chip  dumnezeesc  şi  nemicşorat, 
precum  este,  cu  bunătatea  negrăită  a  celor  nepătrunse, 

CAPITOLUL  XXIV 

CE  TAINE  LUCREAZĂ  ŞI  ÎNFĂPTUEŞTE,  PRIN  CELE 
CE  SE  SĂVÂRŞESC  LA  SF.  LITURGHIE,  ÎN  CEI  CRE¬ 
DINCIOŞI  ŞI  ADUNAŢI  CU  CREDINŢĂ,  HARUL  DUHU¬ 
LUI  SFÂNT,  CARE  E  DE  FAŢĂ? 

Socotea  aşadar  fericitul  bătrân  şi  nu  înceta  să  îndemne 
în  acest  înţeles,  că  tot  creştinul  trebue  să  se  afle  des  în 
sfânta  biserică  şi  să  nu  lipsească  niciodată  dela  sfânta  Litur¬ 
ghie  săvârşită  în  ea,  pentru  sfinţii  îngeri  cari  sunt  de  faţă 
şi  scriu  de  fiecare  dată  pe  cei  ce  intră  şi  se  înfăţişează  lui 
Dumnezeu  şi  cari  fac  rugăciuni  pentru  ei;  de  asemenea 
pentru  harul  Sfântului  Duh,  care  e  în  chip  nevăzut  pururea 
prezent,  dar  în  mod  special  mai  ales  în  timpul  sfintei  Li¬ 
turghii,  Acesta  preface  şi  schimbă  pe  fiecare  dintre  cei 
ce  se  află  de  faţă,  rezidindu-1  în  chip  mai  dumnezeesc, 
potrivit  cu  însuşirile  lui,  şi  înălţându-1  spre  ceea  ce  se  in¬ 
dică  prin  tainele  ce  se  săvârşesc,  chiar  dacă  acela  nu  simte, 
în  cazul  că  e  încă  dintre  copii  în  cele  după  Hristos  şi  nu 
poate  vedea  în  adâncul  celor  ce  se  petrec.  El  activează 
în  acela  harul  mântuirii,  indicat  prin  fiecare  dintre  dum- 
nezeeştile  simboale  ce  se  săvârşesc,  conducându-1  pe  rând 
şi  după  o  ordine  dela  cele  mai  apropiate  până  la  capătul 
final  al  tuturor. 

Prin  cea  dintâi  intrare  se  indică  lepădarea  necredinţei, 
creşterea  credinţei,  micşorarea  păcătoşeniei,  sporirea  virtuţii, 

alungarea  neştiinţei,  adăugirea  cunoştinţei.  Prin  ascultarea 
sentinţelor  dumnezeeşti,  deprinderile  şi  dispoziţiile  întărite 
şi  neclintite  în  cele  spuse,  adecă  în  credinţă,  virtute  şi 
cunoştinţă.  Prin  cântările  dumnezeeşti,  cari  urmează  acelora, 
se  indică  consimţământul  de  bună  voie  al  sufletului,  cu 
virtuţile  şi  plăcerea  şi  desfătarea  mintală  ce  se  naşte  în  su¬ 
flet  din  pricina  lor.  Prin  sfânta  cetire  a  sfintei  Evanghelii, 
sfârşitul  cugetului  pământesc,  precum  şi  al  lumii  sensibile. 
Iar  prin  închiderea  uşilor  de  după  aceea,  trecerea  şi  mu¬ 
tarea  cu  dispoziţia  sufletului  dela  această  lume  stricăcioasă 
la  lumea  inteligibilă,  prin  care  trecere  sufletul  închizând 
simţirile,  ca  nişte  uşi,  le  face  curate  de  idolii  păcatului. 
Prin  intrarea  sfintelor  taine  se  indică  învăţătura  şi  cuno¬ 
ştinţa  mai  desăvârşită,  mai  tainică  şi  nouă  cu  privire  la 
iconomia  lui  Dumnezeu  faţă  de  noi.  Prin  sărutarea  dum- 
nezeească,  identitatea  aceluiaşi  cuget,  a  aceleiaşi  simţiri  şi 
a  iubirii  tuturor  faţă  de  toţi  şi  a  fiecăruia  mai  întâi  faţă 
de  sine  şi  faţă  de  Dumnezeu.  Prin  mărturisirea  Simbolului 
credinţei,  mulţumirea  cuvenită  pentru  chipurile  minunate 
ale  mântuirii  noastre.  Iar  prin  imnul  întreit  sfânt,  unirea 
şi  deopotrivă  cinste  cu  sfinţii  îngeri,  şi  neîncetata  şi  îm¬ 
preuna  lăudare  sfântă  a  lui  Dumnezeu.  Prin  rugăciunea 
prin  care  ne  învrednicim  să  numim  pe  Dumnezeu  Tată, 
se  indică  cea  mai  adevărată  înfiere  în  harul  Duhului  Sfânt. 
Prin  cântarea  „Unul  Sfânt"  şi  cele  următoare,  harul  şi 
legătura  unificatoare  cu  Dumnezeu,  Iar  prin  împărtăşirea 
dumnezeească  cu  preacuratele  şi  de  viaţă  făcătoarele  taine, 
identitatea  şi  comuniunea  asemănării  după  participare  cu 
Dumnezeu,  cât  e  îngăduită  oamenilor.  Prin  aceasta,  omul 
e  învrednicit  să  devină  din  om  dumnezeu. 

Căci  darurile  Duhului  Sfânt,  de  cari  credem  că  ne 
împărtăşim  în  această  viaţă  prin  har  întru  credinţă, 
credem  că  le  vom  primi  în  veacul  viitor  cu  adevărat  în 
ipostasul  lor,  potrivit  cu  nădejdea  neclintită  a  credinţei 
noastre  şi  cu  făgăduinţa  sigură  şi  nemincinoasă  a  Celui  ce 
le-a  făgăduit,  dacă  vom  păzi  cu  toată  puterea  noastră  po¬ 
runcile,  Astfel  vom  trece  dela  harul  întru  credinţă  la  harul 
după  vedere,  însuşi  Dumnezeul  şi  Mântuitorul  nostru  Iisus 
Hristos  prefăcându-ne  întru  Sine,  înlăturând  atributele 

noastre  stricăcioase  şi  dăruindu-ne  tainele  arhetipice,  indi¬ 
cate  prin  simboalele  sensibile  de  aici. 

Pentru  uşoara  ţinere  de  minte,  dacă  socotiţi  de  bine, 
să  străbatem  încă  odată  pe  scurt  cele  spuse  şi  să  le  reca¬ 
pitulăm  astfel: 

Sfânta  Biserică  este,  aşadar,  cum  s'a  spus,  tip  şi  icoană 
a  lui  Dumnezeu.  Căci  unirea  neamestecată  pe  care  o  între¬ 
ţine  Acela,  prin  puterea  şi  înţelepciunea  Lui  infinită,  între 
diferitele  fiinţe  ale  celor  ce  sunt,  legându-le  ca  un  Făcător 
în  chip  suprem  cu  sine,  o  realizează  şi  ea,  legând  în  chip 
unitar  pe  credincioşi  întreolaltă  prin  harul  şi  chemarea 
unică  a  credinţei,  pe  cei  activi  şî  virtuoşi  prin  identitatea 
voirii,  iar  pe  cei  contemplativi  şi  gnostici  prin  acordul 
nesfâşiat  şi  nedivizat  al  cugetului. 

Ea  este  şi  tip  al  cosmosului,  al  celui  inteligibil  şi  al 
celui  sensibil,  având  ca  simbol  al  cosmosului  inteligibil  iera- 
tionul,  iar  al  celui  sensibil  naosul. 

Este  iarăşi  chip  al  omului,  imitând  sufletul  prin  iera- 
tion,  iar  trupul  înfăţi$ându-l  prin  naos.  Dar  este  şi  tip  şi 
icoană  a  sufletului  privit  în  el  însuşi,  ca  una  ce  manifestă 
slava  părţii  teoretice  prin  ieration,  iar  podoaba  părţii  prac¬ 
tice  având-o  în  naos. 

Prima  intrare  a  sfintei  Liturghii  săvârşite  în  ea  indică 
în  general  prima  venire  a  Dumnezeului  nostru ;  iar  în  special, 
întoarcerea  celor  ce  sunt  conduşi  de  El,  dela  necredinţă 
la  credinţă  şi  dela  păcătoşenie  la  virtute. 

Cetirile  de  după  aceea,  anunţă  în  general  voile  şi  sfa¬ 
turile  dumnezeeşti,  potrivit  cărora  trebue  să-şi  îndrume  şi 
să-şi  poarte  toţi  viaţa ;  iar  în  special,  învăţătura  şî  înaintarea 
în  credinţă  a  celor  ce  au  crezut  şi  dispoziţia  întărită  spre 
virtute  a  celor  activi,  prin  care,  conformându-se  legii  dum¬ 
nezeeşti  a  poruncilor,  stau  cu  bărbăţie  şi  cu  neclintire 
împotriva  meşteşugirilor  diavolului  şi  scapă  de  lucrările 
vrăjmaşe ;  de  asemenea  indică  deprinderea  întru  contem¬ 
plaţie  a  celor  gnostici,  prin  care,  culegând  după  putere 
sensurile  duhovniceşti  ale  lucrurilor  sensibile  şi  ale  Provi¬ 
denţei  referitoare  la  ele,  sunt  duşi  fără  rătăcire  spre  adevăr. 

Modulările  dumnezeeşti  ale  cântărilor  sugerează  plă¬ 
cerea  şi  desfătarea  dumnezeească,  produse  în  sufletele  tu- 

turor,  prin  cari,  întărindu-se  tainic,  uită  de  ostenelile  tre¬ 
cute  ale  virtuţii  şi  se  aprind  de  dorinţa  puternică  a  bună¬ 
tăţilor  dumnezeeşti  şi  nestricăcioase  pe  cari  nu  le  au  încă. 

Sfânta  Evanghelie  este  în  general  simbolul  sfârşitului 
lumii  acesteia  iar  în  special  indică  desfiinţarea  totală  a 
vechei  rătăciri  în  cei  ce  au  crezut,  mortificarea  şi  sfârşitul 
legii  şi  al  cugetului  trupesc  în  cei  activi,  şi  concentrarea 
şi  referirea  multelor  şi  diferitelor  raţiuni  spre  Raţiunea 
cea  mai  cuprinzătoare  în  cei  gnostici,  sfârşindu-se  şi  termi- 
nându-se  în  ei  contemplaţia  naturală  amănunţită  şi  variată. 

Coborîrea  arhiereului  de  pe  tron  şi  scoaterea  catehu- 
menilor  afară,  înseamnă  în  general  a  doua  venire  din  cer 
a  marelui  Dumnezeu  şi  Mântuitorului  nostru  Iisus  Hristos, 
şi  despărţirea  păcătoşilor  de  cei  sfinţi,  ca  şi  răsplătirea 
cea  dreaptă  după  vrednicia  fiecăruia.  Iar  în  special  în¬ 
seamnă  desăvârşita  certitudine  în  credinţă  a  celor  credin¬ 
cioşi,  pe  care  o  produce  Dumnezeu  şi  Cuvântul  coborîn- 
du-se  în  chip  nevăzut,  prin  care  certitudine  este  alungat 
dela  ei  orice  cuget  care  mai  schioapătă  în  privinţa  cre¬ 
dinţei,  cum  e  cazul  la  catehumeni ;  desăvârşita  lipsă  de 
patimi  a  celor  activi,  prin  care  se  desfiinţează  orice  cuget 
pătimaş  şi  neluminat  al  sufletului ;  în  sfârşit,  ştiinţa  cuprin¬ 
zătoare  a  celor  cunoscute,  prin  care  sunt  alungate  toate 
icoanele  lucrurilor  materiale  din  suflet. 

închiderea  uşilor,  ieşirea  cu  sfintele  taine,  dumne- 
zeeasca  sărutare  şi  rostirea  Simbolului  credinţei  indică  în 
general  trecerea  celor  sensibile  şi  arătarea  celor  spirituale, 
învăţătura  cea  nouă  a  tainei  referitoare  la  noi,  identitatea 
unirii  în  cuget  şi  a  iubirii  şi  mulţumirea  pentru  chipu¬ 
rile  în  cari  am  fost  mântuiţi.  Iar  în  special,  învăţarea  şi 
iniţierea  celor  credincioşi,  unirea  lor  în  cuget,  evlavia  şi  îna¬ 
intarea  lor  dela  credinţa  simplă  la  dogme.  Cel  dintâi  lucru  e 
arătat  de  închiderea  uşilor,  al  doilea  de  ieşirea  sfintelor,  al 
treilea  de  sărutare,  al  patrulea  de  rostirea  Simbolului.  Tot 
în  special  ele  indică  mutarea  celor  activi  dela  acţiune  la  con¬ 
templaţie,  după  ce  şi-au  închis  simţurile  şi  s’au  aşezat 
afară  de  trup  şi  de  lume  prin  lepădarea  lucrărilor  lor; 
de  asemenea  înălţarea  lor  dela  chipul  poruncilor  la  raţiunea 
lor,  familiarizarea  şi  unirea  poruncilor  înseşi  după  raţiunile 

lor  cu  puterile  sufletului  şi  deprinderea  şi  aptitudinea  spre 
mulţumirea  care  creşte  din  cunoaşterea  lui  Dumnezeu.  Ele 
mai  indică  mutarea  contemplativilor  dela  contemplaţia  na- 
turală  la  înţelegerea  simplă  a  celor  inteligibile  (când  nu 
mai  urmăresc  deloc  prin  simţiri  sau  prin  vreun  lucru 
văzut  raţiunea  dumnezeească  şi  negrăită)  şi  unirea  puterilor 
sufleteşti  cu  sufletul,  precum  şi  simplitatea  care  cuprinde 
unitar  cu  mintea  raţiunea  Providenţei. 

Doxologia  sfinţitoare  întreit  sfântă,  cântată  neîncetat 
de  sfinţii  îngeri,  înseamnă  în  general  deopotrivă  viaţă,  pur¬ 
tare  şî  împreună  cântare  a  dumnezeeştii  doxologii,  care  se 
va  înfăptui  în  veacul  viitor  între  puterile  cereşti  şi  pă¬ 
mânteşti,  trupul  oamenilor  devenind  nemuritor  prin  înviere 
şi  ne  mai  îngreunând  sufletul  cu  stricăciunea  sa  şi  nici  îngreu- 
nându-se,  ci  prin  schimbarea  întru  nestricăciune  luând  pu¬ 
tere  şi  capacitate  să  primească  prezenţa  lui  Dumnezeu.  Iar 
în  special,  ea  înseamnă  întrecerea  teologică  a  credincioşilor 
cu  îngerii  întru  credinţă ;  strălucirea  deopotrivă  cu  îngerii 
a  vieţii  celor  activi,  pe  cât  este  cu  putinţă  oamenilor 
şi  buna  rostire  a  imnologiei  teologice ;  în  sfârşit,  înţelegerile, 
cântările  şi  neîntreruptele  mişcări  ale  contemplativilor  pri¬ 
vitoare  la  Dumnezeu,  deopotrivă  cu  ale  îngerilor,  după  cât 
e  cu  putinţă  oamenilor. 

Fericita  invocare  a  marelui  Dumnezeu  şi  Tată,  şi  ro¬ 
stirea  cuvintelor  „Unul  Sfânt1*  şi  cele  următoare  şi  împăr¬ 
tăşirea  cu  sfintele  şi  de  viaţă  făcătoarelor  taine,  indică  vii¬ 
toarea  înfiere,  unire,  legătură,  asemănare  dumnezeească  şi 
îndumnezeire,  de  care  vor  avea  parte  toţi,  după  toate  ce¬ 
lelalte,  din  cauza  bunătăţii  lui  Dumnezeu.  Prin  aceasta 
Dumnezeu  însuşi  va  fi  toate  în  toţi  cei  mântuiţi,  la  fel,  stră¬ 
lucind  ca  frumuseţe  originară  în  cei  ce  strălucesc  asemenea 
Lui  după  har,  prin  virtute  şi  cunoştinţă. 

Iar  credincioşi,  virtuoşi  şi  contemplativi  a  numit  pe 
începători,  înaintaţi  şi  desăvârşiţi,  cari  pot  fi  numiţi  şi 
robi,  lucrători  cu  plată  şi  fii,  ca  cele  trei  cete  ale  celor 
ce  se  mântuesc.  Robi  sau  credincioşi  sunt  cei  ce  împlinesc 
poruncile  de  frica  ameninţărilor  stăpânului  şi  lucrează  cu 
bunăvoinţă  cele  încredinţate.  Lucrători  cu  plată  sunt  cei 
ce  poartă,  de  dorul  bunătăţilor  făgăduite,  greutatea  şi  arşiţa 

zilei,  adică  necazul  legat  de  viaţa  aceasta  din  osânda  pro- 
topărintelui  şi  ispitele  cari,  din  cauza  ei,  trebue  suportate 
pentru  virtute.  Aceştia  schimbă  înţelepţeşte,  prin  hotărîre 
de  bună  voie,  viaţa  cu  viaţă,  cea  prezentă  pentru  cea  vii¬ 
toare,  Iar  fii  sunt  cei  ce  nici  de  teama  ameninţărilor,  nici 
de  dorul  celor  făgăduite,  ci  în  temeiul  unui  mod  statornic 
şi  al  unei  deprinderi  în  înclinarea  şi  dispoziţia  voluntară 
a  sufletului  spre  bine,  nu  se  despart  niciodată  de  Dum¬ 
nezeu,  ca  acel  fiu,  către  care  s’a  zis  r  „Fiule,  tu  totdeauna 
eşti  cu  mine  şi  ale  mele  ale  tale  sunt"  (Lc,  15,  31).  Aceştia 
sunt  prin  afirmare  voluntară  şi  prin  îndumnezeire  în  har, 
atâta  cât  le  este  îngăduit  oamenilor,  aceea  ce  este  şi  e 
crezut  Dumnezeu  după  fire  şi  cauză. 

Să  nu  lipsim  aşadar  dela  sfânta  biserică  a  lui  Dum¬ 
nezeu,  care  cuprinde  atâtea  taine  ale  mântuirii  noastre  în 
sfânta  rânduială  a  dumnezeeştilor  simboale  ce  se  săvârşesc. 
(Prin  acestea  ea  făcând  pe  fiecare  din  noi  să  şi  poarte 
viaţa  după  Hristos,  potrivit  cu  însuşirile  sale,  scoate  la 
arătare  darul  înfierii,  dat  prin  sfântul  Botez  în  Duhul  Sfânt, 
într  o  viaţă  după  voia  lui  Hristos).  Ci  cu  toată  puterea  şi  sâr- 
guinţa  să  ne  înfăţişăm  pe  noi  vrednici  de  darurile  dumne- 
zeeşti,  făcându-ne  bine  plăcuţi  lui  Dumnezeu  prin  fapte  bune» 
Să  nu  umblăm  „ca  neamurile,  cari  nu  cunosc  pe  Dum¬ 
nezeu,  în  patima  poftei"  (I  Tes.  4,  5),  ci  precum  zice 
sfântul  Apostol,  „omorând  mădularele  cele  de  pe  pământ, 
desfrânarea  necurăţia,  patima,  pofta  cea  rea,  sgârcenia,  care 
este  închinarea  la  idoli,  prin  cari  vine  urgia  peste  fiii 
neascultării;  şi  toată  mânia,  furia,  vorbirea  urîtă  şi  min¬ 
ciuna"  (Colos.  3,  5 — 9).  Şi  scurt  vorbind,  „lepădând  întreg 
omul  cel  vechiu,  care  se  strică  prin  poftele  înşelăciunii 
(Ef.  4,  22),  împreună  cu  faptele  şi  poftele  lui  (Colos,  3,  9), 
să  umblăm  cu  vrednicie  înaintea  lui  Dumnezeu,  Celui  ce 
ne-a  chemat  pe  noi  la  împărăţie  şi  mărire  (I  Tes.  2,  12), 
îmbrăcând  mila,  bunătatea,  smerenia,  blândeţea,  îndelunga 
îngăduire,  râbdându-ne  unii  pe  alţii  în  iubire  (Ef.  4,  2)  şi 
dăruindu-ne  unii  altora,  dacă  are  cineva  vreo  pricină  cu 
altul,  precum  şi  Domnul  s'a  dăruit  pe  Sine  nouă.  Peste 
toate  să  păzim  legătura  desăvârşirii,  iubirea  şi  pacea,  la 
care  am  şi  fost  chemaţi  într’un  singur  trup"  (Colos.  3,  12- 


REVISTA  TEOLOGICA 


353 


15).  Ca  să  spun  pe  scurt,  „să  îmbrăcăm  pe  omul  cel  nou,, 
care  se  reînnoieşte  în  cunoştinţă  după  chipul  Celui  ce  l-a 
făcut  pe  el"  (Colos.  3,  9- — 10).  Căci  trăind  astfel,  vom  putea 
ajunge  la  ţinta  făgăduinţelor  dumnezeeşti  şi  ne  vom  putea 
umplea  cu  bună  nădejde  de  cunoştinţa  voii  lui,  rodind  în 
toată  înţelepciunea  şi  înţelegerea  duhovnicească  şi  crescând 
în  cunoştinţa  Domnului.  „Şi  întăriţi  fiind  Intru  toată  pu¬ 
terea,  întru  tăria  slavei  lui  spre  toată  zidirea  şi  îndelunga 
răbdare  cu  bucurie,  să  mulţumim  Tatălui,  Celui  ce  ne-a 
învrednicit  pe  noi  să  avem  parte  de  soarta  sfinţilor  întru 
lumină  (Colos,  1,  9 — 12). 

Iar  dovadă  limpede  a  acestui  har  este  dispoziţia  bi¬ 
nevoitoare  şi  de  bunăvoie  către  semenul  nostru,  a  cărei 
roadă  stă  în  a  ne  apropia  după  putere,  ca  pe  Dumnezeu, 
pe  orice  om  care  are  lipsă  de  ajutorul  nostru  şi  a  nu-I 
lăsa  nebăgat  în  seamă  şi  neajutat,  arătând  cu  toată  sâr- 
guinţa  cuvenită,  prin  fapte,  via  noastră  dispoziţie  binevoi¬ 
toare  faţă  de  Dumnezeu  şi  de  aproapele.  Căci  fapta  este 
dovada  dispoziţiei  binevoitoare.  Nici  un  mijloc  nu  ne  duce 
atât  de  uşor  la  dreptate,  sau  la  îndumnezeire  (ca  să  zic  aşa),- 
la  apropierea  de  Dumnezeu,  ca  mila  arătată  din  adâncul 
sufletului  şi  cu  plăcere  celor  lipsiţi.  Dacă  Cuvântul  arată 
ca  Dumnezeu  pe  cel  ce  bine  pătimeşte,  lipsit  fiind,  căci 
zice:  „întru  cât  aţi  făcut  unuia  din  aceşti  mai  mici,  mie 
aţi  făcut",  iar  cel  ce  grăieşte  e  Dumnezeu  (Mt,  25,  40) 
cu  mult  mai  mult  îl  va  arăta  pe  cel  ce  poate  să  facă 
bine  şi  face,  ca  fiind  cu  adevărat  Dumnezeu  după  har  Şi 
participare,  ca  unul  ce  şi-a  însuşit  prin  bună  imitare  lu¬ 
crarea  şi  însuşirea  binefăcătoare  a  Aceluia,  Şi  dacă  e 
Dumnezeu  săracul,  pentru  coborîrea  lui  Dumnezeu  care  s'a 
făcut  sărac  de  dragul  nostru  şi  a  luat  asupra  Sa,  prin  îm¬ 
preună  pătimire  (aupia&&î),  patimile  fiecăruia  şi  până  la 
sfârşitul  lumii  pătimeşte  mistic  pururea  pentru  bunătatea 
Sa,  după  analogie  cu  pătimirea  fiecăruia,  —  vădit  este  că  va 
fi  pe  drept  cuvânt  şl  mai  mult  Dumnezeu  cel  ce  tămă- 
dueşte  prin  sine,  imitând  pe  Dumnezeu,  patimile  celor  ce 
pătimesc,  din  iubire  faţă  de  oameni  şi  se  înfăţişează  ca 
având  aceeaşi  putere  a  dragostei  ca  Dumnezeu,  după  ana¬ 
logia  providenţei  Lui  mântuitoare. 

Cine  va  fi  aşadar  atât  de  târzielnic  şi  de  anevoie  de 
mişcat  la  virtute,  ca  să  nu-şi  dorească  îndumnezeirea,  când 
■dobândirea  ei  este  atât  de  uşoară  şi  cumpărarea  atât  de 
lesnicioasă?  Iar  paznică  sigură  şi  inviolabilă  a  acestora  şi 
cale  uşoară  spre  mântuire  —  fără  de  care  cred  că  nici  un 
bine  nu-1  poate  păstra  neştirbit  cel  ce-1  are  —  este  grija 
xle  sine,  prin  care  învăţând  să  privim  şi  să  cugetăm  numai 
cele  ce  ne  privesc  pe  noi,  ocolim  paguba  ce  ne  poate 
veni  dela  alţii.  Căci  de  vom  învăţa  să  ne  privim  şi  să  ne 
cercetăm  numai  pe  noi  înşine,  nu  vom  năvăli  nici  când 
asupra  faptelor  altora,  ori  cari  ar  fi  ele,  ci  vom  cunoaşte 
ca  singur  judecător  înţelept  şi  drept  pe  Dumnezeu,  care 
judecă  cu  înţelepciune  şi  dreptate  toate  cele  ce  se  fac, 
potrivit  cu  raţiunea  după  care  sau  făcut,  nu  după 
chipul  în  care  se  arată.  Pe  acesta  îl  pot  judeca  şi  oamenii, 
văzând  în  chip  neclar  ceea  ce  se  vede.  Dar  adevărul  nu 
este  în  ceea  ce  se  arată,  nici  raţiunea  celor  ce  se  petrec. 
Dumnezeu  însă,  văzând  mişcarea  ascunsă  a  sufletului,  por¬ 
nirea  nevăzută  şi  raţiunea  însăşi  după  care  s'a  mişcat  su¬ 
fletul,  şi  scopul  raţiunii,  sau  ţinta  precugetată  a  întregei 
acţiuni,  judecă  cu  dreptate,  cum  am  spus,  toate  cele  să¬ 
vârşite  de  oameni. 

De  ne  vom  sili  să  isbândim  aceasta  şi  ne  vom  îngrădi 
pe  noi  înşine  în  noi,  neamestecându-ne  cu  cele  de  afară, 
nu  vom  lăsa  nici  să  vadă,  nici  să  audă,  nici  să  grăiască 
ochiul,  sau  urechea,  sau  limba  noastră  cele  ale  altora;  iar 
de  nu,  le  vom  îngădui  să  lucreze  cu  simpatie,  dar  nu  cu 
patimă  şi  să  vadă,  să  audă  şi  să  grăiască  spre  câştigul 
nostru  şi  numai  atâta  cât  va  socoti  că  trebue,  raţiunea  care 
înfrânează.  Căci  nimic  nu  alunecă  mai  uşor  spre  păcat  ca 
aceste  simţuri  când  nu  sunt  îndrumate  de  raţiune.  Şi 
iarăşi  nimic  nu  ajută  mai  mult  la  mântuire  ca  ele,  când  le  co¬ 
mandă,  le  îndrumă  şi  le  conduce  raţiunea  spre  cele  ce 
trebue  şi  vrea  ea. 

Să  nu  fim  aşadar  fără  grijă,  ci  să  ascultăm  cu  toată 
puterea  de  Dumnezeu  care  ne  cheamă  la  viaţă  veşnică  şi 
da  o  ţintă  fericită,  prin  lucrarea  poruncilor  Lui  dumne- 
zeeşti  şi  mântuitoare ;  ca  să  luăm  milă  şi  să  aflăm  har  spre 
-ajutor  la  timp  potrivit.  Căci  „harul,  zice  dumnezeescul 

Apostol,  este  cu  toţi  cari  iubesc  pe  Domnul  nostru  Iisus 
Hristos  întru  nestricăciune"  (Ef.  6,  24),  adică  iubesc  pe 
Domnul  întru  nestricăciunea  virtuţii  şi  întru  cuviinţa  cu¬ 
rată  şi  nefăţarnică  a  vieţii,  făcând  voia  Lui  şi  nu  vatămă 
nici  una  din  poruncile  Lui. 

Acestea  le-am  înfăţişat  despre  tema  în  chestiune  pentru 
plata  ascultării,  după  puterea  mea  şi  aşa  cum  am  fost  în¬ 
văţat,  neîndrăsnind  să  mă  ating  de  lucrurile  mai  tainice 
şi  mai  înnalte.  Dacă  cineva  dintre  cei  iubitori  de  învăţătură 
doreşte  să  le  cunoască  şi  pe  acelea,  să  citească  cele  scrise 
despre  acestea  de  către  sfântul  Dionisie  Areopagitul  în 
chip  dumnezeesc  şi  va  afla  cu  adevărat  descoperirea  unor 
taine  negrăite,  dăruită  neamului  omenesc  prin  dumne- 
zeeasca  lui  înţelegere  şi  limbă,  „pentru  cei  ce  vor  avea 
să  moştenească  mântuirea"  (Evr.  1,  14).  Dacă  nu  sunt  de¬ 
parte  de  dorinţa  voastră,  mulţumirea  se  cuvine  lui  Hristos, 
dătătorul  bunătăţilor  şi  vouă  cari  m'aţi  silit  să  le  spun. 
Iar  dacă  am  rămas  departe  de  ceea  ce  aţi  nădăjduit,  ce  voiu 
pătimi,  sau  ce  voiu  face,  odată  ce  sunt  slab  în  cuvânt?  Slă¬ 
biciunea  se  iartă,  nu  se  pedepseşte.  Şi  mai  degrabă  trebue 
preţuit  decât  dispreţuit  ceea  ce  se  face  după  putinţa  omului. 
Aceasta  mai  ales  se  cuvine  să  o  faceţi  voi,  cari  v'aţi  propus 
să  iubiţi  pe  oameni  pentru  Dumnezeu.  Dar  lui  Dumnezeu 
îi  este  plăcut  tot  ce  I  se  aduce  sincer  din  suflet  după 
putere,  chiar  dacă  apare  ca  un  lucru  mic  în  asemănare 
cu  cele  mari.  Căci  El  n'a  respins  nici  pe  văduva  care  a 
adus  doi  bănuţi. 

Ceea  ce  a  fost  văduva  aceea  odinioară  şi  cei  doi  bănuţi, 
este  oricând  sufletul  văduvit  de  păcat,  care  a  lepădat  legea 
cea  veche  ca  pe  un  bărbat,  dar  încă  nu  e  vrednic  de  înso¬ 
ţirea  deplină  cu  Dumnezeu  şi  Cuvântul,  însă  Ii  aduce  totuşi 
acestuia  drept  arvună  doi  bănuţi,  adecă  raţiunea  cumpătată 
şi  viaţa,  sau  credinţa  şi  buna  conştiinţă,  sau  deprinderea 
şi  lucrarea  celor  bune,  sau  contemplaţia  şi  acţiunea  potri¬ 
vită  cu  acestea,  sau  cunoştinţa  şi  virtutea  corăspunzătoare, 
sau  raţiunile  din  legea  naturală  şi  scrisă,  cari  sunt  puţin 
superioare  acelora  şi  pe  cari  avându-le  sufletul,  le  aduce 
lui  Dumnezeu  şi  Cuvântul,  ieşind  din  ele  ca  şi  din  toată 
viaţa  lui,  voind  să  se  însoţească  numai  cu  El  şi  primind  astfel 

să  se  văduvească  de  chipurile,  rânduielile  şi  moravurile  sil¬ 
nice  ale  firii  şi  ale  legii,  ca  de  nişte  bărbaţi,  sau  {Ii  aduce) 
altceva  mai  duhovnicesc  decât  acestea,  ce  poate  fi  contem¬ 
plat  numai  de  cei  curaţi  la  înţelegere  şi  e  sugerat  de  Scrip¬ 
tură  prin  litera  care  e  umplută  de  istorie.  Căci  toate  cele  ome¬ 
neşti  cari  par  mari  întru  virtute,  sunt  mici  când  sunt  compa¬ 
rate  de  raţiunea  care  priveşte  lucrurile  teologic.  Dar  iarăşi 
chiar  banii  mici  şi  din  materie  dispreţuită  şi  nu  prea  cin¬ 
stită,  poartă  la  fel  pecetea  împărătească  ca  şi  banii  de  aur 
{materia  cea  mai  de  preţ)  şi  sunt  chiar  mai  de  preţ  prin 
faptul  că  sunt  aduşi  cu  toată  dragostea. 

Pe  această  văduvă  imitând-o  şi  eu,  am  adus  lui  Dum¬ 
nezeu  şi  vouă,  iubiţilor,  ca  nişte  bănuţi,  aceste  cugetări  şi 
cuvinte  mici  şi  smerite,  făcute  dintr'o  cugetare  şi  dintr'un 
graiu  sărac,  fiindcă  aşa  mi-aţi  poruncit.  Dar  rog  sufletul 
vostru  binecuvântat  şi  sfânt  să  nu-mi  mai  ceară  vreo  în¬ 
semnare  scrisă  despre  nici  una  din  chestiunile  de  cari  am 
vorbit-  Aceasta  din  două  motive:  întâi,  fiindcă  n'am  do¬ 
bândit  încă  frica  curată  şi  statornică  de  Dumnezeu,  nici 
deprinderea  tare  a  virtuţii  şi  fermitatea  neclintită  şi  ne¬ 
mişcată  a  dreptăţii  adevărate,  cari  dau  mărturie  despre 
siguranţa  cuvintelor;  al  doilea,  fiindcă  fiind  învăluit  încă 
de  furtuna  patimilor  ca  de  o  mare  furioasă  şi  aflându-mă 
departe  de  limanul  nepătimirii  dumnezeeşti  şi  neavând 
limpede  înainte  capătul  vieţii,  nu  voiesc  să  am  pe  lângă 
fapte  şi  cuvântul  scris  drept  pârâş.  Vă  rog  apoi  pe  voi, 
cari  aţi  primit  harul  ascultării,  să  mă  înfăţişaţi  prin  ru¬ 
găciuni  lui  Hristos,  marelui  şi  singurului  Dumnezeu  şi  Mân¬ 
tuitor  al  sufletelor  noastre,  a  Căruia  este  slava  şi  stăpâ¬ 
nirea,  împreună  cu  Tatăl  şi  cu  Duhul  Sfânt,  în  veci.  Amin. 


ATITUDINI 

ORĂŞENII  LA  SATE 

Cotropirea  unor  regiuni  ale  ţării  noastre  de  către  oştiri  inamice 
şi  mai  cu  seamă  bombardamentele  de  teroare  executate  pe-o  scară  în¬ 
tinsă,  dela  4  Aprilie  a.  c.  încoace,  de  către  aviaţia  anglo-americană, 
au  pricinuit  un  adevărat  exod  al  populaţiei  orăşeneşti  spre  sate. 

Am  stat  de  vorbă,  în  repetate  rânduri,  cu  destui  dintre  aceşti 
pribegi  şi  povestea  multora  este  din  cale -afară  de  tristă.  Unii  s’au 
urnit  dela  casele  lor  abia  după  ce  acestea  au  fost  prefăcute  în  scrum 
şi  cenuşe.  Alţii  şi-au  părăsit  căminurile  la  îndemnurile  insistente  ale 
autorităţilor  sau  din  proprie  iniţiativă,  în  nădejdea  că  „ dispersarea “  le 
va  ajuta  să-şi  conserve  măcar  viaţa,  după  ce  modalităţile  de-aşi  pune 
la  adăpost  avutul  sunt  şi  rare,  şi  costisitoare. 

Şi  unii  şi  alţii  au  dreptul  la  întreaga  solicitudine  a  sătenilor.  Cu 
o  condiţie :  să  şi-o  merite  şi  după  ce  aceştia  îi  primesc  —  din  poruncă 
sau  din  pură  iubire  frăţească  —  sub  acoperişul  caselor  lor. 

Sensibili  ca  creştini  şi  ca  români  la  durerea  lor,  care  măcar  par¬ 
ţial  este  şi  a  noastră,  şi  dornici  de-a  le-o  uşura  pe  toate  căile  posibile, 
simţământul  acesta  de  compasiune  nu  ne  poate  împiedeca  să  atragem 
atenţiunea  asupra  unor  manifestări  ale  anumitor  orăşeni  ocrotiţi  în  ca¬ 
sele  ţărăneşti,  cari  prin  conduita  lor  echivocă  sau  deadreptul  dezor¬ 
donată  stârnesc  nedumeriri  şi  nemulţumiri  primejdioase.  Ne  este  pe¬ 
nibil  să  exemplificăm,  tocmai  pentru  că  n’am  putea  să  ne  limităm 
numai  la  luxul,  îmbuibarea  şi  uşurătatea  cu  care  aceştia  ofensează 
viaţa  tihnită  şi  cumpănită  a  ţăranului  nostru.  Ne-au  fost  semnalate, 
din  felurite  părţi,  atitudini  necuviincioase  chiar  faţă  de  deprinderile  re¬ 
ligioase,  faţă  de  datinile  creştineşti  ale  populaţiei  săteşti,  nesocotite  făţiş 
de  viciaţii  anumitor  curente  disolvate  cari  bântue  la  oraşe. 

Faţă  de  unii  ca  aceştia,  preoţimea  trebue  să  ia  poziţie  până  nu-i 
prea  târziu.  îndemnul  la  îndreptare,  rostit  între  patru  ochi,  dacă  ră¬ 
mâne  ineficace,  trebue  întregit  cu  mustrarea  în  public.  Fără  a-i  îndârji 
împotriva  orăşenilor,  sătenii  trebue  să  fie  avertizaţi  de  către  păstorii 
lor  sufleteşti  să  nu  se  amestece  cu  cei  necredincioşi,  să  nu  se  lase 
abătuţi  dela  calea  rectilinie  a  vieţii  lor  de  trudă  cinstită,  omenie  dove¬ 
dită  şi  evlavie  creştinească,  ori  cât  de  smălţuită  ar  fi  comportarea  du¬ 
bioasă  a  unora  dintre  orăşenii  „dispersaţi" .  Aceştia  din  urmă  să 
nu  uite  că  orice  exces  pe  care-l  comit  intru  ştiinţă  sau  întru  neştiinţă, 
este  un  ultragia  la  adresa  satelor  noastre  harnice  şi  potolite,  iar  faţă 
de  Dumnezeu,  păcatul  fără  iertare  al  celui  ce  sminteşte  pe  unul  dintre 
fraţii  mai  mici  ai  săi. 

Suntem  încrezători  în  trezvia  şi  tactul  pastoral  al  preoţimii  noastre. 

Atâta,  deocamdată ! ... 


Dr.  GRIGORIE  T.  MARCU 

Enea  Hodoş,  Membru  corespondent  al  Academiei  Române  s 
CERCETĂRI.  Probleme  şcolare  confesionale  („Seria  Didactică"  nr,  15). 
Sibiu,  Tipografia  Arhidiecezană  1944,  p.  212.  Preţul  Lei  400. — 

Biblioteca  „Seria  Didactică",  una  din  ctitoriile  de  prestigiu  ale 
1.  P.  Sf.  Mitropolit  Nicolae  al  Ardealului,  şi-a  îngroşat  repertoriul 
lucrărilor  înglobate  într’însa  cu  cartea  a  cărei  recentă  apariţie  o 
anunţăm  aici.  Ea  a  ieşit  din  truda  luminată  a  bătrânului  dascăl  dl 
Prof.  Enea  Hodoş,  membru  corespondent  al  Academiei  Române  şl 
redactor  al  organului  oficial  al  Arhiepiscopiei  noastre  „Telegraful 
Român". 

Angajat  de  aproape  patru  decenii  In  munca  de  zidire  nouă  ce 
se  desfăşoară  la  centrul  Mitropoliei  Ardealului,  dl  E,  H.  a  rămas 
totuşi  prea  puţin  cunoscut  cercurilor  noastre  preoţeşti.  Puţini  oameni 
am  întâlnit  în  viaţa  mea  cari  să-şi  fi  ştiut  învălui  ostenelile  în  atâta 
discreţie  ca  dsa.  E  un  însingurat  în  accepţiunea  severă  a  cuvântului. 
Nu  i-a  plăcut  nici  odată  să  se  amestece  printre  cei  ce  trudesc  pe 
aceleaşi  şantiere  intelectuale  cu  dânsul,  cu  toate  că  inima  sa,  ce  se 
descopere  arareori  —  şi  numai  câtorva  privilegiaţi  —  este  de-o  bu¬ 
nătate  rară  şi  de-o  vigoare  surprinzătoare  pentru  vârsta  venerabilă 
pe  care  s'a  învrednicit  a  o  ajunge.  Proprietar  al  unei  judecăţi  agere, 
servită  de-o  minte  sfredelitoare,  dl  E.  H.  se  bucură  de  favoarea  de-a 
fi  unul  din  martorii  —  tot  mai  puţini  la  număr  —  unor  vremuri 
mari  din  istoria  antebelică  a  Ardealului,  în  clocotul  cărora  a  vieţuit 
şi  a  lucrat  cu  spor  şi  pilduitoare  tragere  de  inimă.  Amănuntul  acesta 
imprimă  un  caracter  autoritativ  cărţii  de  faţă,  care  este  o  lucrare  de 
evocare  —  pe  temeiuri  documentare  arhivistice  —  a  unor  episoade, 
până  la  dânsul  lacunar  tratate,  din  trecutul  pe  cât  de  măreţ  pe-atât 
de  sbuciumat  al  şcoalelor  confesionale  ortodoxe  de  dincoace  de  munţi. 

Născut  la  31  Decemvrie  1858  în  Roşia  de  munte  (jud.  Alba), 
Enea  Hodoş,  fiul  renumitului  avocat  şi  luptător  ardelean  Dr.  Iosif 
Hodoş  şi  al  soţiei  sale  Ana  n,  Balint,  şi-a  făcut  studiile  primare  în 
orăşelele  moţeşti  Roşia,  Baiadecriş  şl  Brad,  iar  cele  liceale  în  Braşov 
şi  Blaj,  unde  a  trecut  (1877)  examenul  de  „maturitate"  (bacalaureatul). 
Desăvârşindu-şi  pregătirea  la  Facultăţile  de  Filosofic  şi  Litere  ale 
Universităţilor  din  Viena  şi  Budapesta,  în  urma  unul  examen  din 
limba  maghiară,  pe  care  l-a  făcut  împreună  cu  Septimiu  Albini  la 
Şcoala  normală  de  stat  din  Cluj,  a  fost  ales  în  toamna  anului  1886 
învăţător  la  Şcoala  civilă  de  fete  pe  care  Asociaţiunea  „Astra"  o  în¬ 
fiinţase  atunci  în  Sibiu. 

Trei  ani  mai  târziu  (1889)  trece  profesor  provizor  la  Institutul 
teologic-pedagogic  din  Caransebeş,  iar  în  1894  —  în  temeiul  „abso¬ 
lutoriului"  Facultăţii  de  Filosofie  şi  Litere  şi  al  examenului  regle¬ 
mentar  orânduit  de  forurile  bisericeşti  ale  Mitropoliei  Ardealului  — 
a  fost  titularizat  la  catedra  de  Limba  şi  Istoria  Literaturii  române  a 
aceleiaşi  înalte  şcoale  pedagogică-teologică,  unde  a  avut  colegi  pe 
Ştefan  Velovan,  Patriciu  Drăgălina,  Iosif  Bălan,  Dr.  Petru  Barbu,  ş- 
a.  Pensionâudu-se  după  18  ani  de  activitate  didactică,  în  vremea  pă¬ 
storirii  Mitropolitului  Ioan  Meţianu  (1908)  a  intrat  în  redacţia  foii 
„Telegraful  Român",  care  îi  încredinţase  redactarea  părţii  informative 
şi  revizuirea  corespondenţelor  trimise  spre  publicare  de  către  cola¬ 
boratorii  externi. 

Cărturar  zelos  şi  productiv,  dl  E.  H,  a  tipărit  — •  pe  lângă  nu- 
măroase  manuale  de  curs  primar  şi  normal  —  un  bogat  material  def 
literatură  poporală  în  versuri  şi  proză  (4  voi.,  epuisate),  „Biblioteca  f 
Noastră"  (colecţie  de  scrieri  literare,  pedagogice,  etc.),  „Mic  Dicţionar 
român  de  neologisme"  (p.  216),  „Schiţe  umoristice"  (p.  128,  epuisat), 
„Scrisori"  (p.  128),  „O  viaţă  de  luptă"  din  vechiul  şi  vestitul  Zarand 
(p.  152),  „Literatura  Zilei"  (p.  180),  etc.  La  acestea  se  adaugă  nenu¬ 
mărate  articole  de  ziare  şi  reviste,  precum  şi  studiul  întitulat  „Din. 
corespondenţa  lui  Simeon  Bărnuţiu  şi  a  contemporanilor  săi",  apărut 
recent  în  Biblioteca  Institutului  de  Istorie  naţională  de  pe  lângă  Uni¬ 
versitatea  Daciei  Superioare  din  Cluj-Sibiu  (voi.  XIV). 

Cea  mai  proaspătă  carte  a  dlui  E.  H„  întitulată  Cercetări,  re¬ 
memorează  activitatea  Senatului  şcolar  al  Consistoruîui  Arhidiecezan. 
din  Sibiu,  între  anii  1876 — 80,  pe  baza  documentelor  selecţionate  din 
arhiva  noastră  mitropolitană,  întregite  la  unele  capitole  cu  lămuriri 
şi  amănunte  extrase  din  „Telegraful  Român"  şi  din  alte  publicaţii,- 
Galeria  aşanumiţiior  „anteiuptători"  naţionali  români  din  Ardeal  re¬ 
învie  în  scrisul  său  domol  şi  bine  gândit,  ca  şi  atâtea  figuri  sinistre 
din  rândurile  adversarilor  lor  declaraţi,  străini  sau  înstrăinaţi  de  limba 
şi  legea  noastră  străbună. 

„Cercetările"  dlui  E.  H,  purced  dela  situaţia  şcoalei  româneşti 
sub  Mitropolitul  Andreiu  Şaguna,  evocă  figura  doctorului  Pavel  Vasid 
şi  atitudinea  sa  faţă  de  aceeaşi  şcoală  românească,  pentru  a  se  opri 
apoi  asupra  institutelor  noastre  de  învăţătură  şi  educaţie  ortodoxă 
din  Braşov  şi  Brad.  Unele  amănunte,  parţial  necunoscute,  despre 
iospectorii  şcolari  unguri,  şcoalele  poporale  ortodoxe,  conlucrarea 
dintre  ortodocşi  şi  uniţi,  desnaţionalizarea  prin  şcoală  şi  despre  ma¬ 
nualele  şcolare  oprite,  întind  punte  de  legătură  spre  lucrările  Sena¬ 
tului  şcolar  şi  ale  Sinoadelor  eparhiale  din  anii  1876 — 80.  Studiul 
continuă  apoi  cu  examinarea  Regulamentelor  şcolare  pentru  Seminar, 
cursurile  secundare  şl  inspecţii,  fondul  de  pensii  al  învăţătorilor,  con¬ 
ferinţele  şi  reuniunile  învăţătoreşti,  şcoalele  „civile"  româneşti,  comu¬ 
nitatea  de  avere  din  Sibiu,  comisiile  şcolare  permanente  şi  grădinile 
şcolare. 

Materialul  abundent  şi  riguros  selecţionat  pe  care-1  pune  la  con¬ 
tribuţie  în  cele  18  capitole  dense  ale  lucrării,  este  augmentat  cu  cinci 
anexe  documentare  din  cele  mai  elocvente  pentru  înţelegerea  corectă 
a  unor  stări  de  lucruri  semnalate  mai  ‘nainte.  Peste  patruzeci  de 
ilustraţii  sunt  presărate  în  text.  Un  indice  de  nume,  întocmit  după 
toate  regulele  cărturăriei  înnalte,  încheie  această  lucrare  valoroasă, 
pe  care  venerabilul  autor  o  vrea  să  fie  o  invitaţie  pentru  cei  com¬ 
petenţi  de-a  purcede  fără  preget  Ia  descifrarea  şi  valorificarea  bătrâ¬ 
nelor  hârtii  uitate  prin  arhivele  noastre. 

Dr.  GRIGORIE  T.  MARCU 


Preot  Dr.  Livia  Stan,  Profesor  la  Academia  teologică  „Andre- 
iană“  !  ONTOLOGIA  JURIS  („Seria  Teofogică"  nr.  25),  Sibiu,  Ti¬ 
pografia  Arhidiecezană  1943,  p.  204.  Preţul  Lei  300. — 

Păr.  Dr.  L.  S.  este  un  virtuos  al  gândirii  juridice  —  şi  lucrul 
acesta  ţinem  să-l  mărturisim  nu  numai  determinaţi  de  preţuirea  cu 
care  ne  simţim  îndatoraţi  faţă  de  eminentul  profesor  de  Drept  bi¬ 
sericesc  dela  prima  şcoală  teologică  a  Ardealului  ortodox,  ci  mai  ales 
în  urma  lecturii  atente  a  celei  mai  recente  dintre  cărţile  sale.  Intr'a- 
devăr  —  şi  cu  adevărat,  împotriva  adevărului,  cum  spune  Scriptura, 
n’avem  nici  o  putere,  dar  inepuisabile  puteri  pentru  adevăr  —  dacă  lu¬ 
crările  anterioare  ale  osârduitorului  nostru  coleg,  şi  mai  cu  osebire 
masivul  tratat  istoric-canonic  Mirenii  în  Biserică,  reprezintă  o  măr¬ 
turie  eclatantă  a  erudiţiei  specialistului,  apoi  Ontologia  Juris  ne  oferă 
măsura  exactă  a  posibilităţilor  gânditorului. 

Grea  fără  a  fi  greoaie  şi  profundă  fără  a-ţi  rezerva  surprizele 
descuraja nte  ale  unor  profunzimi  impenetrabile,  această  lucrare  ni- 
zueşte  să  cerceteze,  cu  mijloace  ştiinţifice,  realitatea  pe  care  o  repre¬ 
zintă  ideea  de  Drept  şi  să  determine  valoarea  pe  care  o  include  ea. 
încercarea  este  destul  de  dificilă  pentru  ca  cititorul  lipsit  de-o  te¬ 
meinică  pregătire  în  materie  —  şi  recenzentul  ei  ocazional  revendică 
ferm  un  loc  în  rândurile  acestora  —  să  se  dea  bătut  înainte  de-a  fi 
mântuit  lectura  cărţii.  Constatarea  aceasta,  departe  de-a  diminua  uti¬ 
litatea  —  şi  cu  atât  mai  puţin  valoarea  —  lucrării,  o  recomandă  stă¬ 
ruitor  atenţiunii  şi  preocupărilor  juriştilor  de  vocaţie  mai  ales,  şi 
mai  puţin  a  celor  de  „carieră".  Pentru  aceştia  din  urmă,  pentru 
deprinderile  lor  discutabile,  în  treacăt  fie  spus,  autorul  nu  nutreşte 
simţăminte  prea  măgulitoare. 

Deprecierea  ideii  de  Drept,  care  în  concepţia  sa  îmbracă  dimen¬ 
siuni  intangibile,  degradarea  ei  la  nivelul  mizer  al  unor  târgueli  jos¬ 
nice  dar  opulente  sub  raportul  rentabilităţii  profesionale,  întâlnesc 
în  verbul  tăios  al  Păr.  L.  S.  un  adversar  pe  cât  de  temut  prin  inci¬ 
sivitatea  sa  necruţătoare,  pe-atât  de  iredutabil.  De  aceea  constatările 
pe  cari  le  face  şi  încheierile  la  cari  ajunge  Păr.  L.  S.  merită  întreaga 
noastră  atenţiune. 

Cu  privire  la  cele  dintâi  —  pentru  a  nu  prelungi  inutil  discuţia 

■anei  cărţi  care  se  citeşte  cu  capul  răziraat  în  palme  şi  cu  creionul 
la'ndemână  —  autorul  ne  încredinţează  că  teoriile  formulate  de  cer¬ 
cetătorii  laici  referitor  la  ideea  de  Drept  sunt  atât  de  contradictorii 
şi  de  fragile,  încât  din  diversitatea  lor  se  desprinde  convingerea  că 
lumea  nu-şi  poate  da  seama  în  mod  precis  ce  trebue  să  se  înţeleagă 
prin  Drept  şl  că,  prin  urmare,  cazna  teoreticienilor  lui,  cu  toate  bunele 
intenţii  cari  zac  la  obârşia  Întreprinderilor  iniţiate  de  aceştia,  este 
dacă  nu  deadreptul  inutilă,  cel  puţin  pricinuitoare  de  confuzii  re¬ 
gretabile. 

In  desacord  mărturisit  cu  ei,  Păr.  L.  S.  studiază  ideea  de  Drept, 
existenţa  sau  ontologia  Dreptului,  cu  specială  consideraţiune  la  ideea 
de  Bine.  Acesta  din  urmă  reprezentând  cea  mai  înnaltă  valoare  spre 
care  râvneşte  neodihnitul  spirit  omenesc,  un  fel  de  „valoarea  valorilor1', 
aşa  dar  întruchipând  forţa  suverană  a  Adevărului  —  care  este  o 
realitate  ce  nu  cuprinde  în  sine  nici  o  contrazicere  —  rezultă  că  „Dreptul 
este  conformitatea  (noi  am  zice :  „conformarea")  cu  adevărul  în 
ordinea  juridică “  (p.  193).  Dar  Binele  şi  Adevărul  nu  răsar  din  spi¬ 
ritul  nostru.  Ele  vin  dinafară,  ele  îşi  au  reazimul  ontic  într'un  spirit 
diferit  de  spiritul  nostru  şi  superior  lui.  Acest  spirit  nu  poate  fi 
altul  decât  supremul  reazim  spiritual  al  existenţei  t  Dumnezeu  (cf.  p. 
189).  Prin  urmare  !  „Dreptul  este  conformitatea  cu  voinţa  lui  Dumnezeu 
în  ordinea  faptelor  şi  relaţiilor  omeneşti  externe,  libere  şi  conştiente, 
având  un  caracter  social “  (p.  201).  Conceput  în  chipul  acesta,  Dreptul 
poate  fi  —  irevocabil  —  forţa  ordonatoare  care  dirigueşte  lumea  pe 
căile  de  lumină  ale  Binelui  şi  Adevărului  obiectiv,  după  cari  ome¬ 
nirea  se  doreşte  cu  atâta  nespusă  ardoare.  Altfel,  nu  / 

Dr.  GRIGORIE  T.  MARCU 

rfi 

Ioan  G.  Savin,  Profesor  la  Facultatea  de  Teologie  din  Bucureştii 
APOLOGETICA.  Voi.  II.  Existenţa  lui  Dumnezeu.  Partea  II,  Probele  i 
cosmologică  şl  teleologică.  Bucureşti  Tipografia  Cărţilor  bisericeşti, 
1943,  p.  VIII4-274.  Preţul  Lei  400  — 

Continuând  —  cu  toate  greutăţile  tipăririi  —  împlinirea  pla¬ 
nului  măreţ  de  a  da  Teologiei  româneşti  un  tratat  complect  de  apo¬ 
logetică  ortodoxă,  dl  prof.  univ.  Ioan  G,  Savin  a  adăugat  un  spor 
considerabil  lucrării  dsale  prin  darea  la  lumină  a  părţii  a  doua  a 
volumului  II,  care  tratează  argumentele  cosmologic  şi  teleologic  pentru 
existenţa  lui  Dumnezeu. 

Potrivit  iconomiei  fireşti  a  temei  îmbrăţişate,  cartea  cuprinde 
două  mari  compartimente,  dintre  cari  primul  (p.  3 — 79)  se  ocupă  cu 
proba  cosmologică  în  cele  două  aspecte  sau  formulări  ale  sale,  şi 
anume  proba  mişcării  şi  proba  contingenţei.  Toate  problemele  în 
legătură  cu  aceste  probe,  sunt  tratate  în  amploarea  potrivită  arhitec¬ 
tonicei  simetrice  a  vastului  sistem  conceput  de  autor.  Credem  că  al 
IV-lea  capitol  i  Istoricul  argumentului  cosmologic,  era  mai  firesc  şi 
metodic  plasat  mai  spre  ’nceputul  compartimentului  din  care  face  parte. 

Mult  mai  amplu  e  compartimentul  dedicat  probei  teleologice 
(p.  83 — 274),  care  prezintă  următoarele  capitole:  I,  Argumentul  te¬ 
leologic  sau  fizico-teologic ;  II,  Argumentul  nomologic ;  III.  Argumentul 
teleologic  propriu  zis,  sau  al  finalităţii ;  IV.  Teleologie  şi  Disteleologie  f 
V,  Teleologia  istorică  şi  VI.  Istoricul  argumentului  teleologic.  Calitatea 
şi  valoarea  ştiinţifică  deosebită  a  expunerii  creşte  prin  prezenţa  unui 
capitol  cu  totul  nou  în  apologetica  ortodoxă  şi  foarte  rar  exploatat 
în  tratatele  de  apologetică  in  general:  Teleologia  istorică  (p.  198 — 252). 
In  pagini  deadreptul  atrăgătoare  şi  pline  de  miez,  autorul  arată  că 
existenţa  lui  Dumnezeu  este  de  o  evidenţă  covârşitoare  in  domeniul 
istoriei.  Acest  capitol  e  menit  să  hrănească  şi  întărească  convingerea 
neamurilor  în  realitatea  Proniei  divine  în  istorie  şi  cu  aceasta  să  ali¬ 
menteze  dinamismul  şi  optimismul  luptei  ce  purtăm  împotriva  celor 
mai  vajnici  tăgăduitori  ai  existenţei  Iui  Dumnezeu. 

Deşi  ici-colea  atitudinea  autorului  îmbracă  un  caracter  polemic, 
totuşi  faţă  de  sistemele  ştiinţifice  ostile  tezelor  teiste-spirituallste  ale 
creştinismului  eminentul  apologet  a  adoptat  o  poziţie  conciliantă,  stră- 
dulndu-se  să  subţieze  cât  mai  mult  antagonismul  dintre  acestea.  Acest 
lucru  l-a  săvârşit  autorul  chiar  şi  cu  problemele  faţă  de  care  vechile 
tratate  de  apologetică  erau  tranşante  şi  ireductibile.  Acolo  însă  unde 
a  trebuit,  autorul  a  luat  atitudinea  combativă  necesară.  Această  ati¬ 
tudine  conciliantă  constitue  una  din  notele  specifice  deosebitoare  faţă 
de  tratatele  maî  vechi  de  apologetică.  Ea  a  tins  spre  risipirea  atmo¬ 
sferei  de  suspiciune  şi  adversitate  creată  de  către  unii  neteologi  în 
jurul  disciplinei  respective. 

Valoarea  considerabilă  a  lucrării  constă  nu  numai  în  folosirea 
metodei  celei  mai  eficace:  combaterea  tezelor  duşmane  prin  temeiuri 
scoase  tocmai  din  tabăra  acestora,  ci  şi  în  faptul  că  aduce  unele 
puncte  noui  în  soluţionarea  unor  probleme  care  frământă  azi  gândirea 
creştină.  Deşi  autorul  tratează  problemele  curente  tuturor  tratatelor 
de  apologetică,  totuşi  lucrarea  excelează  prin  felul  personal  specific 
de  a  prezenta  şi  soluţiona  respectivele  probleme.  Ceea  ce  sporeşte  şi 
mai  mult  prestigiul  şi  valoarea  studiului  acestuia,  este  punerea  la 
punct  cu  cele  mai  recente  exigenţe  şi  noutăţi  ştiinţifice.  Ieşită  din 
peana  unui  teolog  şi  filosof  erudit,  lucrarea  se  bazează  pe  o  amplă 
orientare  şi  documentare  în  materie,  fiind  la  curent  cu  cele  mai  re¬ 
cente  rezultate  filosofice-ştiinţifice,  calitate  care  o  ridică  mai  presus 
de  tot  ceea  ce  s'a  scris  până  acum  la  noi  în  această  direcţie. 

Deşi  destinate  a  fi  în  primul  rând  manuale  didactice,  totuşi 
lucrările  apologetice  ale  dlui  prof.  Savin  n'au  nimic  din  rigiditatea 
şi  monotonia  manualelor.  Căci  expunerea  excelează  nu  numai  prin 
preciziune  şi  claritate,  ci  şi  prin  vioiciune  şi  avânt.  îmbrăcată  în 
vestmântul  unei  înalte  ţinute  ştiinţifice  şi  în  acela  al  unei  remarcabile 
subtilităţi  filosofice,  opera  apologetică  a  dlui  prof.  Savin  satisface  in¬ 
tegral  nevoile  actuale  ale  Teologiei  ortodoxe.  In  aceasta  constă  va¬ 
loarea  teologică-filosofică  excepţională  a  contribuţiei  bogate  a  auto- 

rului  în  domeniul  Apologeticei  româneşti,  care  şi-a  găsit  în  dânsul  re¬ 
prezentantul  actual  cel  mai  competent  şi  cel  mai  de  frunte, 

Împodobită  cu  calităţile  mai  sus  relevate,  importanţa  operei 
apologetice  a  dlui  prof.  Savin  depăşeşte  cadnfî'  strict  al  Teologiei, 
ea  având  o  considerabilă  însemnătate  şi  pentru  cultura  românească 
în  general.  Căci  opera  în  discuţie  nu  constitue  numai  umplerea  unui 
gol  aşa  de  mult  simţit  în  Teologia  ortodoxă,  ci  prin  fundamentarea 
şi  apărarea  adevărurilor  de  bază  ale  Ortodoxiei,  aduce  un  necontestat 
serviciu  culturii  autentic  româneşti,  care-şi  are  pârghia  de  căpetenie 
ancorată  în  credinţa  creştina.  Importanţa  ei  e  dublată  de  actualitatea 
ce  i-o  atribue  faptul  că  apare  în  vremea  celei  mai  pornite  duşmănii 
împotriva  religiei  creştine.  Alături  de  războiul  sfânt  pentru  cruce, 
ea  duce  războiul  intelectual  de  răpunere  solidă  a  tezelor  contrare 
creştinismului. 

Iată  tot  atâtea  calităţi  care  recomandă  dela  sine  lucrările  res¬ 
pective.  De  aceea  ele  nu  trebue  să  lipsească  din  biblioteca  nici  unui 
preot  şl  teolog  conştient  de  menirea  sa. 

Preot  Dr.  CORNELIU  SÂRBU 

Protopresbiter  Dr.  Petru  Rezuş,  Profesor  Ia  Academia  de  Teo¬ 
logie  din  Caransebeş  î  ŞTIINŢA,  MĂRTURISITOARE  DE  DUMNEZEU. 
O  încercare  de  filosofie  creştină  a  ştiinţei.  Caransebeş  1944,  p.  122. 

Părintele  Profesor  Petru  Rezuş  este  astăzi,  fără  putinţă  de  con¬ 
testare,  cel  mai  fecund  dintre  tinerii  teologi  români,  căci  a  izbutit 
In  ultimii  şase  ani  să  tipărească  nu  mai  puţin  de  unsprezece  lucrări 
de  proporţii  diferite,  dintre  care  cităm  în  deosebi  patru  tratate  spe¬ 
ciale  de  dogmatică :  Desvoltarea  dogmatică  (1938),  Tradiţia  dogmatică 
ortodoxă  (1939),  Aghiologia  ortodoxă  (1940)  şi  Despre  Duhul  Sfânt 
(1941),  precum  şf  un  important  Curs  de  Teologie  Fundamentală  (1942), 
pe  marginea  căruia  am  fi  dorit  încă  dela  apariţia  lui  să  facem  unele 
însemnări. 

Activitatea  aceasta  prodigioasă,  la  care  se  mai  adaugă  colabo¬ 
rarea  la  diferite  periodice  şf  redactarea  admirabilei  publicaţii  teologice 
Altarul  Banatului,  face  multă  cinste  Păr.  Prof.  Petru  Rezuş  şi  credem 
că-i  procură  multă  mulţumire  sufletească,  cum  numai  munca  intelec¬ 
tuală  fără  preget  şi  devotamentul  pentru  o  cauză  frumoasă  pot  procura 
astfel  de  mulţumire. 

Atras  la  început  mai  mult  spre  teologia  dogmatică,  Păr.  Prof. 
Petru  Rezuş  manifestă  în  ultima  vreme  din  ce  în  ce  mai  multă  pre¬ 
ferinţă  pentru  studiul  apologeticei,  mai  ales  pentru  acea  parte  a  apo¬ 
logeticei  care  are  atingeri  cu  ştiinţele  pozitive.  Aşa  cel  puţin  reiese 
din  ultimele  sale  lucrări,  dintre  care  ne  vom  ocupa  aici  de  cea  mai 
recentă  t  Ştiinţa,  mărturisitoare  de  Dumnezeu,  „o  încercare  de  filosofie 
creştină  a  ştiinţei",  cum  spune  însuşi  autorul  în  subtitlul  cărţii. 

De  sigur,  vechiul  proces  dintre  teologie  şf  ştiinţă  este  astăzi 
aproape  în  întregime  scos  de  pe  rol.  Se  găsesc  totuşi  şl  se  vor  găsi 

poate  totdeauna  motive  de  discuţie  între  teologi  de  o  parte,  oameni 
de  ştiinţă  şi  filosofi  de  altă  parte.  Ştiinţa  este  o  realitate  atât  de  im¬ 
portantă  în  vremea  noastră  şi  evoluţia  ei  atât  de  plină  de  surprize, 
încât  teologii  au  datoria  să  vegheze  necontenit,  combătând  greşelile 
faţă  de  teologie  ale  unora  dintre  oamenii  de  ştiinţă  sau  scoţând  din 
însuşi  progresul  ştiinţelor  argumente  în  favoarea  adevărurilor  creştine. 

Pentru  a  arăta  că  ştiinţa  este  „mărturisitoare  de  Dumnezeu",  Pâr. 
Prof.  Petru  Rezuş  întreprinde  în  lucrarea  de  care  ne  ocupăm  o  cer¬ 
cetare  de  ansamblu  asupra  structurii  intime,  metodologiei,  gnoseolo¬ 
giei  şi  moralei  ştiinţei,  raportându-le  la  religia  creştină.  După  o  in¬ 
troducere  tripartită,  în  care  găsim  rezumatul  desvoltărilor  ulterioare, 
autorul  îşi  expune  vederile  —  tot  in  formă  tripartită  —  tratând  despre : 
Ştiinţă  şi  filosofie,  Ştiinţă  şi  religie,  Ştiinţă  şi  morală,  fiecare  parte 
cuprinzând  Ia  rândul  său  câte  trei  capitole. 

In  ansamblul  ei,  cartea  aceasta  a  Păr.  Prof.  Petru  Rezuş  este  o 
sârguincioasâ  cercetare  a  posibilităţilor  ştiinţei  de  a  satisface  aspira¬ 
ţiile  noastre  adânci  de  cunoaştere  absolută  şi  de  guvernare  optimă  a 
conduitei.  Ştiinţa,  prin  minunatele  ei  progrese  din  epocile  modernă  şi 
contimporană,  a  stârnit  un  imens  entusiasm  printre  oamenii  de  ştiinţă 
şl  mai  ales  printre  vulgarizatorii  de  ştiinţă.  Ba  chiar  şi  în  masele  po¬ 
pulare  a  pătruns  nădejdea  că  ştiinţa  va  isbuti  să  deslege  toate  pro¬ 
blemele  lumii  şi  ale  vieţii  şi  va  face  ca  omenirea  să  fie  foarte  fericită. 
După  entusiasmul  începuturilor  a  venit  însă  desiluzia.  Oamenii  de 
ştiinţă  şi-au  dat  seama  de  limitele  raţiunii  omeneşti,  de  complexitatea 
realităţii  şi  de  pericolul  unei  ştiinţe  deslegate  de  spiritualitatea  cre¬ 
ştină.  Păr,  Prof.  Petru  Rezuş  expune  cu  lux  de  exemplificări  avata- 
rele  ştiinţei  moderne  •,  entusiasmul  dela  început  şi  înfrângerile  ulte¬ 
rioare,  iluziile  „raţiunii  autonome"  şi  eşecurile  „scientismului"  modern, 
pătrunderea  iraţionalului  în  ştiinţă  şi  incertitudinile  îngrijorătoare  ale 
ştiinţei  contimporane.  Stărue  asupra  sentimentului  din  ce  In  ce  mai 
limpede  al  savanţilor,  că  „ştiinţa  este  o  făptură  raţională  plăpândă  a 
omului,  care  are  mai  mult  decât  orice  creaţie  artificială  omenească 
nevoie  de  credinţă"  (p.  63)  şi  expune  mărturiile  din  ce  în  ce  mai 
strălucitoare  ale  ştiinţei  despre  existenţa  şi  acţiunea  lui  Dumnezeu  în 
lume,  precum  şi  atestările  limpezi  şi  hotărîte  ale  celor  mai  de  seamă 
savanţi  ai  lumii  cu  privire  la  credinţa  lor  în  Dumnezeu.  In  fine,  pune 
în  lumina  cuvenită  valoarea  morală  a  unei  ştiinţe  pătrunse  de  duh 
creştin,  în  contrast  cu  dezastrele  morale  produse  de  o  ştiinţă  necre¬ 
dincioasă.  Şi  toate  acestea  cu  deplină  competenţă  apologetica. 

Faţă  de  tratatele  obişnuite  de  apologetică,  tezele  principale  ale 
acestei  lucrări  nu  putem  spune  că  reprezintă  ceva  cu  totul  nou.  Au¬ 
torul  are  însă  meritul  de  a  fi  încercat  o  astfel  de  vedere  de  ansamblu 
a  problemelor  apologetice  în  legătură  cu  ştiinţa  şi  de  a  fi  pus  la  con¬ 
tribuţie  cele  mai  recente  cercetări  ştiinţifice.  Informaţia  sa,  extrem 
de  bogată,  e  formată,  ce-i  drept,  mai  ales  din  publicaţiile  ştiinţifice 
româneşti,  dar  nu  lasă  să-i  scape  nimic  din  ceea  ce  poate  contribui 

la  întărirea  credinţei.  E  de  remarcat  de  asemenea  verva  apologetică 
a  autorului,  vervă  care  merge  uneori  până  la  folosirea  verbului  tare. 
Tot  în  privinfa  formei,  ceva  mai  multă  artă  în  închegarea  materialului 
şi  renunţarea  la  unele  provincialisme  şi  cuvinte  de  formaţie  proprie 
ca  t  „ajungerile",  „desridicat",  „oponentă",  „lucră",  etc,,  ar  contribui 
la  răspândirea  scrisului  Păr.  Prof.  Petru  Rezuş  în  cercuri  din  ce  în 
ce  mai  largi.  De  asemenea,  nu  suntem  de  acord  cu  pesimismul  mani¬ 
festat  în  prefaţa  cărţii,  unde  găsim  fraze  ca  aceasta  t  „Surpriza  inven¬ 
tivităţii,  fronda  ingeniozităţii,  mândria  creativităţii  raţionale,  autonomia 
individului  imprimă  astăzi  o  pecete  din  ce  în  ce  mai  necredincioasă 
ştiinţei";  sau ;  „Oamenii  de  ştiinţă  nu-şi  mai  cultivă  sufletele  lor  cu 
flacăra  credinţei  mântuitoare";  ori  j  „Cultura  ştiinţifică  de  astăzi  ex¬ 
clude  —  cu  durere  trebue  s’o  spunem  —  cultura  religioasă.  Ştiinţa 
modernă  merge  vertiginos,  cu  toţi  adoratorii  ei,  spre  un  nou  pâgâ- 
nism,  mai  întunecat  şi  mai  barbar  decât  totdeauna".  Nu  suntem  de 
acord  cu  pesimismul  acestor  fraze,  pentru  că  înclinarea  crescândă  a 
oamenilor  de  ştiinţă  şi  a  filosofilor  din  ziua  de  azi  spre  credinţă  este 
un  lucru  îndeobşte  cunoscut.  Şi  chiar  restul  cărţii  Păr,  Prof.  Petru 
Rezuş  confirmă  felul  nostru  de  a  vedea,  în  deosebi  în  capitolul ;  „Măr¬ 
turisiri  de  credinţă  ale  savanţilor". 

De  sigur,  aceste  mici  observări  —  nu  observaţii  —  pornite  în 
chip  sincer  numai  din  dorinţa  de  mai  bine,  nu  scad  cu  nimic  admi¬ 
raţia  noastră  pentru  munca  neobosită  şi  spiritul  veşnic  treaz  al  Păr. 
Prof.  Petru  Rezuş,  care  prin  lucrările  tipărite  până  acum,  într'un  in¬ 
terval  de  timp  atât  de  scurt  şi  la  o  vârstă  atât  de  tânără,  se  înfăţi¬ 
şează  ca  o  mare  nădejde  a  teologiei  româneşti. 

Diacon  Dr,  EMILIAN  VASILESCU 

Preot  Eugen  Popa :  SPIRITUL  MORALEI,  Verificări  de  poziţii. 
Blaj  1944,  p.  152.  Preţul  Lei  200.— 

Este  un  răspuns  —  vrea  să  fie  —  dat  cărţii  dlui  prof.  Şerban  Io- 
nescu :  „Morala  ortodoxă  faţă  cu  celelalte  morale  confesionale"  şi  o 
pledoarie  —  vrea  să  fie  —  a  părţilor  vulnerabile  ale  moralei  romano- 
catolice.  Mărturisim  că  autorul  nu  ne-a  lăsat  măcar  impresia  de  a  fi 
ei  însuşi  convins  de  ceea  ce  susţine  t  pluteşte  pretutindeni  o  atmosferă 
artificială,  parcă  silită,  ca  la  comandă,  Ar  fi  făcut  o  operă  mult  mai 
folositoare  dacă  ar  fi  expus  sâmburele  pozitiv  al  moralei  catolice,  nu 
laturile  ei  de  umbră  şi  compromis.  Căci  ceea  ce  este  umbră  tot  umbră 
rămâne,  cu  tot  rafinamentul  argumentelor  ce  vor  să  ne  convingă 
că  e  lumină.  Spiritul  moralei  creştine  nu  e  nici  una  din  aceste  poziţii, 
pe  cari  autorul  le  „verifică".  Va  fi  existând  un  spirit  unitar  care 
face  ca  diversele  morale  confesionale  să  pară  totuşi  răsărite  din  acela  ş 
trunchiu !  el  însă  e  absent  din  ramificaţiile  pe  cari,  în  loc  să  le  taie 
ca  un  adevărat  grădinar,  Ie  îngrijeşte  cu  mare  scumpătate  autorul 
nostru,  deşi  fiind  greco- catolic  ar  putea  avea  o  poziţie  mai  indepen¬ 
dentă;  sau  poate  tocmai  de  aceea  se  arată  a  fi  mai  dependent  chiar 

şi  faţă  de  părerile  pe  cari  unii  teologi  catolici  au  indrăs-aeala  să  le 
critice.  De  aceea  se  arată  bine  informat  în  ce  priveşte  pe  apologeţi, 
dar  slab  Informat  în  ce  priveşte  sfinţii  Părinţi,  Sf.  Scriptură  şi  teolo¬ 
gia  opoziţionistă. 

N’avem  intenţia  să  coborâm  în  amănunte  j  e  destul  sâ  arătăm 
falsitatea  perspectivei  principale. 

In  primul  rând  e  conceptul  eronat  despre  natură  şi  despre  rapor¬ 
tul  dintre  natură  şi  supra-natură.  Autorul  ar  fi  folosit  mult  dacă 
ar  fi  citit  studiile  Părintelui  Dr.  D.  Stăniloae  în  această  privinţă.  Pe 
temeiul  ideii  de  „natură"  în  sens  catolic  se  ajunge  —  în  chip  inevi¬ 
tabil  —  la  postularea  unei  morale  naturale  depline,  pe  care  autorul 
o  susţine  şi  o  identifică  în  morala  lui  Arîstotel  (ca  mulţi  catolici). 
Morala  creştină  ar  fi  o  morală  supranaturală,  adică  morala  unei  ordini 
ce  „întrece  natura",  unui  „scop  mai  înalt  decât  cel  ce  corespunde 
firii"  (p,  46),  Un  fel  de  etaj  peste  parterul  moralei  naturale.  Nu  se 
dogmatizează  —  în  felul  acesta  —  morala  aristotelică  drept  criteriu 
al  moralei  naturale  şi  nu  este  în  raportul  dintre  natură  şi  supranatură 
rădăcina  din  care  răsaTe  despărţirea  moralei  naturale  de  cea  creştină 
şi  constituirea  ei  in  morală  autonomă  ?  Dacă  destinul  firesc  al  omului 
îşi  poate  găsi  expresie  într'o  morală  naturală  precreştină,  într’o  mo¬ 
rală  filosofică,  la  ce  mai  e  nevoie  de  o  morală  creştină?  Ceea  ce 
întrece  natura  poate  fi  cel  mult  năzuinţa  câtorva  „nebuni",  dar  nu  a 
omului  în  genere.  Iată  cum  umanismul,  care  se  opreşte  la  „om“  —  şi 
face  abstracţie  de  „creştin"  —  creşte  dintr’o  greşită  concepţie  catolică 
despre  natură,  cu  toate  consecinţele  pe  cari  le  trăim  astăzi. 

Pentru  noi,  nu  există  nici  o  morală  filosofică  - —  chiar  nici  cea 
aristotelică  —  pe  care  s’o  socotim  îndreptar  dogmatic  al  moralei  natu¬ 
rale,  pentru  simplul  motiv  că  starea  de  după  păcat  a  omenirii  nu  e 
o  stare  de  natură,  ci  una  de  boală,  de  slăbiciune  j  orice  morală  filo¬ 
sofică  cuprinde  numai  fragmente  de  adevăr,  nu  morala  naturală  in 
deplinătatea  ei.  Nici  una  nu  poate  sluji  de  temelie  „naturală"  moralei 
creştine.  Ci  unica  morală  ce  corespunde  firii  omeneşti,  destinului 
ce  ni  l-a  înscris  în  fire  prin  creaţie  Dumnezeu,  este  morala  creştină  : 
nu  există  un  om  deplin  în  afara  Creştinismului,  cum  susţine  autorul, 
ci  numai  un  om  nedeplin,  care  îşi  câştigă  deplinătatea  —  conformă 
firii  sale  —  numai  prin  Hristos.  Hristos  singur  este  „Omul"  şi  numai 
cel  ce  este  al  lui  Hristos  este  „om".  In  această  concepţie,  orice  ideal 
umanist,  dar  necreştin,  este  exclus  — -  iar  descreştinarea  omenirii  nu 
e  numai  renunţarea  la  o  ordine  ce  „întrece  natura"  şi  întoarcerea  la 
„omul  firii",  ci  e  renunţarea  la  însăşi  ordinea  naturii  umane  şi  rosto¬ 
golirea  în  haosul  rătăcirii,  în  neorânduiala  unei  „ordini"  nefireşti,  bolnave. 

Cine  meditează  asupra  acestor  deosebiri  principale  poate  să- şi 
dea  seama  şl  de  celelalte  consecinţe  cari  falsifică  morala  catolică,  pe 
care  autorul  nu  le  vede  şi  noi  n'avem  spaţiul  necesar  să  le  indicăm 
separat.  De  aici  vine  şi  raţionalismul  şi  legalismul  şi  cazuismul,  despre 
cari  autorul  vrea  să  ne  convingă  că  sunt  apariţii  necesare.  Incontestabil 

că  morala  creştină  nu  refuză  serviciile  raţiunii  şi  nici  nu  se  fereşte  a 
îndruma  viaţa  omenească  în  toate  aspectele  ei  concrete.  Dar  de  aici 
şi  până  la  cazuism  e  o  mare  distanţă.  Exemplele  ce  le  aduce  autorul 
sunt  suficient  de  compromiţătoare  spre  a  nu  ne  lăsa  nici  o  îndoială. 
„Vom  condamna  de  hoţ  pe  nenorocitul  muritor  de  foame,  când  toţi 
dela  care  cere  îşi  uită  principiul  iubirii  ?  “  (p.  91-92)  —  întreabă  autorul. 
Răspunde:  nu.  In  acest  caz  „hoţia"  e  admisă:  nu  e  păcat.  Tot  aşa  un 
servitor  care  primeşte  o  leafă  mică,  poate  să-şi  completeze  leafa  prin 
furt  dela  stăpân,  fără  nici  o  mustrare  de  conştiinţă.  Cine  nu-şl  dă 
seama  că  o  astfel  de  morală  nu  mai  e  evanghelică,  ci  talmudică  7  Cre¬ 
ştinismul  nu  mai  e  viaţă  nouă,  ci  un  cod  de  legi  care  se  acomodează 
după  socotelile  şi  chibzuelile  raţiunii.  Un  fel  de:  „uite  hoţu,  nu 
e  hoţu". 

Prin  aceasta  nu  vrem  să  respingem  morala  apuseană  în  toate 
elementele  ei,  ci  numai  în  punctele  vulnerabile  pe  care  autorul  le-ar 
vrea  transplantate  şi  la  noi.  Firea  românească  e  refractară  acestor 
concepţii.  Ea  nu  înţelege  morala  ca  o  tocmeală  a  raţiunii,  ci  ca  o  rân- 
duială  divină,  căreia  trebue  să  î  se  supună  spre  a  creşte  spre  „băr¬ 
bat  deplin"  după  asemănarea  lui  Iisus  Hristos. 

O  carte-răspuns :  o  carte-ecou  din  cărţile  Apusului.  Dar  un 
ecou  străin  de  meleagurile  scăldate  în  lumina  Ortodoxiei  ale  răsă¬ 
ritului.  Căci  orice  s'ar  zice :  lumina  tot  din  „mormântul"  Răsăritului 
&  i*  ii  sărit 

Diacon  NICOLAE  MLADIN 

Nicolae  Terchilă :  ISTORIA  FILOSOFIEI  („Seria  Didactica"  nr. 
12).  Sibiu,  Tipografia  Arhldiecezană  1943,  p.  452.  Preţul  Lei  350. — 

Cu  toată  vitregia  vremurilor,  omul  simte  nevoia  clipelor  de  re¬ 
confortate  sufletească.  Cele  mai  bune  prilejuri  de  meditaţie  odihni¬ 
toare  ni  le  oferă  cărţile,  orice  preocupare  ar  avea,  numai  să  fie  bune. 
Credem  că  pe  planul  întâi  se  situează  însă  cele  religioase  şi  filosofice. 
Ele  ne  dau  perspective  de  viaţă,  norme  de  conduită,  idealuri,  ne  în¬ 
deamnă  să  fim  mai  buni,  mai  umani.  Iată  de  ce  lucrarea  Păr.  Prof. 
Dr.  N.  T.,  „Istoria  Filosofiei",  este  cât  se  poate  de  bine  venită,  Inca- 
drându-se  de  altfel  organic  şi  necesar  în  literatura  filosofică  româ¬ 
nească.  Scrisă  la  îndemnul  înalt  Prea  Sfinţiei  Sale  Mitropolitului  Dr. 
Nicolae  Bălan  al  Ardealului  şi  publicată  în  biblioteca  „Seria  Didac¬ 
tică",  este  încă  o  mărturie  a  grijii  permanente  şl  multilaterale  a 
marelui  nostru  Ierarh  de  nevoile  sufleteşti  ale  păstoriţilor  Săi. 

„Istoria  Filosofiei"  este  o  traducere  revăzută  şi  completată  a  lu¬ 
crării  cu  acelaş  titlu,  întocmită  de  Dr.  Otto  Siebert.  Ea  cuprinde  cinci 
părţi,  ultima  aparţinând  traducătorului. 

Partea  I-a  tratează  filosofia  elino-romană,  împărţită  în  trei 
epoci :  dela  primele  începuturi  până  la  Aaaxagora,  Sofiştii  până  la 
Aristcrtel,  sistemele  postaristotelice  până  la  sfârşitul  neoplatonismului. 

Partea  Il-a  tratează  filosofia  creştină,  medievală,  patristica  şi 
scolastica. 

Partea  IlI-a  cuprinde  filosofia  modernă  î  dela  Bacon  de  Verulam 
până  la  Kant,  dela  Kant  la  Hegel. 

Partea  IV-a  .-Filosofia  după  Hegel  j  avântul  ştiinţelor  naturale  şi 
influinţa  lor  asupra  filosofiei ;  pozitivismul,  încercări  de  mari  sisteme 
independente  (Wundt,  Eucken,  Dilthey).,. 

Partea  V-a  tratează  filosofia  contimporană,  fenomenologia,  filo¬ 
sofia  vieţii,  existenţii,  religiunii,  filosofia  românească  —  sumar  —  şi  dis¬ 
ciplinele  filosofice.  Această  parte  aparţine  în  întregime  Păr,  Dr.  N.  T. 

Lucrarea  este  precedată  de  o  introducere,  în  care  se  arată  scopul 
şi  metoda  istoriei  filosofiei,  indicaţii  bibliografice,  începutul  şi  împăr¬ 
ţirea  istoriei  filosofiei. 

Fiecare  parte  a  cărţii  cuprinde  o  scurtă  caracterizare  generală 
şi  indicaţii  bibliografice. 

In  afară  de  partea  V-a,  filosofia  contimporană,  epoca  patristică, 
scolastică  şi  bibliografiile  sunt  întregite  de  traducător. 

La  sfârşit,  un  dicţionar  filosofic  aduce  reale  foloase  de  familia¬ 
rizare  şi  lămurire  a  termenilor  filosofici.  Sistematică,  concisă,  clară,  se 
citeşte  cu  multă  plăcere  şi  tot  atâta  profit,  de  specialişti  şi  iubitori  de 
filosofic  deopotrivă. 

Este  o  verigă  de  mare  cinste  în  lanţul  celorlalte  lucrări  ale  Păr. 
Prof.  Dr.  N.  T.  şi  credem  că  cei  ce  se  ostenesc  cu  citirea  ei,  nu  vor 
putea  decât  să  se  apropie  de  „Cel  ce  este  calea,  adevărul  şi  viata”, 
după  cum  doreşte  din  toată  inima  şi  autorul. 

Este  momentul  să  facem  aici,  cu  încuviinţare,  uz  de  o  informaţie 
oficială  foarte  îmbucurătoare,  şi  anume :  Par.  Prof,  Dr.  N.  T.  se  stră- 
dueşte  cu  traducerea  celebrului  „Tratat  de  psihologie  generală"  al 
Prof.  Dr.  Joseph  Geyser. 

II  cunoaştem  dârz  şi  senin,  ca  în  ciuda  vremii  să  poată  lucra 
cu  spor,  încât  aşteptăm  cu  plăcere  şi  această  lucrare. 

Proi.  SEPTIMIA  P.  GHERMAN 

ţ£ 

Hermann  Fabert  NEUE  WEGE  DER  PFARRERAUSBILDUN  G. 
Tiibingen,  Vig.  I.  C.  B.  Mohr  1943,  p.  48. 

De-o  vreme  încoace,  Biserica  protestantă  din  Germania  şi-a  aşe¬ 
zat  între  problemele  de  căpetenie  —  nu  fără  îngrijorare  —  educaţia 
cât  mai  pnevmatică  a  tinerilor  cari  vor  păşî  în  misiunea  preoţească. 
Şî  aceasta  dîn  următoarele  pricini,  pe  care  le  indică  autorul :  a)  Schim¬ 
bările  de  orientare  politică  din  Germania  reclamă  preoţi  cu  o  nouă 
vigoare ;  b)  Propaganda  intensă  catolică  favorită  de  pe  urma  noului 
concordat  cu  Reichul  german,  impune  arme  noui ;  şi  apoi,  c)  Biseri¬ 
cile  libere,  sectele  şi  micile  comunităţi  creştine  cari  încep  să  se  mişte, 
cer  o  mobilizare  integrală  a  puterii  clerului  protestant. 

Biserica  protestantă  şi-a  îndreptat  toată  grifa  în  direcţia  aceasta. 
S'a  scris  şi  s'a  vorbit  mult  pentru  o  nouă  orientare  în  formarea  preo¬ 
ţilor.  S’a  scris  în  special  în  revistele  de  cultură  teologică  protestantă 
Evangelische  Westfalen,  Allgemeine  Lutheranische  Kirchenzeitung, 
Monatschrift  fur  Pastor aliheologie,  Pastoralblătter,  Die  Dorfkirche, 
ş.  a.,  pe  care  le  citează  autorul  cărţii  de  care  ne  ocupăm. 

In  chestiunea  educaţiei  preoţilor  au  luat  atitudine  două  mişcări 
bisericeşti.  Una  „Berneuchener  Bewegung11  în  frunte  cu  Prof.  Stăhlin 
din  Miinster  şi  alta  „Die  Deutschen  Christen",  care  încă  din  1933  a  cerut 
ca  educaţia  preoţilor  să  se  facă  în  aşa  chip,  ca  ei  să  se  ştie  apropia 
cât  mai  mult  de  popor,  cu  scopul  de-a  se  forma  o  biserică  a  po¬ 
porului. 

Cartea  aceasta  pune  o  serie  întreagă  de  probleme  în  jurul  for¬ 
mării  de  preoţi  buni,  parte  cari  privesc  persoana  candidatului,  parte 
cari  privesc  educaţia  în  şcoalele  teologice,  adică  alegerea  şi  formarea 
tinerilor  în  Universitate.  La  intrarea  în  şcoală  tinerii  trebue  selec¬ 
ţionaţi  cu  severitate,  iar  în  cursul  studiilor  să  li  se  facă  o  educaţie 
cât  mai  duhovnicească  şi  orientată  către  o  bună  pastoraţie  Ia  ţară- 
Aceia  cari  arată  slăbiciuni  intelectuale  şi  mai  ales  morale,  trebuesc 
sfătuţi  să  plece  din  şcoală  înainte  de  terminarea  studiilor  teologice. 

Amintim  aici  una  dintre  opiniile  clerului  protestant,  pe  cea  a 
pastorului  Veller  din  Mainz-Brentzenheim,  care  stârneşte  pentru  o 
creştere  a  tinerilor  candidaţi  la  preoţie  în  Academii  teologice  puse  sub 
scutul  Bisericii  (Kirchlich-theologischen  Akademien).  Iată  ce  spune  el; 
„Formarea  teologilor  în  Universităţile  Statului  este  paguba  de  căpe¬ 
tenie  a  Bisericii  noastre  evanghelice.  Pentru  că  Universităţile  —  zice 
mai  departe  Veller  —  începând  cu  Renaşterea  şi  epoca  idealismului 
german,  sunt  străbătute  de  spiritul  umanist  şi  anticreştin.  Din  pricina 
aceasta,  ele  nu  pot  forma  teologi  creştini,  oameni  cari  trebuesc  să 
devină  odată  vehicule  ale  lui  Hristos“  (p.  25).  Asupra  acestui 
desiderat  vom  reveni  mai  pe  larg,  într'un  număr  viitor  al  revistei 
noastre. 

Cu  toate  opiniile  diferite  pe  care  le  citează  în  cartea  sa,  autorul 
evită  a  propune  o  autonomie  a  Institutelor  de  teologie,  numai  pentru 
motivul  ca  să  nu  se  creadă  că  Biserica  se  teme  de  adevărul  pentru 
care  se  osteneşte  ştiinţa  din  Universitate,  ca  şi  când  catedrele  Aca¬ 
demiilor  n'ar  putea  fi  cinstite  de  către  bărbaţi  de  marcă  ştilnţific- 
teologică.  Apoi  ca  o  anexă  la  acest  motiv  mai  arată  că  :  „Universităţile 
s'ar  vedea  silite  în  acest  scop,  în  chip  fatal,  de-a  lua  poziţie  ostilă 
faţă  de  Biserică  şi  să-şi  îndrumeze  toatăforientarea  ştiinţifică  împotriva 
Bisericii.  Aceasta  n'ar  fi  o  soluţie  —  încheie  autorul  —  căci  i-ar 
aduce  Bisericii  şi  mai  multe  griji 11  (p.  26).  Aici  trebue  să  facem 
o  constatare,  pe  care  de  altfel  au  făcut-o  mulţi  alţii  şi  sub  altă 
formă  :  nici  un  bărbat  de  ştiinţă  onestă  nu  s'a  declarat  împotriva  ade¬ 
vărurilor  Bisericii  creştine.  Aceia  care  au  făcut-o,  cad  în  categoria 
adevărului  exprimat  de  Bacon  de  Verulam :  „Multă  ştiinţă  apropiem 
pe  om  de  Dumnezeu,  iar  puţină  ştiinţă  îl  îndepărtează1*. 

Autorul  rămâne  pe  lângă  aceste  patru  puncte  s  1.  Modernizarea 
invăţământului  teologic  care  este  prea  orientat  spre  tradiţiile  vechi ; 
.2.  Concentrarea  materialului  de  învăţământ ;  3.  Diferenţierea  studiilor 
şi  4.  Ridicarea  puterii  de  randament  intelectual  a  studenţilor  teologi. 

Cu  un  cuvânt,  vrea  oameni  de  gândire  liberă,  oameni  de  opinie, 
vrea  personalităţi,  dar  rămâne  tot  pe  lângă  Facultăţile  de  teologie 
in  cadrele  Universităţilor. 

Frământarea  aceasta  a  Bisericii  protestante  din  Germania  în 
jurul  unei  orientări  noui  în  educaţia  clerului,  însemnează  că  începe 
să-şi  dea  seama  de  cerinţele  reale  şi  fundamentale  pe  cari  trebue  să 
le  întrunească  preoţimea,  lucru  care  la  noi  s'a  făcut  de  mult. 

Preot  NICOD1M  BELEA 

V  Prot.  Ion  Goron :  CUVINTE  CĂTRE  PREOŢI  („Cărţile  Vieţii” 
ar,  16).  Editura  Episcopiei  ort.  rom.  din  Cluj  1943,  p.  VIII-)- 108. 

Titlul  cărţii  ne-ar  ispiti  să  credem  că  regretatul  sfetnic  vlădicesc 
dela  Cluj,  Prot.  Ion  Goron,  a  scris  pe  seama  preoţilor  o  serie  de 
îndrumări  duhovniceşti  şi  pastorale  şi  le-a  destinat  slujitorilor  sfin¬ 
telor  altare.  Fără  îndoială  că  învăţătura  cărţii  este  adresată  preoţilor. 
Prefaţa  P.  Sf.  Episcop  Nicolae  Colan  ne  lămureşte  însă  că  înainte 
de-a  ajunge  slovele  acestea  spre  citire  preoţilor,  ele  au  făcut  lucrul 
pe  care-1  face  ploaia.  Ea  se  ridică  de  pe  pământ  pentru  ca  tot  aici 
să  se  întoarcă,  mărindu-i  puterea  de  fertilitate  de  fiecare  dată.  Aşa 
şi  aici  î  Cartea  cuprinde  18  meditaţii,  alcătuite  cu  vreme  şi  fără  vreme, 
ţinute  mal  întâi  studenţilor  Academiei  teologice  ortodoxe  din  Cluj  în 
cel  mai  bine  de  12  ani  de  duhovnlcie  ai  luminatului  Prot.  I.  G.  După 
ce  a  aşezat  cele  optsprezece  dospituri  în  aluatul  sufletului  tinerilor  ce 
se  duceau  către  preoţie,  acum  P.  Sf.  Episcop  Nicolae  al  Clujului, 
„păstrătorul  de  legi  şi  datini”,  de  dincolo  de  coama  dealului  îndoliat, 
tipăreşte  în  mănunchiu  aceste  meditaţii,  sub  titlul  de  mai  sus. 

Meditaţiile  acestea  vorbesc  despre  preot  şi  acţiunea  sa  în  mijlocul 

lumii. 

Mai  precis  despre  „sfinţirea  preotului,  renaşterea  lui  întro  altă 
viaţă  şi  tovărăşia  cu  Hristos”.  „Un  preot  nu  poate  umbla  decât  două 
drumuri  —  zice  autorul  —  drumul  celor  unsprezece  sau  drumul  lui 
Iuda”  (p.  14). 

Când  este  vorba  despre  acţiunea  preotului  in  lume,  dă  îndru¬ 
mare  tuturor  fraţilor  ca  să  se  împrietenească  cu  Hristos  şi  cu  cartea. 

Dacă  părăseşti  pe  aceşti  doi  prieteni,  repede  te  vor  părăsi  şi 
ei  pe  tine. 

Sunt  pagini  de  adâncă  frământare  sufletească.  Ele  scormonesc 
-conştiinţele,  înflăcărează  pentru  idealuri  înnalte  şi  deschid  orizonturi 
noui  pentru  lume  şi  viaţă. 

Regretatul  Consilier  eplscopesc  I.  G.,  care  era  un  îndrăgostit 
pentru  lucrul  Domnului,  iubea  tineretul  şi  preoţia.  Le- a  grăit  mult  în 
viaţă  şi  acum,  prin  cartea  aceasta,  grăieşte  din  nou.  S’o  citim  cu  toţii. 

Preot  NICODIM  BELEA 

Prot.  Dr.  Spiridon  Cândea  şi  Preot  Zosim  Oancea :  BUNE 
VESTIRI.  Predici.  Sibiu,  Tipografia  Oct.  L,  Veştemean  1944,  p,  510, 
Preţul  Lei  800. — 

Fără  a  dispreţul  câtuşi  de  puţin  tratatele  de  ştiinţă  teologică 
pură,  pe  cari  Sibiul  ortodox  i  le  pune  la  ’ndemână  cu  o  regularitate 
demnă  de  cel  mai  productiv,  pe  tărâmul  cărturăriei  savante,  dintre 
centrele  eparhiale  ortodoxe  române,  preoţimea  noastră  —  ştim  asta 
de  mult  şi  bine  —  şi-a  dorit  mereu  cărţi  de  predici  proaspete,  lucrate 
în  spiritul  treaz  al  pastoraţlel  actuale  şi  potrivit  necesităţilor  ei. 

Astăzi,  le  are,  aşa  cum  le-a  vrut :  si  multe,  şi  variate  ca  con¬ 
cepţie  şl  stil,  şi  bune.  Aradul  ortodox  i-a  oferit  două  :  Duhul  Ade¬ 
vărului,  de  distinsul  nostru  prieten  şi  colaborator  Păr.  Prof.  Dr.  Ua- 
rion  V.  Felea,  premiată  de  Academia  Română,  din  care  au  fost  mi¬ 
stuite  într'un  timp  record  două  ediţii ;  şi  Viaţa  în  Hristos,  de  Preotul 
Petru  Bogdan.  Cu  toate  că  le-am  ţinut  mereu  la  afişler  şi  am  scris 
despre  ele  la  rubrica  aceasta,  nu  putem  rezista  ispitei  de-a  sublinia 
cu  apăs  iniţiativa  luminatului  vlădică  arădan,  P.  Sf.  Episcop  Dr. 
Andreiu  Magieru,  care  zace  Ia  obârşia  lor.  Asta,  pe  lângă  destoinicia 
dovedită  a  autorilor. 

Contribuţiunea  teologilor  sibieni  la  sporirea  literaturii  omiletice 
nu  s'a  lăsat  aşteptată.  Curând  după  revirimentul  dela  Arad  a  apărut 
aici  masiva  carte  de  predici  întitulată  osebit  de  frumos  Bune  Vestiri. 
Ca  şi  suratele  ei  dela  hotarul  de  Vest,  cartea  aceasta  este  rodul  unor 
experienţe  ale  genului  unanim  apreciate  de  toţi  cei  ce  i-au  văzut  la 
amvon  pe  autorii  ei.  Amândoi  posedă,  pe  lângă  o  pregătire  de  spe¬ 
cialitate  din  cele  mai  îngrijite,  rutina  absolut  necesară  ducerii  la  bun 
sfârşit  a  unei  întreprinderi  de  natura  aceasta,  pe  care  noi  o  consi¬ 
derăm  extrem  de  dificilă.  Cunoaştem  destui  virtuoşi  ai  oratoriei 
bisericeşti  cari  n'au  avut  succes  cu  predicile  tipărite.  Iar  inversa 
acestei  situaţii  este  tot  atât  de  adevărată. 

Păr.  Sp.  C.  şi  Pâr.  Z.  0.  au  trecut  cu  laudă  acest  examen,  şi  în 
faţa  altarului,  şi  la  masa  de  lucru.  Cele  60  de  predici  (Cândea  s  28; 
Oancea;  32)  înmănunchiate  în  Bune  Vestiri  sunt  vii  şi  suculente. 
Amplificate  sau  nu,  citite  în  taină  sau  cu  glas  înnalt,  ele  mişcă  şi 
instruesc,  răscolesc  şi  reconfortează,  luminează  mint;a  şi  determină 
atitudini  conforme  cu  voia  Celui  ce- a  voit  şi  a  făcut  atâta  bine  lumii 
ca  nimeni  pe  lume.  Sunt  predici  de  esenţă  tare,  de  sfat  luminat,  de 
exemplificări  edificatoare  şi  pe  alocuri  de  încântătoare  răpiri  de  gând. 
In  fiecare  şl  în  toate  laolaltă,  Hristos  este  rugul  din  care  se  ridică 
vâlvătăile  harului  restaurator  în  belşugul  de  viaţă  duhovnicească  a 
tuturor  cugetelor  descumpănite  de  păcat,  a  tuturor  frunţilor  îngre¬ 
unate  de  întunecările  veacului,  unicul  nume  mal  presus  de  orice 
nume  întru  care  ni  s’a  dat  nouă  putinţa  de-a  ne  înveşnici  existenţa 
mântuindu-ne. 

Le  ştim  pornite  la  propovăduire:  o  parte  considerabilă  din 
exemplarele  tipărite  au  răsbătut  pânâ’n  cele  mai  ferite  sate,  cu  toate 

neajunsurile  pe  cart  le  întâmpină  astăzi,  din  pricini  de  toţi  ştiute, 
circulaţia  corespondenţei  poştale. 

Am  mai  vrea  ceva :  Să  auzim  că  ele  fac  să  răsune  amvoanele 
de  pretutindenea. 

E  cea  mai  preţioasă  favoare  ce  i  se  poate  face  unei  cărţi  de 
valoarea  snopului  de  predici  hristocentrice  şi  hristofore  cuprinse  ’ntre 
scoarţele  cărţii  Bune  Vestiri,  împodobite  de  caligrafia  Părintelui  Ar- 
senie  dela  Mănăstirea  Brâncoveanu, 

Dr.  GRIG0R1E  T,  MARCU 

© 

Preot  D.  Iliescu-Palanca:  PREDICILE  ŞI  PANEGIRICELE  LUI 
IHE  MINIATIS.  Traducere  din  limba  greacă.  Bucureşti,  Editura  „Pă¬ 
storul  Creştin  Ortodox”  1944,  p.  636,  Preţul  Lei  950. — 

„Predicile  şl  panegiricele  iui  Ilie  Miniatis”  este  titlul  celui  de  al 
doilea  volum  din  „Viaţa  şi  opera  lui  Ilie  Miniatis”,  ieşit  de  sub  tipar 
prin  munca  şi  străduinţa  neobositului  profesor  Părintele  D.  lliescu- 
Falanca,  din  dorinţa  de  a  fi  de  folos  fraţilor  împreună  slujitori  la 
altarele  Bisericii  lui  Hristos. 

Ilie  Minîat,  gloria  Bisericii  ortodoxe  după  sf.  loan  Gură- de- Aur, 
îşi  începu  cariera  de  predicator  fiind  încă  foarte  tânăr  şi  datorită 
geniului  său,  minunatelor  sale  calităţi,  precum  şi  înclinărilor  naturale,  a 
ajuns  în  scurtă  vreme  la  mare  renume.  „A  lăuda  pe  Părintele  Meniate 
după  merite  este  necesitate  de  un  alt  Meniate”,  scria  unul  din  tra¬ 
ducătorii  săi. 

Predicile  sale  strecoară  în  inima  cititorului  întristarea  lui  lisus 
din  grădina  Ghetsimani,  ori  cea  din  Vinerea  Patimilor,  sau  umplu 
sufletul  de  bucuria  Apostolilor,  ca  cele  dela  Dumineca  învierii  sau 
Praznicul  înălţării.  Unele  lămuresc  adevăruri  de  credinţă,  altele  întăresc 
în  credinţă,  nădejde  şi  dragoste  şi  iarăşi  altele  combat  cu  multă  vehe¬ 
menţă  şi  cutezanţă  păcatul,  înfăţişându-1  în  toată  grozăvia  lui.  Pane¬ 
giricele,  aproape  toate  în  cinstea  Născătoarei  de  Dumnezeu,  sunt  de 
o  frumuseţe  neîntrecută. 

Ilie  Miniatis  era  un  profund  cunoscător  al  Sf.  Scripturi  şl  al  sf. 
Părinţi,  căci  predicile  sale  abundă  de  argumente  din  Sf.  Scriptură  şl 
sf.  Părinţi,  la  care  se  adaugă  cele  luate  din  istorie,  filosofie,  ştiinţă 
şi  literatura  universală,  tot  atâtea  dovezi  ale  temeinicei  culturi  pe  care 
şi-a  însuşit-o.  Prin  sublimitatea  ideilor,  vioiciunea  stilului  popular,  bo¬ 
găţia  imaginilor  şl  extraordinara  sa  elocvenţă,  isbutea  să  mişte  inimile 
ascultătorilor. 

Datorită  atâtor  calităţi,  predicile  lui  au  ajuns  curând  după  moar¬ 
tea  sa  prematură  —  la  45  ani  —  să  se  răspândească  în  toată  Biserica, 
nu  numai  în  Răsărit,  ci  chiar  şi  în  Apus.  La  noi,  apar  pentru  prima 
dată  în  1742,  în  traducerea  Mitropolitului  Neofit.  De  atunci  şi  până 
azi  au  apărut  în  mai  multe  ediţii  scoase  de  diferiţi  traducători,  iar 
ediţia  de  faţă  —  a  cincia  —  este  cea  a  Pâr.  Prof.  D.  Iliescu-Palanca. 

P.  C.  Sa  şi-a  luat  osteneala  să  ni-1  prezinte  pe  Ilie  Minîatis 
într'o  lucrare  îa  trei  volume:  1.  Viaţa  şi  opera  lui  Ilie  Miniatis,  II. 
Predicile  şi  panegiricele,  şi  III.  Piatra  scandalului  (în  curs  de  apariţie). 

Volumul  II:  „Predicile  şi  panegiricele  lui  Ilie  Miniatis"  este 
împărţit  în  cinci  părţi  şi  cuprinde  următoarele  cicluri  de  predici:  1. 
Predici  în  Postul  Mare,  2.  Predici  la  diferite  praznice  şi  sărbători,  3. 
Predici  pentru  diferite  trebuinţe,  4,  Panegirice  la  sărbătorile  Născă¬ 
toarei  de  Dumnezeu  şi  la  înălţarea  Domnului,  şi  5.  Predici  noui  (ace¬ 
stea  apar  în  limba  româna  pentru  prima  dată  în  traducerea  de  faţă). 

De  sigur  traducerea  de  acum  este  superioară  celorlalte  prin 
limba  curat  românească,  lipsită  de  neologisme,  unul  din  păcatele  tra¬ 
ducerilor  anterioare,  prin  stilul  natural  şi  vioiu  ce  o  face  plăcută  la 
citit  şi  uşoară  la  înţeles. 

Recomandăm  cu  toată  dragostea  fraţilor  împreună  slujitori  şi 
propovăduitori  ai  Evangheliei  lui  Hristos  predicile  marelui  purtător  al 
Cuvântului  dumnezeesc,  Ilie  Minatis,  în  traducerea  Păr.  Prof.  D.  Iliescu- 
Palanca  şi  totodată  sfătuim  pe  cucernicii  creştini  să  le  citească  cu 
toată  râvna  ce  o  datoresc  lucrului  lui  Dumnezeu.  Ele  sunt,  atât  pentru 
preoţi  în  păstorirea  turmei  încredinţată  lor  cât  şl  pentru  creştini  în 
conduita  lor  de  toate  zilele,  ceea  ce  a  fost  pentru  Israeliţi  stâlpul  de 
foc  în  pustie. 

Luându-le  ca  pildă,  preoţii  vor  afla  în  predicile  lui  Miniatis  nu 
numai  lumina  Cuvântului,  o  bună  aplicare  a  textelor  Sf.  Scripturi, 
modele  de  predici  făcute  după  regulele  Omileticei,  ci  vor  putea  sa 
soarbă  din  ele  râvna  inimii,  lumina  minţii  şi  putere  de  cuvânt  limbii, 
ca  astfel  să  poată  înfăţişa  turmei  păstorite  cu  mai  multă  tărie  urâciu¬ 
nea  viciului  şi  frumuseţea  virtuţii,  făcând  pe  ascultători  să  fugă  de 
rău  şi  să  îndrăgească  binele  şi  astfel  bunii  credincioşi  să  devină 
creştini  desăvârşiţi. 

Părintele  TOMA 


•$> 


Preot  Dr.  Teodor  Bodogae,  Profesor  Ia  Academia  teologică  „An- 
dreiană"  :  DIN  ISTORIA  BISERICII  ORTODOXE  DE  ACUM  300  ANI. 
Consideraţiuni  istorice  în  legătură  cu  Sinodul  dela  Iaşi  („Seria  Di¬ 
dactică"  nr.  13).  Sibiu,  Tipografia  Arhidiecezană  1943,  p,  IV— |— 156. 
Preţul  Lei  250.  — - 

Cea  mai  proaspătă  lucrare  a  colegului  şi  colaboratorului  nostru 
Păr.  Prof.  Dr,  T,  B.,  se  orândueşte  în  şiragul  număroaselor  studii  şi 
articole  prilejuite  de  comemorarea  împlinirii  a  trei  veacuri  dela  Si¬ 
nodul  panortodox  din  Iaşi  (1642),  care  a  revizuit  şi  definit  prin  ce¬ 
lebra  Mărturisirea  ortodoxă  poziţia  Bisericii  dreptcredincioase  faţă  de 
protestantism  şi  romano-catolicism.  Autorul  ei,  renumitul  mitropolit 
de  viţă  românească  Petru  Movilă  al  Kiewului  (1633 — 1646),  domină 
toate  compartimentele  lucrării,  aşa  cum  a  dominat  vremea  sa. 

Cult,  energic,  cu  relaţii  întinse  şi  preţioase  în  cercurile  influente 
de-atunci  datorită  obârşiei  sale  voevodale  şi  aleselor  însuşiri  cu  cari 

l-a  înzestrat  Dumnezeu,  Mitropolitul  Petru  Movilă  este  restauratorul 
prestigiului  Ortodoxiei  răsăritene,  simţitor  sdruncinat  de  expansiunea 
semllunei  şi  de  intrigile  iezuiţilor  şi  ale  protestanţilor.  Datorită  abi¬ 
lităţii  sale  de-atâtea  ori  dovedită,  Biserica  dreptcredincioasă  poloneză 
şi-a  câştigat  o  situaţie  de  drept  trainică,  iar  Ortodoxia  ecumenică  a 
isbutit  să  neutralizeze  concurenţa  neloială  ce  i-o  făceau  emisarii 
amintitelor  confesiuni  creştine. 

Studiul  Păr.  T.  B.,  care  musteşte  de  date  istorice,  măsoară  cu 
preciziune  calea  străbătută  de  Biserica  ortodoxă  răsăriteană  sub  im¬ 
pulsul  acestui  ierarh  providenţial.  Citirea  lui  ne  înlesneşte  cunoaşterea 
aprofundată  a  unei  figuri  ortodoxe  care  a  colectat  prinoasele  admi¬ 
raţiei  şi  preţuirii  optime  a  atâtor  nume  mari  de  istoriografi  străini 
de  spiţa  noastră  românească. 

Dr.  GRIGORIE  T.  MARCU 

Dr.  N.  C.  Paulescu:  FIZIOLOGIE  FILOSOFICĂ.  I.  Noţiunile 
„ suflet “  şi  „ Dumnezeu “  în  Fiziologie,  Ediţie  îngrijită  de  Dr.  V.  Trifu. 
Bucureşti,  Fundaţia  regală  pentru  literatură  şi  artă  1944,  p.  278. 
Preţul  Lei  500.— 

Iată  o  carte  pe  care  o  aşteptam  de  mult.  Nicolae  Paulescu,  cu 
figura  lui  senină  de  aristocrat  al  spiritului,  este  cu  adevărat  savantul 
reprezentativ  al  duhului  românesc.  El  ar  trebui  să  fie  spiritul  tutelar 
al  învăţământului  românesc  de  toate  gradele.  El  a  arătat  calea  pe 
care  trebue  să  păşească  ştiinţa  românească,  dacă  vrea  să  slujească 
neamul;  o  ştiinţă  creatoare,  nu  o  ştiinţă- imitaţie  servilă.  De  aceea 
editarea  acestui  prim  volum  din  Fiziologia  filosofică  este  un  dar  deo¬ 
sebit  de  preţios,  pentru  care  Fundaţiile  regale  merită  toată  lauda,  iar 
dl  docent  Dr.  V,  Trifu  recunoştinţa  noastră.  De  altfel,  nu  era  nimeni 
mai  indicat  decât  dl  Dr.  V.  Trifu  —  cel  mai  apropiat  colaborator  al 
lui  Paulescu  —  pentru  a  ne  prezenta  viaţa  şi  opera  acestui  învăţat, 
care  este  o  mândrie  a  ştiinţei  româneşti,  E  o  carte  pe  care  ar  trebui 
s'o  citească  orice  intelectual  care  nu  şi-a  uitat  neamul  din  care  s'a 
născut. 

Prefaţa  Doctorului  V.  Trifu  (p.  5 — 61)  prezintă  activitatea  prof. 
N,  C.  Paulescu  în  diferitele  ei  aspecte :  activitatea  ştiinţifica  de  o  bo¬ 
găţie  şl  o  inventivitate  uimitoare  (în  special,  descoperirea  tratamen¬ 
tului  ştiinţific  al  diabetului:  pancreina),  Paulescu -profesorul,  Paulescu- 
„cel  mai  mare  interpret  ştiinţific  ai  divinităţii  prin  studiul  feno¬ 
menelor  vitale"  (p.  31),  Paulescu-formulator  al  unei  morale  ştiin¬ 
ţifice  (care  e  însăşi  morala  creştină),  Paulescu-fiu  al  Bisericii,  Pau¬ 
lescu- medicul,  Paulescu-fondatorul  naţionalismului  creştin,  Paulescu- 
luptător  împotriva  iudaismului,  francmasoneriei,  magiei  şi  spiritis¬ 
mului,  etc.  Din  rândurile  acestea  —  scrise  cu  competenţă  şi  căl¬ 
dură  —  se  conturează  personalitatea  prof.  Paulescu  în  toată  com¬ 
plexitatea,  dar  şi  în  toată  puritatea  creştină  a  sufletului  lui. 

Urmează  apoi  mai  multe  lecţii,  cari  converg  toate  spre  demon¬ 
strarea  existenţei  sufletului  şl  a  lui  Dumnezeu  pe  temeiul  Fiziologiei : 

„Finalitatea  in  Biologie ;  Materialismul :  Suflet  şi  Dumnezeu  ;  Ideea  de 
Dumnezeu  în  Ştiinţă".  La  Anexe  se  adaogă :  Definiţia  Fiziologiei,, 
Metoda  experimentală,  Generaţia  spontanee  şi  Darwinismul  în  faţa 
metodei  experimentale,  Stilul  lucrărilor  fiziologice  şi  patru  răspunsuri 
la  critica  dlor  N.  Leon  şi  D.  Voinov  in  legătură  cu  Darwinismul. 

Argumentarea  se  poate  schiţa  în  următoarele  propoziţiuni :  Ca¬ 
racteristica  vieţii'  e  finalitatea  imanentă ;  ea  nu  s'a  născut  din  materie 
şi  nici  nu  e  rezultatul  fortuit  al  împrejurărilor  (evoluţionismul  nu  e 
valabil) ;  aşa  dar :  agentul  finalităţii  interne  este  sufletul  —  şi  cauza 
primară  a  vieţii  este  Dumnezeu. 

Stilul  lui  Paulescu  e  de  limpezimi  clasice ;  argumentaţia  e  întot¬ 
deauna  riguros  ştiinţifică.  Toată  cartea  e  o  mărturie  clară,  senină, 
înaltă,  convingătoare  despre  armonia  dintre  ştiinţă  şi  credinţă.  E  un. 
isvor  ce  curge  din  regiunile  pure  ale  cugetării  nepărtinitoare  spre  a 
hrăni  setea  de  ştiinţă  a  sufletului  omenesc.  E  tributul  de  adorare  a 
ştiinţei  vieţii  adus  Aceluia  ce  este  Autorul  vieţii. 

Cartea  aceasta  trebue  răspândită  în  cercuri  cât  mai  largi,  spre; 
a  alunga  pseudo-ştiinţa  cu  lumina  adevăratei  ştiinţe. 

La  sfârşit,  avem  o  singură  dorinţă ;  să  se  tipărească  cât  mal 
curând  şi  voi.  II  din  Fiziologia  filosofică  a  prof.  N.  Paulescu,  spre  a 
sluji  de  întărire  sufletului  românesc  în  aceste  vremuri  de  grea  cumpănă. 

Diacon  N1C0LAE  MLADIN 

Preot  Dr.  Cornelia  Sârba,  Conferenţiar  la  Academia  teologică 
„Andrei ană"  :  NATURA  ŞI  VALOAREA  TIMPULUI  (Colecţia  „Pro¬ 
blemele  Vremii”  nr.  8),  Sibiu,  Editura  „Revista  Teologică"  1943,  p.  108. 

Colecţia  „Problemele  Vremii",  de  sub  patronajul  I.  P.  Sf.  Mitro¬ 
polit  Nicolae  al  Ardealului,  sa  îmbogăţit  cu  o  nouă  şi  valoroasă  lucrare, 
datorită  tânărului  Preot  C.  Sârbu,  conferenţiar  la  Academia  teolo¬ 
gică  „Andreîană".  încă  dela  apariţia  acestei  lucrări  în  Revista  Teo¬ 
logică,  într'o  serie  de  numeie  din  anii  1942-43,  am  apreciat  însemnă¬ 
tatea  subiectului  ales  de  Păr.  C.  Sârbu  şi  seriozitatea  cu  care  îl 
tratează. 

însemnătatea  subiectului  stă  pe  de  o  parte  în  faptul  că  problema 
timpului  formează  una  dintre  cele  mai  desbătute  şi  mai  subtile  probleme 
ale  filosofiei,  iar  pe  de  alta  în  faptul  că  teologia  creştină  are  de  spus  şi 
ea  cuvântul  său  în  această  problemă,  ce  stă  în  legătură  cu  crearea  lumii 
şi  a  omului,  cu  providenţa  divină  şi  cu  opera  de  mântuire  a  lumii. 

Pentru  omul  de  rând,  această  problemă  aproape  că  nu  se  pune. 
Fiecare  crede  că  ştie  ce  este  timpul.  Dar,  la  o  cercetare  mai  amănun¬ 
ţită,  vedem  că  lucrurile  nu  sunt  atât  de  simple  şi  răspundem  cu  Feri¬ 
citul  Augustin  că  nu  ştim  ce  este  timpul.  Atât  s'au  străduit  filosofii 
pentru  deslegarea  problemei  timpului,  încât  Păr.  C.  Sârbu  s'a  simţit 
dator  să  expună  în  ordine  cronologică,  părerile  marilor  filosofi 
despre  natura  timpului,  analizând  apoi  noţiunea  de  timp  şi  ele- 

mentele  ei  constitutive  :  durata,  succesiunea  temporală,  ordinea  lui  mai 
de  vreme  şi  mai  târziu  şi  pătrunzând  din  ce  în  ce  mai  adânc  în  mie¬ 
zul  problemei.  In  îond,  spune  autorul,  toate  încercările  de  a  determina 
natura  timpului  se  reduc  la  două  concepţii;  realismul  obiectivist  şi 
idealismul  subiectivist.  Dintre  aceste  două  concepţii,  cugetarea  creştina 
rămâne  la  cea  dintâi,  socotind  timpul  ca  o  existenţă  real-obiectivă,  nu 
•ca  o  simplă  iormă  subiectivă  a  sensibilităţii  noastre  sau  a  imaginaţiei 
noastre  teoretice.  Timpul,  în  concepţia  creştină,  este  „o  realitate  con¬ 
cretă  de  dimensiuni  cosmice,  rezultată  din  actul  de  creaţiune  şi  sus¬ 
ţinută  mai  departe  şi  guvernată  prin  actul  de  proniere  a  lumii  de 
către  Dumnezeu'*  (p.  37).  Ideea  aceasta  a  subiectivităţii  timpului  for¬ 
mează  pivotul  primei  părţi  a  lucrării  Păr.  C.  Sârbu,  prilejuindu-i 
minuţioase  şl  foarte  interesante  analize,  ca  aceea  a  raportului  dintre 
veşnicie  şi  timp,  dintre  timp  şi  spaţiu,  dintre  timpul  dinainte  şi  cel 
de  după  căderea  omului  în  păcat,  etc.  Prima  parte  a  lucrării  se  încheie 
cu  cercetarea  deosebirii  dintre  concepţia  ortoioxă  despre  timp  de  o 
parte  şi  concepţia  romano-catolică  şi  protestantă  de  altă  parte.  In  con¬ 
cepţia  ortodoxă,  precizează  autorul,  „timpul  stărue  ca  ceva  organic  legat 
de  lume  şi  de  fiinţa  noastră  şi-i  dominat  de  perspectiva  viitorului  şi 
străfulgerat  de  viziunea  unei  împărăţii  veşnice  dela  sfârşitul  veacuri¬ 
lor’*  (p,  46). 

Partea  a  doua  a  lucrării,  încă  mai  plină  de  miez  decât  cea  dintâi 
şl  tratând  despre  valoarea  timpului,  se  deschide  cu  o  serie  de  con- 
sideraţiunl  generale,  printre  care  definirea  valorii  ca  „orice  realitate 
care  posedă  —  direct  sau  numai  indirect  —  însuşirea  de  a  ne  ferici 
n  accepţiunea  autentic  creştină  a  cuvântului”  (p.  48).  Timpul  cuprinde 
valoarea  astfel  definită,  având  nu  numai  o  lăture  negativă,  ci  şi  una 
pozitivă.  Puterea  şi  valoarea  timpului  sunt  însă  în  funcţiune  de  acţi¬ 
unea  proniatoare  a  lui  Dumnezeu.  „Timpul  —  ca  realitate  obiectivă 
creată  şi  proniată  de  Dumnezeu  —  posedă  o  valoare  ontologică,  con- 
stitue  un  principiu  de  viaţă  şi  de  creaţie  şi  ca  atare  este  fundamen¬ 
tul  dinamismului  universal  şl  al  istoriei”  (p.  52).  In  fraza  aceasta  se 
cuprind  premisele  desvoltărilor  ulterioare  ale  lucrării  Părintelui  C. 
Sârbu,  desvoltări  care  —  o  va  recunoaşte  oricine  —  fac  multă  cinste 
autorului.  Timpul  îşi  are  existenţa  dela  Dumnezeu  prin  crearea  cos¬ 
mosului,  dar  şi  valoarea  timpului  vine  tot  dela  Dumnezeu,  prin  acţi¬ 
unea  de  proniere  a  cosmosului  şi  a  omului.  Ca  şi  spaţiul,  timpul  nu 
cuprinde  în  sine  vreo  acţiune,  dar  în  vadul  timpului  şi  al  spaţiului 
se  desfăşoară  legile  şi  forţele  puse  de  Dumnezeu  în  cosmos ;  legi  şi 
forţe  care,  prin  firea  lucrurilor,  sunt  legate  astfel  Indisolubil  de  timp 
şi  spaţiu.  Puterea  timpului  este  deci  puterea  iui  Dumnezeu,  care  acţi¬ 
onează  în  lume,  şi  colabararea  acestei  puteri  cu  sforţările  omului  în 
vederea  transfigurării  lumii,  în  vederea  mântuirii.  Timpul  serveşte 
astfel  ca  „poartă  de  intrare  în  plinătatea  existenţială  şi  în  participarea 
deplină  la  Fiinţa  supremă”  {p.  63). 

De  sigur,  între  timp  ca  formă  inerentă  şi  specifică  a  relati¬ 
vului  şi  finitului,  şi  veşnicie  ca  expresie  pregnantă  a  Absolutului  şi 

Infinitului,  este  o  fundamentală  deosebire  ontologică,  timpul  prezen- 
tându-se  cu  toate  caracterele  caducităţii.  Totuşi  timpul,  ca  mediu 
cosmic  fundamental  şi  ca  factor  soteriologic,  are  o  valoare  considerabilă. 
Timpul  este  „factor  constitutiv  al  dinamismului  şi  progresului  cosmic1'. 
El  este  «însăşi  viaţa  şi  devenirea  cosmică"  şi  totdeodată  „mijloc  al 
plinirii  finale  a  existenţei  create"  (p.  81),  Căci  „numai  în  timp  cosmosul 
se  poate  realiza  ca  un  întreg  armonios,  care  viază,  progresează  şi  se 
perfecţionează  treptat,  realizând  ideea  ce  o  poartă  în  sine  şi  ajungând 
la  împlinirea  destinului  său  final"  (p.  82),  Ca  atare,  timpul  apare  ca 
factor  constitutiv  al  istoriei,  al  creaţiei  ştiinţifice  şi  al  creaţiei  artis¬ 
tice  şl  culturale  în  general.  Prin  urmare,  timpul  ne  dă  putinţa  intro¬ 
ducerii  sensului  şi  valorii  în  cosmos,  „ne  face  posibilă  păşirea  şi 
integrarea  în  Veşnicie.  Căci  datorită  legăturii  clipei  cu  Veşnicia  şi 
participării  prin  ea  la  Absolut,  ceea  ce  acţionăm  într’ânsa  se  eterni¬ 
zează  şi  ne  introduce  în  prezenţa  imediată,  în  Veşnicie"  (p,  86), 

Şi  totuşi,  suprema  potenţare  şi  valorificare  o  dobândeşte  timpul 
abia  ca  factor  soteriologic  şi  eshatologic.  Planul  iconomiei  divine  a 
mântuirii  se  desfăşoară  în  timp  şi  spaţiu.  Timpul  şi  spaţiul  fundează 
posibilitatea  mântuirii  obiective  şi  subiective.  Prin  Hristos,  timpul 
devine  mediu  şi  vehicol  al  mântuirii  şi  fericirii  noastre,  iar  ca  mediu 
al  plinirii  integrale  şi  finale  a  omului  şi  a  cosmosului  timpul  dobân¬ 
deşte  suprema  sa  transfigurare,  având  astfel  o  considerabilă  impor¬ 
tanţă  eshatologică. 

Acestea  sunt,  în  câteva  cuvinte,  ideile  principale  ale  lucrării 
Părintelui  C.  Sârbu. 

Deşi  cititorii  Revistei  Teologice  au  luat  cunoştinţă  de  textul  integral 
al  acestei  lucrări,  am  crezut  totuşi  că  nu  este  rău  să  li-1  reamintesc, 
sub  forma  aceasta  a  unui  foarte  scurt  rezumat,  pe  alocurea  chiar  cu 
cuvintele  autorului. 

Cum  spuneam  mai  sus,  Păr.  C.  Sârbu  şi-a  ales  pentru  lucrarea  aceasta 
unul  dintre  cele  mai  interesante  subiecte  ce  se  puteau  alege  din  filosofia 
creştină.  Mat  ales  că  în  teologia  românească  sunt  atât  de  rare  lucrările 
cu  caracter  filosofic,  lipsindu-ne  chiar  şi  un  elementar  manual  de  filo¬ 
sofic  creştina  conceput  în  duh  ortodox,  Şi  astfel,  prin  strădania  Păr.  C. 
Sârbu  s’a  făcut  lumină  creştină  şi  ortodoxă  într'un  sector  al  filosofiei 
nu  tocmai  uşor  de  abordat,  în  deosebi  pentru  începători.  Chiar  şi 
marii  gânditori  ocolesc  uneori  problema  timpului,  căutând  răgaz  pentru 
a  o  pune  cu  maximum  de  pregătire  şi  cu  toată  adâncirea  necesară. 
Acelaşi  lucru  se  poate  spune  şi  despre  problema  spaţiului,  atât  de 
strâns  legată  de  aceea  a  timpului.  Problema  spaţiului  rămâne  Ia  dis¬ 
poziţia  teologilor  români,  care  ar  dori  să  se  avânte  în  ademenitoarele 
probleme  ale  filosofiei  creştine.  S'ar  putea  ca  însuşi  Păr.  C,  Sârbu, 
odată  pornit  pe  această  cale,  să  ne  dea  şi  o  lucrare  despre  natura 
şi  valoarea  spaţiului  în  cugetarea  creştină,  dar  şi  numai  pentru  lucra¬ 
rea  sa  asupra  naturii  şi  valorii  timpului  trebue  să-i  fim  deplin  recu- 

noscători,  deoarece  a  depus  cu  acest  prilej  o  mare  sârguinţă  şi  a  vădit 
alese  calităţi  intelectuale  i  ordine  în  expunere,  limpezime,  vocabular 
filosofic  bogat  şi  corectă  documentare ;  adică  tot  atâtea  calităţi  ce  for¬ 
mează  o  garanţie  de  viitor  pentru  munca  intelectuală  a  tânărului 
profesor  dela  Academia  teologică  „Andreiană11. 

Diacon  Dr,  EMILIAN  VASILESCU 

Otto  Dibelius ;  BERICHT  VON  JESU  AUS  NAZARETH.  Berlin 

1941. 

0  carte  scrisă  cu  mult  suflet.  De  obiceiu,  autorii  protestanţi  dis¬ 
cută  faptele  credinţei  pe  bază  raţională.  Ei  înclină  să  facă  din  religia 
creştină  un  sistem  filosofic.  In  faptul  acesta  zace  eroarea  teologiei 
protestante.  Dar  cartea  pomenită  nu  este  dintre  acelea  în  cari  se 
filosofează  asupra  credinţei,  deşi  ea  vrea  să  explice  fapte  istorice  in 
lumina  revelaţiei  creştine.  Autorul  ei,  teolog  convins  de  adevărul 
descoperit  de  Dumnezeu,  caută  să  arate  cum  spiritul  creştin  a  pătruns 
in  istorie,  sfinţind  lumea  şi  ridicând-o  la  înălţimea  spirituală  a  creaţiei. 

Iisus  din  Nazaret  a  schimbat  cu  predica  Sa  lumea,  călăuzind-o 
spre  alte  zări.  Lumina  Evangheliei  străbate  sufletul  popoarelor  păgâne 
şi  le  dă  putere  de  creaţie  spirituală.  Duhul  creştin  ridică  făptura 
omenească  din  starea  sa  naturală  la  înălţimea  graţiei  divine.  Hristos, 
prin  Evanghelia  Sa,  a  schimbat  faţa  lumii.  In  Răsărit,  spiritul  creştin  se 
vădeşte  în  viaţa  plină  de  iubire  a  celor  ce  s'au  lepădat  de  lume  pentru 
a  urma  lui  Hristos,  In  această  privinţă,  Dostoiewski  ne  zugrăveşte  chipul 
stareţului  Zosima. 

In  Apus,  spiritul  creştin  s'a  exprimat  în  opere  de  artă  şi  mal 
ales  în  organizaţie.  Creştinismul  apusean  cunoaşte  epoci  de  mărire, 
dar  şl  de  zbucium  pentru  credinţă.  Creaţia  spirituală  a  fericitului 
Augustin  sau  Iubirea  lui  Francisc  de  Assisi  sunt  roade  ale  Duhului 
creştin. 

Autorul  arată  în  cele  din  urmă  influinţa  spiritului  creştin  în 
viaţa  poporului  german.  Monumentele  de  artă  sunt  expresii  ale  sufle¬ 
tului  ce  caută  mereu  pe  Dumnezeu.  Oraşele  germane  sunt  împodobite 
cu  monumente  ale  credinţei  ce  vor  grăi  pururea  despre  spiritul  creştin  al 
poporului  german,  „Fără  Iisus  din  Nazaret  nu  s'ar  fi  ridicat  niciun 
dom.  El  a  dăruit  poporului  german  aceste  domuri".  Pe  lângă  crea¬ 
ţiile  de  artă,  spiritul  creştin  s'a  vădit  în  poezie,  muzică  şi  în  toate 
manifestările  sufletului  german.  Bărbaţii  de  stat  au  mărturisit  acelaşi 
spirit,  arătând  multă  înţelegere  faţă  de  Biserica  lui  Hristos.  Friedrich 
Wilhelm  zicea  :  „Dacă  aş  îmbunătăţi  situaţia  ţării  mele  dar  n'aş  avea 
buni  creştini,  nu  mi-ar  fi  de  niciun  folos"  (p.  95), 

„înainte  de  a  primi  Germanii  pe  Iisus  nu  aveau  nimic  din  fap¬ 
tele  binefacerii.  Dacă  va  pleca  Iisus  dela  ei,  vor  ff  lipsiţi  de  aceste 
fapte.  Va  lipsi  nu  numai  facerea  de  bine,  dar  şi  iubirea  ce  vine  dela 
Dumnezeu.  Şi  a  trăi  fără  această  iubire  este  ceva  de  neînchipuit"  (p.  96). 

Spiritul  creştin  a  rodit  şi  la  alte  popoare  fapte  ce  vor  rămâne 
peste  veacuri.  Creştinismul  este  o  putere  de  sus  ce  schimbă  viaţa 
fiecărui  ins.  Prin  Hristos  omul  se  înalţă  spre  Dumnezeu.  Fără  El,  viaţa 
noastră  se  pierde  în  nimicnicie,  lată  atâtea  dovezi  aduse  de  un  teolog 
german  de  azi,  ca  o  mustrare  pentru  spiritul  acestui  veac  ce  vrea  să 
se  îndepărteze  de  Dumnezeu. 

Ieromonah  SERAFIM  POFESCU 

t> 

Helmut  Klima :  DAS  VERHALTEN  DER  WIENER  REGIERUNG 
UNTER  MARIA  THERESIA  GEGEN  D1E  S1EBENBURGISCHEN 
WIEDERTÂUFER  UND  HERRENHUTER.  Sonderdruck  (nicht  im 
Handeln)  aus  „Sudost-Forschungen",  Vierteljahresschrlft  herausgegeben 
und  geleitet  von  Fritz  Valjavec  im  Auftrage  des  Deutschen  Auslanas- 
wissenschaftlichen  Instituts  (Berlin)  und  des  Siidostinstituts  Miinchen, 
Briinn,  Wien  (Verlag  von  Rudolf  M.  Rohrer),  f,  a.,  p.  118—136. 

Intru  cât  ne  interesează  în  primul  rând  Biserica  strămoşească,  ori 
de  câte  ori  vorbim  de  ancorarea  sectarismului  pe  tărâmurile  româ¬ 
neşti,  fixăm  ca  dată  a  primelor  pătrunderi  —  de  sigur  mai  sporadice 
—  ultimele  decenii  ale  veacului  trecut.  Fără  să  vrem  a  contesta  faptul 
existenţei  mai  timpurii  a  unor  forme  ale  sectarismului  în  sânul  con¬ 
fesiunilor  sau  cultelor  istorice  şi  minoritare  de  pe  pământul  românesc, 
suntem  obişnuiţi  să  considerăm  molima  sectară  ca  prezentă  la  noi 
numai  din  timpul  respectiv.  Ori,  această  atitudine  e  corectă  numai 
din  punctul  de  vedere  al  Bisericii  ortodoxe  române.  Dar  din  punct  de 
vedere  istoric  şi  interconfesional,  precum  şi  din  acela  al  Sectologiel 
în  general,  chestiunea  se  prezintă  altfel :  Sectarismul  e  mai  vechiu  pe 
pământul  românesc  decât  veacul  al  19-lea,  Dovada  ne-o  face  prezentul 
studiu,  datorit  dlui  Helmut  Klima,  actualmente  doctor  în  Istorie  dela 
Universitatea  Daciei  Superioare  şi  păstorul  spiritual  al  comunităţii 
evanghelice  luterane  dela  Turnişor, 

Ceea  ce  atrage  Sn  primul  rând  atenţia,  este  apariţia  studiului  în 
prestigioasa  publicaţie  străină  t  Sudost-Forschungen".  Cu  un  talent  de 
istoric  demn  de  remarcat,  autorul  prezintă  —  pe  bază  de  informaţiuni 
bogate,  culese  din  izvoare  competente  —  într'un  mod  obiectiv  ştiinţific, 
un  capitol  interesant  din  viata  sectarismului,  îndeosebi  în  sânul  Bise¬ 
ricii  evanghelice  luterane  dela  noi  din  Ardeal.  El  se  plasează  ca  timp 
în  veacul  al  17-lea  şi  al  18-lea.  E  vorba  de  Herrnhuţieni  şi  Rebote- 
zători.  Prin  legătura  spirituală  şi  bisericească  continuă  a  Saşilor  din 
Transilvania  cu  cercurile  protestante  ale  Germaniei,  a  fost  transplantat 
în  Ardeal  şi  pietismul  de  nuanţă  herrnhuţian-zinzendorfiană  şi  a  găsit 
aici  un  ecou  puternic  ca  „Erweckungsbewegung",  deşi  răspândirea 
numerică  a  fost  mai  puţin  considerabilă. 

Mişcarea  a  început  să  prindă  teren  pe  la  anul  1740,  a  atins 
culmea  desvoltării  pe  la  1760  şi  s'a  înpotmolit  după  o  vâlvorare  în¬ 
noită,  spre  finea  veacului  al  18-lea.  Şi  Sibiul  a  fos{  contaminat.  De 
mai  mare  importanţă  este  îDsă  —  din  punct  de  vedere  istoric  re- 

6-, 


380 


REVISTA  TEOLOGICA 


ligios  —  prezenţa  în  Ardeal  a  Rebotezătorllor.  El  îşi  datore sc  ori¬ 
ginea  lor  în  Ardeal  nu  unei  propagande  religioase,  cl  în  prima 
linie  unei  colonizări  sistematice.  Cu  ocazia  participării  sale  la  răz¬ 
boiul  de  30  de  ani,  prinţul  transilvan  Gabrlel  Bethlen  a  venit  în  atin¬ 
gere,  în  Ungaria  nordică,  cu  o  comunitate  de  fraţi  rebotezători.  Da¬ 
torită  priceperii  lor  în  meserii  —  se  ocupau  mai  ales  cu  olăria  şi 
postăvărla  —  G.  B.  i-a  transplantat  la  anul  1621  în  Transilvania, 
flzându-le  ca  loc  de  aşezare  Vinţul  de  jos.  Dieta  din  anul  următor 
le-a  acordat  —  pe  lângă  libertatea  religioasă  —  o  situaţie  politică 
privilegiată. 

Deşi  nu  cuprinde  elemente  de  interes  direct  pentru  Biserica 
noastră  strămoşească,  studiul  dlui  Helmut  Klima  este  Interesant  şi  de 
valoare  întru  cât  j  a)  azi  oferă  lnformaţluni  preţioase  cu  privire  la  fizio¬ 
nomia  sectară  a  Herrnhuţienîlor  şl  Rebotezătorllor  şl  cu  privire  la 
măsurile  luate  de  regimul  politic  respectiv  faţă  de  sectarism  j  b)  reo- 
glindeşte  situaţia  religiilor  recepte  sau  tolerate  din  Ardeal,  în  vreme 
ce  la  noi  se  desfăşura  lupta  împotriva  unirii  cu  Roma  şi  încordarea 
de  refacere  a  Bisericii  ortodoxe  ardelene.  Cât  priveşte  fisionomia 
sectară  a  celor  pomeniţi,  transpare  în  mod  vădit  nu  numai  refuzul 
recunoaşterii  autorităţii  statale  pe  care  o  declarau  de  necreştină,  ci 
şl  îndărătnicia  specific  şl  organic  sectară,  care  a  făcut  ca  toate  în¬ 
cercările  protestante  şi  catolice  de  a-i  converti  să  dea  greş.  Intere¬ 
santă  de  semnalat  e  concepţia  conducerii  statale  cu  privire  la  atitu¬ 
dinea  ce  trebue  să  se  ia  faţă  de  sectarism,  atitudine  determinată  de 
interesele  politice  ale  momentului  respectiv.  In  fine,  din  discuţiile 
purtate  asupra  problemei  tratamentului  acestor  secte,  se  pot  scoate 
anumite  elemente  preţioase  de  strategie  misionară  antisectară. 

Preot  Dr.  CORNELIU  SÂRBU 


NOTE  Şl  INFORMAŢII 


NE  scria  prietenii  de  pretutin¬ 
deni.  Pe  unii,  îi  cunoaştem  de  mult 
şi  cuvântul  lor—când  duios  şi  cald, 
când  energic  şi  reconfortant  —  nu 
râsbate  acum  întâia  oară  în  ini¬ 
mile  celor  ce  aprind  vâlvătăi  de 
lumină,  cu  dogorile  inimilor  lor, 
în  paginile  acestei  reviste,  de  care 
sau  legat  pentru  toată  viaţa.  De 
alţii,  acum  auzim  întâia  oară. 
Poate  că  numele  lor  nici  nu  figu¬ 
rează  în  registrul  abonaţilor.  Ne 
citesc  când  pot  —şi  unde  pot  — 
şi  ne  scriu,  înflăcărat  şi  sincer, 
că  seninătatea  cu  care  le  vorbim, 
curajul  netulburat  de  nici  o  îm¬ 
potrivire  a  acestor  vremuri  dar- 
nice’n  amărăciuni  cu  care  ne 
aşternem  gândurile  pe  hârtie,  ti 
uimesc  şi  le  robesc  admiraţia. 

Le  mulţumim  şi  unora  şi  altora, 
cu  vibrantă  recunoştinţă. 

Noi  ?  Nu  putem  şti  ce  se  va 
petrece  de  azi  pe  mâine.  Dar  ştie 
altcineva  şi  pentru  noi  şi  pentru 
ei :  Dumnezeu  din  ceruri.  El  ştie 
totul.  Şi  „ ştiinţa “  Lui,  o  cunoa¬ 
ştem  în  parte  şi  noi-.  Hristos  să 
triumfe,  în  toţi  şi  pretutindenea ! 
Restul,  interesează  prea  puţin. 

Plini  de  El,  orice  cuvânt  pe 
care-l  articulăm  aici,  întru  ome¬ 
nească  neputinţă,  râvneşte  să  uşu¬ 
reze  plinirea  acestui  ideal.  Pentru 
El  grăim,  şi  scrisul  nostru  nu  va 
decădea  nici  odată  la  nivelul  vi¬ 
novatelor  pactizări  cu  spiritul  ne¬ 
mernic  al  acestui  veac  de  urgie. 
Mai  trebue  să  spunem  că  nu  ne 
plecăm  în  faţa  nici  unei  concepţii 
de  viaţă  care  reneagă  făţiş  siu 


tacit  pe  Hristos  şi  primatul  su¬ 
fletului ? 

E  răspunsul  nostru,  dragi  prie¬ 
teni  cari  ne  scrieţi,  la  prea  ge¬ 
neroasele  aprecieri  cum  cari  ono¬ 
raţi  gruparea  „Revistei  Teolo¬ 
gice”,  Şi,  fiţi  siguri,  nu  ne  vom 
desminţi  nici  când. 

* 

GUVERNUL  a  făurit  o  nouă 
Lege  a  Presei,  cu  scopul  mărtu¬ 
risit  de  a  se  organiza,  potrivit 
prevederilor  ei,  corpul  ziariştilor, 
şi  de  a  se  determina  şi  întări 
profesiunea  de  ziarist. 

Intenţia  care  zace  la  obârşia 
acestei  legi  este  cum  nu  se  poate 
mai  bună,  dar  ea  are  unele  la¬ 
cune.  Semnalăm  pe  cele  cari  pri¬ 
vesc  îndeaproape  presa  biseri¬ 
cească  ! 

1.  Prin  art.  4  al  Decretului- 
Lege  pentru  exercitarea  profesi¬ 
unii  de  ziarist,  se  stabileşte  o 
incompatibilitate  intre  calitatea 
de  membru  al  clerului  şi  profe¬ 
siunea  de  ziarist.  Aceasta  însem¬ 
nează  că  preoţii,  cari  au  avut 
şi  au  în  Ardeal  un  rol  de  căpe¬ 
tenie  in  îndrumarea  conştiinţei 
naţionale  prin  presă,  sunt  excluşi 
dela  beneficiile  calităţii  de  ziarist, 
dela  un  salar  mai  omenos  şi  dela 
pensia  de  ziarist,  deşi  fondul  de 
pensii  va  fi  alimentat  şi  de  foile 
şl  revistele  bisericeşti,  prin  im¬ 
pozite  asupra  hârtiei,  etc.  Faptul 
acesta  este  cu  atât  mai  surprin¬ 
zător  şi  mai  regretabil,  cu  cât 
între  calitatea  de  profesor  şi  cea 
de  ziarist  nu  se  stabileşte  incom- 

patibllitate.  Presa,  în  definiţia  le¬ 
giuitorului,  aşternută  în  fruntea 
expunerii  de  motive  care  înso¬ 
ţeşte  legea  amintită,  este  „o  in- 
siituţiune  esenţială  in  organizarea 
şi  desvoltarea  vieţii  naţionale 
Pentru  ca,  în  continuare,  să  citim  j 
„Instrument  de  informaţie  gene¬ 
rală,  sinteză  de  idei  şi  atitudini 
publice,  presa  este,  în  Statul  mo¬ 
dern,  o  funcţiune  a  coheziunii 
maselor  şi  o  şcoală  zilnică  a  vieţii 
naţionale...  un  instrument  de  edu¬ 
care  a  maselor,  de  orientare  şi 
de  stabilitate  morală  a  naţiunii",.. 
Dar  toate  aceste  funcţiuni  pozi¬ 
tive  ale  ei  pot  fi  oare  un  mo¬ 
nopol  al  intelectualilor  de  for¬ 
maţie  laică,  cu  excluderea  mem¬ 
brilor  clerului  ?.,.  mai  ales  că 
aceştia,  sub  raportul  pregătirii 
academice,  nu  sunt  întru  nimic 
inferiori  profesorilor  secundari? 

2.  In  temeiul  art.  2  al  Decre- 
tuluf-Lege  privitor  Ia  salarul  mi¬ 
nimal  al  ziariştilor  profesionişti, 
ziare  sunt  publicaţiile  periodice 
zilnice.  Deci  organele  noastre  de 
presă  nu  ar  intra  sub  dispoziţiile 
acestei  legi,  ceea  ce  ni  se  pare 
nefiresc. 

On.  Minister  al  Propagandei 
naţionale  va  trebui  să  ia  în  con¬ 
siderare  aceste  scăderi  ale  nouei 
legi  a  piesei  —  şi  să  le  îndrepte 
fără  întârziere. 

& 

COMPORTAREA  pilduitoare 
a  preoţimii  ortodoxe  din  capi¬ 
tala  Moldovei  în  împrejurările 
grele  pe  cari  le  străbatem,  face 
obiectul  unui  amplu  şi  elogios 
reportaj  apărut  recent  în  cel  mai 
vechiu  cotidian  bucureştean. 

După  îngrijorătoarea  înaintare 
a  trupelor  sovietice  dela'nceputul 
lunii  Aprilie  a.  c,,  laşul  ajunsese 


în  bătaia  tunurilor  inamice.  Că¬ 
derea  lui  părea  iminentă.  Ce-ar 
fi  însemnat  ea  pentru  populaţia 
românească  de-acolo,  ne-ar  putea 
spune  numai  cei  ce  au  experi¬ 
mentat  rigorile  ocupaţiei  bol¬ 
şevice. 

Cu  voia  Iui  Dumnezeu  şi  prin 
vitejia  ostaşilor  noştri,  linia  fron¬ 
tului  a  fost  împinsă  curând  către 
Nord.  Tihnitul  oraş  voevodal  al 
Moldovei  îndură  însă  şi  acum  ne¬ 
liniştile  fireşti  vecinătăţii  oricărui 
câmp  de  răsboiu. 

In  ceasurile  de  cumpănă  pe 
cari  le-a  străbătut  nu  de  mult  — 
şi  ie  mai  străbate  încă  —  clerul 
ieşan  a  înţeles  să  rămână  la  da¬ 
torie,  săvârşind  adevărate  minuni 
de  curaj  creştinesc.  Rugăciunile 
ce  se  săvârşesc  lângă  sicriul  în 
care  odihnesc  sfintele  moaşte  ale 
Cuvioasei  Paraschiva  nu  con¬ 
tenesc  nici  ziua  şi  nici  noaptea. 

In  fruntea  bunilor  păstori  ră¬ 
maşi  lângă  turma  primejduită 
se  află  P.  Sf.  Arhiereu  Valeriu 
Moglan  Botoşăneanul,  vicarul  Mi¬ 
tropoliei  Moldovei  şi  Sucevei. 

PRIN  osârdia  P.  C.  Prot.-Stavr. 
Dr.  D.  Stăniloae,  vom  avea  nu 
peste  mult  o  frumoasă  traducere 
în  româneşte  a  Filocaliei. 

Manuscrisul  primului  volum  al 
acestei  cărţi  reprezentative  a 
misticei  ortodoxe  răsăritene  aş¬ 
teaptă  să  fie  dat  la  tipar.  Tra¬ 
ducerea  volumului  al  doilea  şi 
ultimul,  cu  ajutorul  lui  Dumne¬ 
zeu,  va  fi  săvârşită  încă  în  vara 
aceasta.  Păr.  D.  Stăniloae  lu¬ 
crează  de  zor,  asistat  de  Părintele 
Arsenie  dela  sf.  Mănăstire  Brân- 
coveanu,  care  îndeplineşte  ofi¬ 
ciul  de  caligraf. 

SÂMBĂTĂ  17  Iunie  a,  c.  a 
încetat  din  viată,  tn  vârstă  de 
88  ani,  Părintele  Arhimandrit  Dr. 
Eusebiu.  R.  Roşea,  fost  rector  al 
Institutului  seminarial  teologic- 
pedagogic  „Andreian"  (ulterior; 
Academia  teologică  „  Andreiaoă"), 
vreme  de  peste  trei  decenii. 

Defunctul  s'a  născut  la  8/20  Oc- 
tomvrie  1856,  în  comuna  Fizeş- 
Sânpetru  din  Ardealul  de  Nord, 
dintr'o  familie  preoţească.  Tatăl 
său,  Petru,  fusese  protopop  al 
tractului  Unguraşului. 

Studiile  primare  şi  le-a  făcut 
în  satul  natal,  iar  cele  secundare 
la  gimnaziul  rom. -cat,  din  Cluj, 
unde  a  trecut  (1876)  şi  examenul 
de  „maturitate*  (bacalaureatul). 
Intre  anii  1876 — 1879  a  urmat 
cursurile  teologice  la  Seminarul 
„Andreian"  din  Sibiu,  după  care 
s'a  înscris  la  Academia  de  Drept 
din  Sibiu  şi  la  Universităţile  din 
Cluj  şi  Budapesta,  obţinând  di¬ 
ploma  de  doctor  în  ştiinţele  de 
stat  la  6  Iunie  1885. 

In  slujba  Bisericii  noastre  a 
intrat  Ia  1  Aprilie  1886,  înde¬ 
plinind  succesiv  funcţiunile  de 
secretar  consistorial  (1890 — 95), 
profesor  (1894)  şi  apoi  director 
(1895)  al  S  îminarului  „Andreian". 

Intrarea  în  cler  şi-a  făcut- o 
în  1886,  iar  în  monahism  în  1902, 
când  in  locul  numelui  de  botez 
Remus  l-a  luat  pe  cel  de  Eu¬ 
sebiu. 

A  fost,  în  repetate  rânduri, 
deputat  eparhial,  precum  şi  ase¬ 
sor  (consilier)  consistorial,  re¬ 
dactor  al  ziarului  „Telegraful 
Român"  (1887 — 90),  ş.  a. 

In  1929  a  trecut  în  starea  de 
pensionar. 


Lucrarea  sa  de  căpetenie  este 
Monografia  Institutului  semina¬ 
rial  teologic-pedagogic  „ Andre¬ 
ian''  al  Arhidiecezei  gr.  or.  ro¬ 
mâne  din  Transilvania  (Sibiu, 
1911,  p.  332). 

Prohodirea  rămăşiţelor  pămân¬ 
teşti  ale  defunctului  s'a  făcut 
Marţi  20  Iunie  a,  c.,  în  Cate¬ 
drala  mitropolitană  din  Sibiu, 
de  către  un  sobor  de  preoţi  şi 
diaconi  in  frunte  cu  I.  P.  Sf. 
Mitropolit  Nicolae  al  Ardealului 
şi  cu  P.  Sf.  Episcop  Vasile  al 
Maramurăşului,  iar  înhumarea  lor 
provizorie  în  cimitirul  bisericii 
ortodoxe  din  Câmpia  Turzii. 

Dumnezeu  să-l  odihnească  în 
pace  I 

O  ŞTIRE  laconică  a  posturilor 
sovietice  de  emisiune  radiofonică 
a  anunţat  nu  de  mult  încetarea 
din  viaţă  a  Patriarhului  Mos¬ 
covei,  L  P.  Sf,  Sa  Serghie  Sta- 
rogrodski,  în  vârstă  de  78  ani. 

Iată  câteva  date  despre  el ; 

Patriarhul  Tihon,  ales  în  1917, 
trecând  la  cele  vecinice  în  1925, 
a  fost  ales  locţiitor  al  scaunului 
patriarhal,  prin  votul  unui  în¬ 
semnat  număr  de  chiriarhi  ruşi, 
Mitropolitul  Petru  Poleanski.  Pre¬ 
văzând  că  va  fi  arestat  —  ceea 
ce  s’a  şi  întâmplat  în  acelaşi  an, 
când  poliţia  sovetică  l-a  trimis 
în  exil,  undeva  prin  împrejurimile 
oraşului  siberian  Tobolsk  —  Mi¬ 
tropolitul  Petru  a  trecut  funcţi¬ 
unile  sale  de  locţiitor  patriarhal, 
cu  respectarea  formelor  legale, 
asupra  Mitropolitului  de  Nijni- 
Novgorod,  Serghie  Starogrodski. 

Hărţuit  mereu  de  număroşii 
peţitori  ai  scaunului  patriarhal  pe 
de-o  parte,  iar  pe  de  alta  parte 


384 


REVISTA  TEOLOGICĂ 


de  regimul  politic  ateu  dela 
cârma  ţării,  Mitropolitul  Serghie 
sfârşeşte  prin  a  recunoaşte  noua 
stăpânire  sovietică,  adoptând  o 
atitudine  înţeleaptă  şi  leală  faţă 
de  ea.  Din  acest  motiv  a  fost 
criticat  vehement  de  către  chi- 
riarhii  ruşi  refugiaţi  în  străinătate, 
a  căror  excomunicare  conduce¬ 
rea  sovietică  i-o  ceruse  insistent, 
dar  fără  rezultat,  deoarece  Mi¬ 
tropolitul  Serghie,  fără  să  se 
opună  în  chip  manifest  acestei 
cereri,  a  amânat  mereu  împli¬ 
nirea  ei.  Nemulţumiţi  de  această 
atitudine,  sovieticii  l-au  arestat 
şi  deţinut  din  13  Dec,  1926  şi 
până  la  sfârşitul  lui  Martie  1927, 

Ulterior,  atitudinea  oficialită¬ 
ţilor  sovietice  faţă  de  Biserica 
ortodoxă  a  Rusiei  s'a  mai  îm¬ 
blânzit,  permiţându-se  reorgani¬ 
zarea  câtorva  eparhii  şi  apoi 
reînfiinţându-se  Patriarhia.  Acea¬ 
sta,  datorită  în  primul  rând  de¬ 
stoiniciei  şi  curajului  Patriarhului 
Serghie, 

Modest  şi  credincios  misiunii 
sale,  Patriarhul  Serghie  făcea 
parte  dintre  puţinii  ierarhi  culţi 
ai  Bisericii  ortodoxe  ruseşti.  Era 
magistru  în  Teologie  şi  înainte 


de-a  intra  în  episcopat  fusese 
rector  al  Academiei  teologice 
din  Petrograd,  Lucrările  sale  de 
specialitate,  pe  cât  de  numă- 
roase  pe- atât  de  temeinice,  erau 
unanim  apreciate, 

A  militat  din  răsputeri  pentru 
recâştigarea  autonomiei  biseri¬ 
ceşti  şi  împotriva  prozelitismului 
romano-catolic. 

Dumnezeu  să-l  odihnească ! 

POSTURILE  noastre  de  emi¬ 
siune  radiofonică  şi  organele  de 
presă  au  diiuzat  textul  unui  apel 
adresat  Arhiepiscopului  de  Can- 
terbury  şi  Primat  al  Marei  Bri¬ 
tanii  de  către  I,  P.  Sf.  Patriarh 
Nicodim  al  României, 

Inaintestătătorul  Bisericii  noa¬ 
stre  cere  şefului  bisericii  angli¬ 
cane  să  facă  uz  de  toată  trece¬ 
rea  sa  pe  lângă  comandamentul 
aliat,  pentru  a  se  pune  capăt 
bombardamentelor  de  teroare  ce 
le  execută  aviaţia  anglo-ameri- 
cană  împotriva  populaţiei  româ¬ 
neşti,  masacrele  săvârşite  până 
acum  nefiind  justificate  din  punct 
de  vedere  militar,  GR.  T.  M„ 


